
			مات كافرًا وشاكًا ومؤمنًا معًا

			     تاركًا وجعًا  

			كالوشم الأخضر في وجه السماء

			لم يبق منه إلا فُضُولُ المستشرقين

			ومُرَاوَحَةُ الشعراء يُفاصِلونَ التاريخَ في سوقِ الأقْنِعَةْ

			تميم البرغوثي، مقام عراق − الحلاج

			הוּא מֵת כְּכוֹפֵר, סַפְקָן וּמַאֲמִין גַּם יַחַד

			           הוֹתִיר כְּאֵב 

			כַּקַּעֲקוּעַ הַיָּרֹק עַל פְּנֵי הַשָּׁמַיִם 

			לֹא נוֹתַר מִמֶּנּוּ אֶלָּא סַקְרָנוּתָם שֶׁל הַמִּזְרְחָנִים 

			וַהֲפַכְפַּכּוּת הַמְשׁוֹרְרִים הַמִּתְמַקְּחִים עִם הַהִיסְטוֹרְיָה בְּשׁוּק הַמַּסֵּכוֹת

			תמים אל־בַּרְע֗וּתִ֗י, מַקַאם עִרַאק, אל־חַלַּאג֗

		
	
			פתח דבר

			בספר זה אני פורשׂ מהדורה דו־לשונית מנוקדת, מקור מול תרגום, בשפת המקור הערבית, ובתרגום לעברית בת־זמננו של החיבור המוכתר בשם: כִּתַאבּ אל־טַּוַאסִין, קטן הכמות ורב האיכות, פרי יצירתו בשנותיו האחרונות של הצלוּב חֻסַיִן בֶּן מַנְצוּר אל־חַלַּאג֗ (מ' 922/309), שַׁהִיד אל־חֻבּ אל־אִלַהִיּ.

			חיבור זה הוא אוסף של פרגמנטים נדירים, שבקעו מתוך אני גדוש חוויות, התנסויות וסערת רגשות, שנתערטל מִלבושים הרבה, דברים חידתיים ועמוקים, סָתִים דִּסְתִימוּ, כתובים בדיו של סתרים, הכותבת ומסתירה, המגלה ומכסה שביבי אור נחשׁך, הפותחים צוהר מואר לתוך קדרוּת הקיום ומקימים לתחייה נופים נעלמים של החיים הנשגבים. 

			הפרגמנטים הללו, שנכתבו במרתפי הקיום של אל־חלאג֗, בכלא חייו, והרעידו את אמות הסִפים בעולם האסלאם, כוללים תובנות פנימיות אינטואיטיביות, דקות ומקוריות במניפת נושאים רחבה שפרשׂ אל־חלאג֗ בקציר האומר, בהן האיר פרשנויות סוד על הקֻראן, מחשבות מטפיזיות באור האלוהי, ראייה חדשנית ומקורית על השטן, ביקורת התבונה הרציונלית, שירת קודש מיסטית והתבוננות חזותית בגיאומטריה מקודשת. 

		
	
			שלמי תודה

			אני מבקש להודות מקרב לב למוריי ולחבריי היקרים שליווּ אותי במחקר זה בעידוד, בעצה ובביקורת בונה: פרופ' בנימין אברהמוב, המחלקה לשפה וספרות ערבית, אוניברסיטת בר־אילן; פרופ' מאיר מ' בר־אשר, החוג לשפה וספרות ערבית, האוניברסיטה העברית; ד"ר טַארִק רַג֗בּ, ראש המגמה לשפה וספרות ערבית, מכללת קיי בבאר שבע; ד"ר פתחי אחמד, חוקר עצמאי. יעמדו כולם על הברכה.

			פרק ראשון

			היבטים פילולוגיים וספרותיים

			[א]. זמנו של כִּתַאבּ אל־טַּוַאסִין ומקום כתיבתו

			הצלוּב אַבּוּ אל־מֻעִ֗ית֗ אל־חֻסַיִן אִבְּן מַנְצוּר אל־חַלַּאג֗ (922-858), שחייו וכתיבתו הן חידה לא פתורה, הוא אחד מגדולי המיסטיקנים באסלאם ומהדמויות השנויות במחלוקת המרתקות ביותר בצוּפיות הקלאסית.1 בשנות חייו האחרונות חיבר בין היתר את כִּתַאבּ אל־טַּוַאסִין, חיבור העומד במרכז חקירתנו. 

			כִּתַאבּ אל־טַּוַאסִין מציג, על דרך ההכללה, את הגותו המאוחרת של אל־חלאג֗ על מצבו של האדם המיסטי באמצע העולם ובאמצע הזמנים, מעין סיכום של תובנותיו המיסטיות והמטפיזיות שנאמרו בפרוזה, בשירה ובציורים על האלוה שמֵעבר לַמֵעֵבֶר, ייחודו ונשגבותו; על הנביא מֻחַמָּד עליו השלום ואורו הנצחי; על השטן, יהירותו ונפילתו; ועל משה רבנו והתעלותו בחווייתו המיסטית במעמד הסנה הבוער; על ייחודו של האדם הצוּפי, הזר והנוכרי בחברה האנושית, ההולך בדרך הרוחנית; על סוד הייחוד וקוצר ידה של השפה האנושית להכיל את הידיעה הרוחנית המיסטית.2 

			ניתן לשער כי המאמץ העיקרי של אל־חלאג֗ בפרגמנטים אלו הוא לכונן את הממד הרוחני באדם, לחולל את לידתה של מודעות מיסטית, להציע שבילים רוחניים עבור היחיד שמחפש אחריהם, על נשגבותם ועל הסכנות שבהם, כדי לייצר את האדם המיסטי. אל־חלאג֗ חותר לפתח כלים קוגניטיביים, במי שמתהלך בעולמות שלא מומשו, כדי להפיק אצלו מצבי תודעה מיסטיים הפורצים את גבולות התבונה הטהורה, שוברים את האֲנִיּוּת האנושית, ומובילים אותו באופן בלתי אמצעי אל הָאֱמֶת המוחלט. 

			אל־חלאג֗ חיבר את כִּתַאבּ אל־טַּוַאסִין בעת שבתו בבית הכלא בבגדד. שכן, משנת 913 (לסה"נ) ועד לצליבתו בשנת 922 (לסה"נ), במשך כמעט תשע שנים, נאסר בכלא הארמון בבגדד.3 לפי עדות בנו, חַמְד אִבְּן חֻסַיִן אִבְּן מַנְצוּר, כלוא היה אביו בבית קטן מחובר לכלא, שבנה למענו תומכו הנאמן נצר אל־קֻשׁוּרִי, החצרן היווני של החליף אל־מֻקְתַצִ֗ר (מ' 932). הבית עצמו היה מוקף בחומה, הדלת החיצונית של הבית נחסמה בקיר, ונפרצה דלת שחיברה את הבית לפנים הכלא. המגורים בבית הקטן בכלא אִפשרו לו להגות ולכתוב בזמן מאסרו. מספר מבקרים גם יכלו לראותו לפרקים והוא קרא באוזניהם קטעים מדבריו.4 

			בבית הקטן הזה, בכלא חייו, התבודד אל־חלאג֗ רוב זמנו וכתב שירים והגיגים, שמהם נשתמרו רק פרגמנטים, עמם ניתן למנות את הפרגמנטים שחוברו לימים יחדיו לחיבורים קטני הכמות ורבי האיכות בֻּסְתַאן אל־מַעְרִפַהֿ (גן תבונת הלב)5 וְכִּתַאבּ אל־טַּוַאסִין.6 

			[ב]. כותר החיבור

			כותר החיבור הוא טַוַאסִין — כותר חידתי, כך היה וכך יישאר. האם אל־חלאג֗ הוא שהעניק אותו לספרו או שמא עורכים מאוחרים שלו? האם בכוחה של התבונה לפענח משמעו של כותר זה? לא ניתן לקבוע באופן חד־משמעי כי הכותר של החיבור בא מידי אל־חלאג֗ עצמו, אך אפשר שהעניק לכל פרגמנט שכתב את הכותר טא־סין. 

			על דרך הפשט נאמר כי הכותר טַוַאסִין הוא ריבוי של האותיות טא'־סין, על פי הפסוק הקוראני: طسٓۚ تِلۡكَ ءَايَٰتُ ٱلۡقُرۡءَانِ وَكِتَابٖ مُّبِينٍ / ט.ס. — אֵלֶּה אוֹתוֹתָיו שֶׁל הַקֻּרְאָן שֶׁל סֵפֶר בָּרוּר (סוּרה 27: הַנְּמָלִים, פסוק 1). האותיות ט.ס., המופיעות בראש סוּרה זו, מכוּנות בשם 'אותיות מקוטעות' (חֻרוּף מֻקַטַּעַאת), או 'אותיות פתיחה' (חֻרוּף פַוַאתִח), והן מן האותיות המסתוריות המופיעות בראשי עשרים ותשע סוּרוֹת בקֻראן. 

			תַפְסִיר אל־גַ֗לַאלֵין, לגַ֗לַאל אל־דִּין אל־מַחַלִי (מ' 1459) וגַ֗לַאל אל־דִּין אל־סֻיוּטִי (מ' 1505) מציע, למשל, תפיסה אגנוסטית ביחס לאותיות מסתוריות אלו באמרו: طسٓۚ الله أعلم بمراده بذلك (אללה מיטיב לדעת לְמה כוונתו באותיות אלו). מקורות מסורתיים אחרים גורסים שהאותיות הללו הן סימנים מיסטיים בעלי משמעות סמלית המתבססים על הערכים המספריים שהוקצו לאותיות, ועל כך נדון לקמן, או שהאותיות היו אמצעי למשוך את תשומת לבו של הנביא מֻחַמָּד או של שומעיו, או שהן מייצגות ראשי תיבות של תוארי האל. במחקר המודרני הוצעו מספר תיאוריות להבנתן, אך אף הן בגדר השערות בלבד.7 

			על דרך הסוד ניתן לומר כי הבחירה של אל־חלאג֗ או של עורך מאוחר זולתו באותיות אלו דווקא היא חידתית; ייתכן שהן אמורות להתייחס לעָצמה ולמלכות האלוהית8 ואולי הן רומזות למסתורין של התגלות האלוה למשה במעמד הסנה הנזכרת בסוּרה 27: פסוקים 14-7, חוויה מיסטית שהילכה קסם על אל־חלאג֗ עצמו, ועל כך נרחיב. ייתכן גם שהן נושאות משמעות סימבולית לשנת צליבתו של אל־חלאג֗; שכן הוא נצלב בשנת 309 להִגְ֗רַהֿ, ביום שלישי, 24 לחודש ד֗וּ אלְ־קַעְדָהֿ. האות טא' בגימטרייה היא 9 ואילו האות סין היא 300 — ביחד 309.9

			[ג]. סגנונו הלשוני

			הסגנון הלשוני של אל־חלאג֗ בחיבורו כִּתַאבּ אל־טַּוַאסִין הוא פרוזה ערבית עתיקה, מחורזת למחצה, די קרובה לפרוזה המחורזת של הקֻראן, המכוּנה בערבית סַגַ֗ע, המשלבת אפקטים פונטיים חוזרים במעברי הסגנון. אל־חלאג֗ הוא גם אסתטיקן מהמעלה הראשונה של הדקדוק הערבי, הממשיך מסורת עתיקה של מדקדקי אסכולת כּוּפַא, הן בייחודיות המילון והסמנטיקה שיצר והן בעוינותו לנורמות הקבועות. הפרוזה התיאולוגית שלו היא בעלת קצב ודחיסות תחבירית. ישנה אצלו הצטברות של מילים נדירות או מוזרות שנבחרו בשל משמעותן, אך לא פחות מכך בשל צליליהן. אל־חלאג֗ מוכן להקריב לפעמים את משמעות המסר שלו למען התענגות על מילה נדירה היוצרת אפקט של מצלול ומקצב.10 החריזה, המקצב והמצלול, הפוליפוניה של הקולות, מובילים את הקורא לשינוי מצב תודעתו, אף ללא עיון במשמעות הסמנטית של הדברים, דבר שהולך לצערי לאיבוד בתרגום העברי. 

			הייחוד של הרעיונות, מוזרותם וריחוקם מהדפוסים התרבותיים וההגותיים ששלטו בהקשר ההיסטורי והתרבותי של זמנו, בתקופה העבאסית (937-816), כל אלה חייבו את אל־חלאג֗ ליצור שפה אקספרסיבית מיוחדת הנסמכת על דו־משמעות והפשטה.11 הוא הביע את רעיונותיו בשתי שיטות: הראשונה מבעים מילוליים עמומים המנכרים את אוצר המילים משימושו המקורי ומַבנים אותו בדפוסים המרוחקים מהמשמעות הלשונית הנפוצה; שיטה זו חופרת לעומק בשכבות שעליהן מושתתת הבהירות ומסתתרת. אם כן, שפתו היא 'שפת התגלות' ולא 'שפת תיאור'. השיטה השנייה של אל־חלאג֗ בספרו כִּתַאבּ אל־טַּוַאסִין היא שימוש בציורים מופשטים ככלי חלופי לשפה מילולית, ועל כך נעמוד בהרחבה בפרק נפרד.

			[ד]. מבנהו הספרותי 

			כִּתַאבּ אל־טַּוַאסִין כולל לפי חלוקתו של מסיניון עשרה פרקים. מסיניון הוסיף פרק לאל־טַּוַאסִין הוא הפרק האחד־עשר המכוּנה בשם בֻּסְתַאן אלמַעְרִפַהֿ (גן תבונת הלב).12 ואולם הבאתי ראיות מספיקות לטענה כי אין בסיס פילולוגי לכלול את בֻּסְתַאן אלמַעְרִפַהֿ כפרק האחד־עשר לחיבור כִּתַאבּ אל־טַּוַאסִין.13 אך עם זאת ראוי להוסיף כי אף על פי שבֻּסְתַאן אלמַעְרִפַהֿ הוא חיבור נפרד מבחינה פילולוגית וספרותית, הרי שהוא תואם את מסקנותיו המטפיזיות והאפיסטמולוגיות של אל־חלאג֗ בחיבורו כִּתַאבּ אל־טַּוַאסִין על אודות תבונת הלב (אל־מַעְרִפַהֿ). רוצה לומר, האמת המיסטית אינה ניתנת להוראה לוגית דיסקורסיבית אלא נובעת מנפשו של האדם ללא סיבה תבונית. 

			מסיניון אימץ למעשה את החלוקה הפנימית של כִּתַאבּ אל־טַּוַאסִין לפי תרגומו לפרסית של רוּזְבִּהַאן בַּקְלִי שִׁירַאזִי (מ' 1209).14 אמנם בַּקְלִי שִׁירַאזִי חילק את החיבור לשנים עשר פרקים אך מסיניון לעומתו העדיף לחלקו לעשרה פרקים. חלוקתו של מסיניון כוללת את הנושאים הבאים: המנורה; ההבנה; הטוהר; המעגל; הנקודה; הנצחיות; הרצון האלוהי; האחדות; הסודות; הנשגב. עם זאת, מסיניון שם לב לאופי המלאכותי של חלוקה זו והשכיל להבין שמקורה אינו אצל אל־חלאג֗, שכן מבחינת מבנהו הספרותי מדובר בצירוף של פרגמנטים שאוחדו בידי עורכים מאוחרים לכלל ספר שיטתי. זאת ועוד, החלוקה הפנימית המסורתית לפסקאות שהציעו בַּקְלִי שִׁירַאזִי ומסיניון מפוררת ללא צורך את הספר לפסקאות רבות ופוגעת בזרימה שלו. על כן אימצתי במהדורתי את החלוקה של מסיניון לעשרה פרקים אך דחיתי את החלוקה הפנימית של בַּקְלִי שִׁירַאזִי ומסיניון לפסקאות. 

			[ה]. סגנונות ספרותיים 

			כִּתַאבּ אל־טַּוַאסִין הוא חיבור עתיר קולות המגלה והמכסה, חיבור אניגמטי, פיוטי, סימבולי, אזוטרי, פרדוקסלי, חזותי, מועט המכיל את המרובה. מיכאל סלס העיר כי חיבור זה הוא עשיר ביותר, סגנונו ותכניו משתנים תדיר והוא מרבה להשתמש בחידות ובפרדוקסים ולכן קשה לתאר אותו כעמדה אחת מגובשת.15 סביר להניח שחיבור זה לא נכתב מלכתחילה כחיבור מוצק בעל מבנה ארכיטקטוני מגובש אלא כאוסף של פרגמנטים, שכללו המנונות, הגיונות מטפיזיים, תיאולוגיים ומיסטיים, וציורים אשר קובצו יחדיו לחיבור בידי עורכים מאוחרים. החיבור הקצר כולל בתוכו מגוון רחב של סגנונות כתיבה שבהם אחז אל־חלאג֗: 

			א.	כתיבה מסאית חידתית של התבוננויות רפלקטיביות בסוגיות מטפיזיות ברוח הפילוסופיה הניאו־פלטונית והכַּלַאם המֻעְתַזִלִי, כמו הדיון על גבולות ההכרה האנושית; חקר השיח התיאולוגי וגבולות השפה האנושית; עיון בתוארי השלילה (Via Negativa) מתוך חתירה לשמר את הטרנסצנדנטיות המוחלטת. 

			ב.	שילוב של סודות ופרשנויות מיסטיות לקֻראן, הכתובים כהמנונות ליריים, משפטים קצרים בחרוזים המתעלים לגבהים חדשים בהערצת הנביא מֻחַמָּד עליו השלום, מיתיזציה של דמותו כאור הנצחי; סוד עלייתו השמיימה; סוד ההיפעמות שלו; סודו של השטן אִבְּלִיס, החבר האינטימי הקרוב ביותר לאללה, בסירובו לצו האלוה להשתחוות לאדם הראשון, גירושו מגן העדן וקללתו; סודו של משה רבנו במעמד ההתגלות המיסטית של הסנה הבוער. 

			ג.	שימוש בקטכיזם, הבנוי במתכונת של שאלות ותשובות כנהוג בכלאם; רוצה לומר, סגנונו של אל־חלאג֗, שיטת טיעונו, המתודולוגיה הלוגית שלו ומונחיו הפילוסופיים הם טיפוסיים לחיבורי הכַּלַאם,16 כגון השיח שיצר על הקשר בין המייחד לאחד המוחלט בפעולת הייחוד. 

			ד.	כתיבת רשימה מסודרת של ארבעים תחנות (מַקַאמַאת), המתייחסות לשלבי ההתקדמות של החניך ההולך בדרך הצוּפית, דרך הלב, ושלבי התקדמותו מתחנה לתחנה בדרך לאלוהיו. וכן גם ציון הפרדוקסים של דרך החניכים. 

			ה.	שיבוץ שירים, לצד הפרוזה והטיעונים הלוגיים־הפילוסופים, מהם שירים המבטאים את חוויותיו המיסטיות, או שירים ששם בפי אִבְּלִיס, המשקפים את עולמו המסתורי של השטן היהיר, המורד בצו האלוהי להשתחוות לאדם הראשון.17 

			ו.	המשלת משלים, כגון המשל המפורסם על פרפר הלילה המתכלה באש המנורה, המתאר את גורלו של האוהב האמתי, שיהפוך לימים למשל המפורסם ביותר בשירת האהבה הפרסית, או משל הציפור הצוּפית קצוצת הכנפיים הטובעת באוקינוס, הרומז אולי לגורל תלמידו אַבּוּ בַּכְּר אל־שִּׁבְּלִי (מ' 945).

			ז.	'צוּפיות חזותית': ציורים שצייר אל־חלאג֗, ובהם דיאגרמות, נקודות, אותיות, מעגלים, קווים וסמלים, שכמעט לא נודע כמותם בספרות הצוּפית שקדמה לו. הוא מפלס כנראה לראשונה דרך חדשה של 'צוּפיות חזותית' בספרות הצוּפית כדי להגיע או לבטא מצבי תודעה מיסטיים שאין בכוחן של המילים להביעם. 

			מבחינה ספרותית ניתן להגדיר את כִּתַאבּ אל־טַּוַאסִין כחיבור פרגמנטרי. פרגמנטציה היא תחבולה ספרותית מכוּונת, שכן הפרגמנט אינו תקלה בעלמא אלא תכסיס פואטי מובהק. וכך מגדירה לילך ניישטט בורנשטיין את הפואטיקה של הפרגמנט:

			פרגמנט הוא טקסט סתום במיוחד, העומד על הגבול שבין האמנותי לאקראי. זהו טקסט שעבר שבירה אלימה שהותירה אותו קטוע והרוס, מלא בחורים ובסתירות. הפרגמנט מעורר בקוראיו צורך דחוף לְמַשְׁמֵעַ אותו. לשם כך הם מגייסים את כל המשאבים העומדים לרשותם, ומגיעים על פי רוב אל סף ייאוש, כשמתברר להם כי למעשה אין דרך לספק לו פרשנות משכנעת, מוצקה ואחידה.18

			אמנם יש חוקרים המתייחסים לפרגמנטריות כאל מאפיין שלילי של תהליך פענוח הטקסט, שאין בו גיבוש היפותזה סופית, חוסר צורה, קוהרנטיות וסיגור חזק, והדבר מעורר אצל הקורא קושי בגיבוש היפותזה מוצקה בטקסט שכזה. לעומתם יש התופסים את הפרגמנטריות כממד חיוני ומעשיר, מקור לריבוי משמעויות ותחבולה התורמת לדינמיות של תהליך הפענוח.19 ניישטט בורנשטיין מאתרת במושג הפרגמנט ארבעה מישורי משמעות שונים ואלו הם:

			1. מישור התוכן והעולם המיוצג, שלפיו הפרגמנט מייצג מרכיבים, תמות והיבטים הקשורים בשבירה, הרס, קיטוע ונהייה אחר שלם נעדר. 

			2. המישור האסתטי־אידיאולוגי, שבו הפרגמנט מגלם תפיסה הרואה ביקום אחדות מוחלטת ואינסופית ומבטלת את הגבולות בין תחומיו. 

			3. מישור ההתהוות של יצירות שלא הושלמו, ויצירות שנפגעו לאחר השלמתן ונותר מהן שריד או זיכרון בלבד. 

			4. המישור הסוגתי־קומפוזיציוני שתפיסה רחבה שלה תציג את הפרגמנט כסוגת־על הכוללת בתוכה כל סוג של יצירה המתאפיינת בקיטוע קומפוזיציוני, ריבוי משמעות ועמימות.20 

			אין ספק כי כִּתַאבּ אל־טַּוַאסִין מתאפיין בקיטוע קומפוזיציוני, העדר רצף התפתחותי, מגוון ועירוב של סוגי יצירה, ריבוי משמעות ועמימות. ניתן לומר באופן חד־משמעי כי מדובר ביצירה שלא הושלמה או אפילו שחלקה הגדול לא שרד. במישור התוכן והעולם המיוצג, הפרגמנטים של אל־חלאג֗ מייצגים גם תֵמות והיבטים הקשורים בשבירה, הרס, קיטוע ונהייה אחר ייאוש לאהוּבוֹ האלוהי — השלם הנעדר. 

			[ו]. נוסח הטקסט בערבית של מהדורתי

			עד כה יצאו שלוש מהדורות ביקורתיות חשובות של החיבור כִּתַאבּ אל־טַּוַאסִין. המהדורה הביקורתית הראשונה היא של לואי מסיניון (1962-1883), גדול חוקרי אל־חלאג֗ בדור הקודם, שכללה את הטקסט בערבית על פי כתבי יד המוזיאון הבריטי (מספר 9693, 317a-322b) ואת תרגומו לפרסית בידי המשורר המיסטי הפרסי רוּזְבִּהַאן בַּקְלִי שִׁירַאזִי (1128–1209) בחיבורו שַׁרְח אל־טַּוַאסִין.21 

			המהדורה הביקורתית השנייה המורחבת היא של החוקר הדגול האב פול נויֶה (1980-1925). ייחודה של מהדורה זו שעמדו לפניו, מלבד המהדורה של מסיניון, שלושה כתבי יד חשובים של החיבור כִּתַאבּ אל־טַּוַאסִין שלא עמדו לפני מסיניון. האחד הוא כתב יד מַשְׁהַד (ספריית רִצַ֗וִיַה במשהד מספר 663, 1q-10b) המתוארך לשנת 1186, שהוא כמעט שלם ודי קרוב לגרסתו של רוּזְבִּהַאן בַּקְלִי שִׁירַאזִי. כתב יד שני הוא של המוזיאון הבריטי (מספרו 12937, 16b-23a) וכתב יד שלישי הוא עותק פרגמנטרי של איסטנבול (ספריית וֶלִיוּדִין באיסטנבול מספר 2187, 118a-121b).22

			המהדורה הביקורתית השלישית היא זו של החוקר הצרפתי סטפן ריספולי. אין הוא מציג כתבי יד חדשים של כִּתַאבּ אל־טַּוַאסִין אלא עורך מטא־אנליזה ביקורתית ביחס לנוסחים שהציעו מסיניון ונויֶה. המהדורה החדשה שלו היא סינתזה ביקורתית בין שתי המהדורות שקדמו לו, שכן הוא חלק על קודמיו שקיבלו את חלוקת הפרגמנטים של כִּתַאבּ אל־טַּוַאסִין בעיקר לפי כתב יד המוזיאון הבריטי. היו גם מקרים שהעדיף את הנוסח של מסיניון על פני זה של נויֶה. 

			זאת ועוד, הוא מציע במהדורתו סידור פנימי מחדש של החיבור כִּתַאבּ אל־טַּוַאסִין מבחינה תמטית, שכן הסידור של הפרגמנטים משתנה לפי כתבי היד. ריספולי דוחה למעשה את החלוקה הפנימית התמטית לעשרה נושאים שהציעו מסיניון ונויֶה לחיבור זה, בעקבות חלוקתו המסורתית של רוּזְבִּהַאן בַּקְלִי שִׁירַאזִי. לעומתם, ריספולי מחלק את החיבור לארבעה נושאים עיקריים, ואלו הם: טא־סין המנורה; טא־סין חיפוש האמת; טא־סין של הראשית ושל המורכבות; טא־סין הסודות של ה'תַוְחִיד'.23 בקביעת נוסח הטקסט של כִּתַאבּ אל־טַּוַאסִין במהדורתי הולך אני בעקבות הנוסח הביקורתי שהציע סטפן ריספולי. עם זאת, מבחינה תמטית אני הולך בעקבות החלוקה הפנימית המסורתית של רוּזְבִּהַאן בַּקְלִי שִׁירַאזִי, שבעקבותיו הלכו מסיניון ונויֶה. 

			ביתר הרחבה, בחלוקת כִּתַאבּ אל־טַּוַאסִין לעשרה נושאים אני הולך באופן עקרוני בעקבות בַּקְלִי שִׁירַאזִי, מסיניון ונויֶה,24 אך בחלוקה הפנימית של החיבור כולו ל־51 סעיפים של החיבור אני צועד בעקבות ריספולי, שכן כבר מסיניון, אף על פי שאימץ את החלוקה הפנימית המסורתית של בַּקְלִי שִׁירַאזִי, שם לב לאופי המלאכותי שלה והשכיל להבין שמקורה אינו אצל אל־חלאג֗. בכל אופן החלוקה הפנימית המסורתית שהציעו בַּקְלִי שִׁירַאזִי, מסיניון ונויֶה מפוררת ללא צורך את הספר למספר רב של פסקאות ופוגעת ללא רחם בזרימה שלו. על כן העדפתי בסופו של דבר את החלוקה הפנימית של החיבור כולו, כפי שהציע ריספולי, ל־51 סעיפים בלבד, כדי לייצר טקסט שיהיה נגיש יותר וידידותי יותר לקהל הקוראות והקוראים. אף זאת עשיתי במהדורתי בכך שניקדתי את הטקסט כולו לא רק בעברית אלא גם בערבית להקל על הקורא הבא להתמודד עם שפתו המיוחדת של אל־חלאג֗ והפעלים הנדירים שבהם משתמש. למיטב ידיעתי זו הפעם הראשונה בתולדות מהדורות הדפוס בערבית שהחיבור כִּתַאבּ אל־טַּוַאסִין מתפרסם כשהוא מנוקד כולו.25

			פרק שני

			אַנַא אל־חַקּ: שיאו של המונותאיזם הצרוף

			وَقُلْتُ أَنَا: إِنْ لَمْ تَعْرِفُوهُ، فَاعْرِفُوا آثَارَهُ، وَأَنَا ذَلِكَ الْأَثَرُ، و«أَنَا الْحَقُّ»، لِأَنِّي مَا زِلْتُ أَبَدًا بالْحَقِّ حَقًّا!26	

			וַאֲנִי אוֹמֵר: אִם אֵינְכֶם יוֹדְעִים אוֹתוֹ, דְּעוּ עִקְבוֹתָיו. אֲנִי הָעִקְבָה הַזֹּאת, "אֲנִי הָאֱמֶת", מִכֵּיוָן שֶׁמֵּעוֹלָם לֹא הִפְסַקְתִּי לִהְיוֹת אֱמֶת דֶּרֶךְ הָאֱמֶת!

			אַנַא אל־חַקּ | אֲנִי הָאֱמֶת | אֲנִי אֱלהִֹים היא קריאת ההיפעמות המפורסמת של אל־חלאג֗ או מוטב לומר אמירת האלוה המתוודע לעצמו ומדבר מגרונו של מי שמחק את אישיותו באופן טוטלי. קריאת היפעמות זו תהדהד לנצח נצחים בלבות האוהבים ובזכותה ינון שמו עַד, עַד בלי ירח.27 אני מבקש להאזין לקריאת היפעמות זו, המופיעה בחיבורו כִּתַאבּ אל־טַּוַאסִין ולנתחה מבחינה תיאולוגית, מטפיזית ומיסטית דרך השׂיח הצוּפי על רעיון ה'תַוְחִיד' — ייחוד האל,28 התופס מקום מרכזי בחיבור זה, ולטעון כי היא הולידה מהפכה גדולה בתפיסת ייחוד האלוה בדתות האברהמיות. לשון אחר, אַנַא אל־חַקּ היא שיאו של המונותאיזם הצרוף.

			من بنده آن قوم که خود را دانند 

				هر دم دل خود ر ا ز غلط برهانند 

			از ذات و صفات خویش سازند كتاب 

				فهرست كتاب را انا الحق خوانند29

			אֲנִי עַבְדָּם שֶׁל אֵלֶּה שֶׁאֶת עַצְמָם מַכִּירִים

				בְּכָל עֵת אֶת לִבָּם מִטָּעוּת מְמַלְּטִים 

			מִמַּהוּתָם וּמִזְגָּם מַתְקִינִים לָהֶם סֵפֶר 

				וְקוֹרְאִים: "אֲנִי הָאֱמֶת" לַפְּרָקִים

			בהכרזת עדות אמונת הייחוד האסלאמית (שַׁהַאדַהֿ) נאמר בחלקה הראשון: 'אַשְׁהַדֻ אַן לַא אִלָהַ אִלַּא אַלְלָּהּ' (אֲנִי מֵעִיד כִּי אֵין אֱלוֹהַּ מִבַּלְעֲדֵי אַלְלָּהּ). 'לַא אִלָהַ' — עדות האמונה הנפתחת על דרך השלילה רומזת מבחינה פילוסופית על רעיון שלילת התארים ביחס לאל. המאמץ הפילוסופי העיקרי של אל־חלאג֗ בחיבורו כִּתַאבּ אל־טַּוַאסִין הוא להרחיק כל מכשול מהטוהר של ייחוד האל. לשם כך הוא מאמץ את הדרך של הפילוסופיה הניאו־פלטונית על תוארי השלילה (Via Negativa) כדי לשמר את הטרנסצנדנטיות המוחלטת של אללה. הוא טוען באופן חד־משמעי שמהותו אינה ניתנת להשגה באופן תבוני; שכן אללה חורג מעבר לכל מושא או דבר, מעבר לכל ייצוג או הגדרה, בין שלילית בין חיובית. תוארי השלילה אינם מתארים דבר וחצי דבר בעצמוּת האלוהית. השימוש בדרך השלילה אפשרי לדעתו רק מבחינה דידקטית כדי להרחיק כל מכשול לטוהר של ייחוד האל. ובכך אין חידוש בדברי אל־חלאג֗, שכן הוא צועד בעקבי שלילת התארים בתיאולוגיה ובכלאם המוסלמי.30 

			ואולם, אל־חלאג֗ אינו מסתפק בשׂיח הפילוסופי הניאו־פלטוני על ייחוד האל אלא צועד בעקבות התפיסה המיסטית של רעיון ה'תַוְחִיד' שפיתח כנראה לראשונה המורה הצוּפי הבגדדי הדגול אַבּוּ אל־קַאסִם מֻחַמָּד אל־גֻ֗נַיִד (מ' 910) בספרו כִּתַאבּ אל־תַּוְחִיד (ספר הייחוד),31 ובמסורות מפיו שהשתמרו בקרב תלמידיו.32 תחילה אפתח בסיווג של רעיון ה'תַוְחִיד' כפי שמציג אותו אַבּוּ אל־קַאסִם אל־קֻשַׁיְרִי (מ' 1072) בחיבורו הקלסי אל־רִּסַאלַהֿ פִי עִלְם אל־תַּצַוּף (האיגרת על ידע הצוּפיות). וכה כתב: 

			والتَّوْحِيدُ ثَلَاثَةٌ: 

			تَوْحِيدُ الْحَقِّ لِلْحَقِّ، وَهُوَ عِلْمُهُ بِأَنَّهُ وَاحِدٌ وَخَبَرُهُ عَنْهُ بِأَنَّهُ وَاحِدٌ. 

			وَالثَّانِي: تَوْحِيدُ الْحَقِّ سُبْحَانَهُ لِلْخَلْقِ، وَهُوَ حُكْمُهُ سُبْحَانَهُ بِأَنَّ الْعَبْدَ مُوَحِّدٌ، وَخُلُقُهُ تَوْحِيدُ الْعَبْدِ. 

			والثَّالِثُ: تَوْحِيدُ الْخَلْقِ لِلْحَقِّ سُبْحَانَهُ، وَهُوَ عِلْمُ الْعَبْدِ بِأَنَّ اللَّهَ عَزَّ وَجَلَّ وَاحِدٌ، وَحُكْمُهُ وَإِخْبَارُهُ عَنْهُ بِأَنَّهُ وَاحِدٌ. فَهَذِهِ جُمْلَةٌ فِي مَعْنَى التَّوْحِيدِ عَلَى شَرْطِ الإِيجَازِ وَالتَّحْدِيدِ.33

			יֶשְׁנָם שְׁלֹשָׁה סוּגֵי יִחוּד: 

			(הָרִאשׁוֹן): יִחוּד הָאֱמֶת אֶת הָאֱמֶת לְעַצְמוֹ, שֶׁפֵּרוּשׁוֹ שֶׁהוּא יוֹדֵעַ שֶׁהוּא אֶחָד וְהוּא מַכְרִיז עַל עַצְמוֹ שֶׁהוּא אֶחָד. 

			הַשֵּׁנִי: יִחוּד הָאֱמֶת יִשְׁתַּבַּח לִבְרוּאָיו, שֶׁפֵּרוּשׁוֹ שֶׁהוּא מְצַוֶּה יִשְׁתַּבַּח עַל עַבְדּוֹ לְיַחֵד, וְשֶׁהוּא בּוֹרֵא אֶת יִחוּדוֹ שֶׁל הָעֶבֶד בּוֹ. 

			הַשְּׁלִישִׁי: יִחוּד הָאֱמֶת יִשְׁתַּבַּח בִּידֵי בְּרוּאָיו, שֶׁפֵּרוּשׁוֹ שֶׁהָעֶבֶד יוֹדֵעַ שֶׁאַלְלָּהּ יִתְעַלֶּה וְיִתְבָּרֵךְ הוּא אֶחָד, וְאָז הוּא מְאַשֵּׁר וּמַצְהִיר שֶׁהוּא אֶחָד. זוֹ בִּקְצָרָה הַגְדָּרַת הַיִּחוּד.

			ואולם מהגדרת ייחוד האל שמציע אל־קֻשַׁיְרִי על שלושת סוגיה נעדר היסוד המיסטי של ה'תַוְחִיד', שמשמעו הכיליון המוחלט באל (פַנַאא' פִי אללָּהּ). רעיון זה מתבטא בסיווג של הגדרת ה'תַוְחִיד' לפי אַבּוּ אל־קַאסִם אל־גֻ֗נַיִד, המסווגת את הייחוד המיסטי כשייך למדרגתם של בני העילית מבין הצוּפים. הוא מחלק מבחינה סוציולוגית את ה'תַוְחִיד' לארבע מדרגות:

			א.	הקבוצה הראשונה היא של ההמונים המכילה הצהרה של ייחוד האל, תוך מחיקת ההמשגה של כל מושג של אֵלים, הפכים, שווים ודמיון לאל, אבל תוך שמירה על תקוות ופחדים ביחס לכוחות זולת אללה. 

			ב.	הקבוצה השנייה היא של המלומדים הכוללת הצהרה על ייחוד האל תוך מחיקת ההמשגה של כל מושג של אֵלים, בני לוויה, הפכים, שווים ודומים לאל, יחד עם קיום מצוות עשה והימנעות ממצוות לא תעשה, וכל זה כתוצאה מתקוותיהם, פחדיהם ותשוקותיהם, וביטול עבודת כל דבר זולת אללה. 

			ג.	הקבוצה השלישית, שהיא המדרגה הראשונה אצל החסידים הצוּפים, מכילה הצהרה על ייחוד האל, תוך מחיקת ההמשגה של כל מושג של אֵלים, בני לוויה, הפכים, שווים ודומים לאל, והסרת התקווה והפחדים מכוחות שאינם האל. הם מקווים לראות רק את אללה, אבל עדיין משמרים את תחושת האינדיווידואליות שלהם. 

			ד.	הקבוצה הרביעית, שהיא המדרגה השנייה אצל החסידים הצוּפים, של העילית מביניהם, מכילה הצהרה על ייחוד האל, שבמרכזה הם איבדו לחלוטין את האינדיווידואליות שלהם והתאחדו עם אללה. וכך כותב אל־גֻ֗נַיִד על מדרגה זו של ייחוד האל שבה נעוץ חידושו העיקרי:

			وَالْوَجْهُ الثَّانَي مِنْ تَوْحِيدِ الْخَاصِّ، فَشَبَحٌ قَائِمٌ بَيْنَ يَدَيْهِ لَيْسَ بَيْنَهُمَا ثَالِثٌ، تَجْرِي عَلَيْهِ تَصَارِيفُ تَدْبِيرِهِ، فِي مَجَارِي أَحْكَامِ قُدْرَتِهِ، فِي لُجَجِ بِحَارِ تَوْحِيدِهِ، بِالْفَنَاءِ عَنْ نَفْسِهِ وَعَنْ دَعْوَةِ الْحَقِّ إِلَيْهِ، وَعَنِ اسْتِجَابَتِهِ لَهُ، بِحَقَائِقِ وُجُودِ وَحْدَانِيَّتِهِ فِي حَقِيقَةِ قُرْبِهِ، بِذَهَابِ حِسِّهِ وَحَرَكَاتِهِ، لِقِيَامِ الْحَقِّ لَهُ فِيمَا أَرَادَهُ مِنْهُ، وِالْعِلْمُ فِي ذَلِكَ أَنَّهُ رَجَعَ آخِرُ الْعَبْدِ إِلَى أَوّْلِهِ، أَنْ يَكُونْ كَمَا كَانَ إِذْ كَانَ قَبْلَ أَنْ يَكُونَ.34

			הַמַּדְרֵגָה הַשְּׁנִיָּה שֶׁל הַיִּחוּד אֵצֶל הָעִלִּית מִבֵּין הַצּוּפִים כּוֹלֶלֶת קִיּוּם לְלֹא אִינְדִּיוִידוּאָלִיּוּת בִּפְנֵי אַלְלָּהּ, לְלֹא יֵשׁוּת שְׁלִישִׁית כִּמְתַוֶּכֶת בֵּינֵיהֶם, דְּמוּת שֶׁעָלֶיהָ פּוֹעֶלֶת הַנְהָגָתוֹ דֶּרֶךְ הַצַּוִּים, כְּפִי שֶׁהוּא מַחֲלִיט עֲלֵיהֶם בְּכָל יְכָלְתּוֹ, וְשֶׁצָּרִיךְ לִהְיוֹת שָׁקוּעַ בָּאוֹקְיָנוֹסִים הַמּוּצָפִים שֶׁל אַחְדוּתוֹ, מִתְכַּלֶּה לַחֲלוּטִין גַּם מֵעַצְמוֹ וְגַם מִקְּרִיאַת הָאֱמֶת אֵלָיו וְהֵעָנוּתוֹ לוֹ. זֹאת מַדְרֵגָה אֲשֶׁר בָּהּ הֶחָסִיד הִשִּׂיג אֶת הַהֲבָנָה הָאֲמִתִּית שֶׁל הַיִּחוּד בְּקִרְבָה אֲמִתִּית אֵלָיו, עַל יְדֵי אָבְדַן תְּחוּשָׁתוֹ וּתְנוּעוֹתָיו; שֶׁכֵּן הָאֱמֶת מְמַלֵּא בּוֹ אֶת מַה שֶּׁחָפַץ מִמֶּנּוּ. עוֹלֶה מִכָּךְ שֶׁבְּמַצָּבוֹ הָאַחֲרוֹן הֶחָסִיד חוֹזֵר לְמַצָּבוֹ הָרִאשׁוֹן שֶׁהוּא כְּפִי שֶׁהָיָה בְּטֶרֶם הִתְקַיֵּם.

			המדרגה הרביעית שעליה דיבר אל־גֻ֗נַיִד, ובה ראה את שיא ה'תַוְחִיד', היא מדרגתו של אל־חלאג֗. על כך עמד ענק הרוח אַבּוּ חַאמִד אל־עַ֗זַאלִי (1111-1058) בחיבורו כִּתַאבּ אל־תַּוְחִיד ואל־תַּוַכֻּל (ספר הייחוד והביטחון באל), שהוא הספר החמישי מהחלק הרביעי של חיבורו המונומנטלי אִחְיַאא' עֻלוּם אל־דִּין (החייאת מדעי הדת). בחיבור זה מציע אל־עַ֗זַאלִי ארבע מדרגות בייחוד האל, ובכך הושפע השפעה מכרעת מהדירוג המרובע של ה'תַוְחִיד' שהציע אַבּוּ אל־קַאסִם אל־גֻ֗נַיִד.35 את המדרגה הרביעית הוא מזהה עם אל־חלאג֗. וכה כתב:

			لِلتَّوْحِيدِ أَرْبَعُ مَرَاتِبَ وَيَنْقَسِمُ إِلَى لُبٍّ وِإِلى لُبِّ الْلُبِّ وَإِلى قِشْرٍ وَإِلَى قِشْرِ الْقِشْرِ. وَلْنُمَثِّلْ ذَلِكَ تَقْرِيبًا إِلَى الْأَفْهَامِ الضَّعِيفَةِ بِالْجَوْزِ فِي قِشْرَتِهِ الْعُلْيًا فَإِنَّ لَهُ قِشْرَتَيْنِ وَلَهُ لُبٌّ وَلِلُبِّ دِهْنٍ هُوَ لُبُّ اللُّبِّ. 

			فَالرُّتْبَةُ الْأَوَّلَى مِنَ التَّوْحِيدِ هِيَ أَنْ يَقُولَ الْإِنْسَانُ بِلِسَانِهُ «لَا إِلَهَ إِلَّا الله «وَقَلْبُهُ غَافِلٌ عَنْهُ أَوْ مُنْكِرٌ لَهُ كَتَوْحِيدِ الْمُنَافِقِينَ.

			وَالثَّانِيَةُ أَنْ يُصَدِّقَ بِمَعْنَى اللَفْظِ قَلْبُهُ كَمَا صَدَّقَ بِهِ عُمُومُ الْمُسْلِمِينَ وَهُوَ اعْتِقَادُ الْعَوَامِ.

			وَالثَّالِثَةُ أَنْ يُشَاهِدَ ذَلِكَ بِطَرِيقِ الْكَشْفِ بِوَاسِطَةِ نُورِ الْحَقِّ وَهُوَ مَقَامُ الْمُقَرَّبِينَ وَذَلِكَ بِأَنْ يَرَى أَشْيَاءَ كَثِيرَةً، وَلَكِنْ يَرَاهَا عَلَى كَثِرَتِهَا صَادَرَةً عَنِ الوَاحِدِ الْقَهَّارِ.

			وَالرَّابِعَةُ أَنْ لَا يَرَى فِي الْوُجُودِ إِلَّا وَاحِدًا، وَهِيَ مُشَاهَدَةُ الصَّدِيقِينَ، وَتُسَمِّيهِ الصُّوفِيَّةُ «الْفَنَاءَ فِي التَّوْحِيدِ»، لِأَنَّهُ مِنْ حَيْثُ لَا يَرَى إِلَّا وَاحِدًا فَلَا يَرَى نَفْسَهُ أَيْضًا، وَإِذَا لَمْ يَرَ نَفْسَهُ لِكَوْنِهِ مُسْتَغْرِقًا بِالتَّوْحِيدِ كَانَ فَانِيًا عَنْ نَفْسِهِ فِي تَوْحِيدِهِ بِمَعْنَى أَنَّهُ فَنِيَ عَنْ رُؤْيَةِ نَفْسِهِ وَالْخَلْقِ.36

			לְיִחוּד הָאֵל אַרְבַּע מַדְרֵגוֹת, שֶׁנִּתָּן לְחַלֵּק לְלִבָּתוֹ, לְלִבָּתוֹ הַפְּנִימִית, לִקְלִפָּתוֹ וּלְמַה שֶּׁמֵּכִיל אֶת קְלִפָּתוֹ. נַמְשִׁיל זֹאת, כְּדֵי לְקָרֵב אֶת הָעִנְיָן לַחֲלוּשֵׁי הַשֵּׂכֶל, לֶאֱגוֹז לְלֹא קְלִפָּה; שֶׁכֵּן יֵשׁ שְׁתֵּי קְלִפּוֹת, לִבָּה וְלִבָּה פְּנִימִית הַמְּכִילָה שֶׁמֶן. 

			הַמַּדְרֵגָה הָרִאשׁוֹנָה שֶׁל הָאֱמוּנָה בְּיִחוּד הָאֵל הִיא מִי שֶׁמְּבַטֵּא אֶת הַמִּלִּים: «לַא אִלַהַ אִלַא אלַלָּהּ» וְלִבּוֹ בְּחֹסֶר קֶשֶׁב, אוֹ אֲפִלּוּ מַכְחִישׁ זֹאת, כְּיִחוּד הַמִּתְחַסְּדִים. 

			הַמַּדְרֵגָה הַשְּׁנִיָּה הִיא שֶׁל הָאָדָם הַמַּאֲמִין בְּמַשְׁמָעוּת הַהַצְהָרָה בְּלִבּוֹ, כְּפִי שֶׁמַּאֲמִינָה בָּהּ קְהִלַּת הַמֻּסְלְמִים, וְזֹאת הִיא אֱמוּנָתָם שֶׁל פְּשׁוּטֵי הָעָם. 

			הַמַּדְרֵגָה הַשְּׁלִישִׁית הִיא שֶׁל אֵלּוּ הַמְּעִידִים עַל יִחוּד הָאֵל עַל דֶּרֶךְ הַפְּנִימִיּוּת הַמּוּאֶרֶת בָּאֶמְצָעִים שֶׁל אוֹר הָאֱמֶת. זוֹהִי מַדְרֵגָתָם שֶׁל הַמְקֹרָבִים. הִיא מִתְרַחֶשֶׁת כַּאֲשֶׁר הֵם רוֹאִים דְּבָרִים רַבִּים, אַךְ הֵם רוֹאִים אוֹתָם כְּרִבּוּי שֶׁנֶּאֱצָל מֵהָאֶחָד הַכֹּל יָכוֹל.

			הַמַּדְרֵגָה הָרְבִיעִית הִיא שֶׁל אֵלֶּה שֶׁאֵינָם רוֹאִים בַּמְּצִיאוּת אֶלָּא רַק אֶת הָאֶחָד. זֹאת עֵדוּת הַצַּדִּיקִים שֶׁהַצּוּפִים מְכַנִּים: «הַמִּתְכַּלִּים בְּיִחוּד הָאֵל». שֶׁכֵּן בְּמִדָּה שֶׁהוּא אֵינוֹ רוֹאֶה אֶלָּא רַק אֶת הָאֶחָד, הוּא גַּם אֵינוֹ רוֹאֶה עַצְמוֹ כְּלָל. וְאִם אֵינוֹ רוֹאֶה עַצְמוֹ, מֵאַחַר שֶׁהוּא שָׁקוּעַ בְּיִחוּד הָאֵל, הוּא מְכַלֶּה עַצְמוֹ בְּיִחוּד הָאֵל, בַּמַּשְׁמָעוּת שֶׁהוּא שֶׁאֵינוֹ מוּדָע לְעַצְמוֹ אוֹ לַבְּרוּאִים.

			אל־ע֗זאלי ממשיל את ארבע מדרגות ייחוד האל לארבע קליפות האגוז: הקליפה החיצונית, הקליפה הפנימית, הליבה והליבה הפנימית המכילה את השמן.37

			א.	הקליפה החיצונית מייצגת את המדרגה הראשונה של אלו שמייחדים את האל רק בפיהם אך לא בלבם. אלה הם הצבועים או המתחסדים. 

			ב.	הקליפה הפנימית מייצגת את המדרגה השנייה של פשוטי העם המאמינים בלבם במה שהם מצהירים בפיהם על ייחוד האל. 

			ג.	הליבה מייצגת את המדרגה השלישית שבה רואים המאמינים כי מקורו של הריבוי בעולם הוא באל. הם מביעים אמונה בייחוד האל במשמעות זו שהם רואים רק פועל אחד, מאחר שהאמת מתגלה להם כפי שהיא לעצמה. מדרגה זו שייכת לפשוטי העם וגם לתיאולוגים, כי אין הבדל בין התיאולוגים לבין פשוטי העם באיכות אמונתם אלא במיומנות שבה הם בונים טיעוניהם. 

			ד.	ואילו הליבה הפנימית, המכילה את השמן, מייצגת את המדרגה הרביעית של היחידים שזכו להתכלות באחדות האלוהית הטוטלית (אל־פַנַאא' פִי אל־תַּוְחִיד) מבעד למסווה של עולם התופעות, כך שדבר מלבד ייחוד האל אינו נוכח בראייתם; שכן הם אינם רואים דבר שהוא ריבוי אלא רק במידה שהוא אחד. וזו המעלה הגבוהה ביותר של האמונה בייחוד האל.

			המדרגה הרביעית לפי אל־ע֗זאלי היא מדרגתו של אל־חלאג֗. הוא מביא שיח מרתק שבין אל־חלאג֗ ובין מורו אִבְּרַאהִים בֶּן אַחְמַד אל־חַ֗וַאץ בעניין ייחוד האל. וכה כתב:

			وَهَذِهِ الْمُشَاهَدَةُ الَّتِي لَا يَظْهَرُ فِيهَا إِلَّا الْوَاحِدُ الْحَقُّ تَارَةً تَدُومُ وَتَارَةً تَطَرَأُ كَالْبَرْقِ الْخَاطِفِ، وَهُوَ الْأَكْثَرُ وَالدَّوَامُ نَادِرٌ عَزِيزٌ، وَإِلى هَذَا أَشَارَ الْحُسَيْنُ بْنُ مَنْصُورٍ الْحَلَّاجُ حَيْثُ رَأَى الْخَوَاصَ يَدُورُ فِي الْأَسْفَارِ فَقَالَ: «فِيمَاذَا أَنْتَ» فَقَالَ: «أَدُورُ فِي الْأَسْفَارِ لِأَصْحِّحَ حَالَتِي فِي التَّوَكُّلِ» وَقَدْ كَانَ مِنَ الْمُتَوَكِّلِّينَ. فَقَالَ الْحُسَيْنُ: «قَدْ أَفْنَيْتَ عُمْرَكَ فِي عُمْرَانِ بَاطِنِكَ فَأَيْنَ الْفَنَاءُ فِي التَّوْحِيدِ». فَكَأَنَّ الْخَواصَ كَانَ فِي تَصْحِيحِ الْمَقَامِ الثَّالِثِ فِي التَّوْحِيدِ فَطَالَبَهُ بِالْمَقَامِ الرَّابِعِ. فَهَذِهِ مَقَامَاتُ الْمُوَحِّدِينَ فِي التَّوْحِيدِ عَلَى سَبِيلِ الْإِجْمَالِ.38

			הָעֵדוּת הַזֹּאת, שֶׁלֹּא מוֹפִיעַ בָּהּ דָּבָר פְּרָט לָאֶחָד הָאֲמִתִּי, לְעִתִּים מִתְמַשֶּׁכֶת וּלְעִתִּים מִתְרַחֶשֶׁת בְּמַפְתִּיעַ כְּהֶבְזֵק הַבָּרָק. וְזֶה נָדִיר בְּיוֹתֵר שֶׁהִיא מִתְמַשֶּׁכֶת, כְּפִי שֶׁהִצְבִּיעַ אל־חֻסַיִן בן מַנְצוּר אל־חַלַּאג֗, כַּאֲשֶׁר רָאָה אֶת [אִבְּרַאהִים] אל־חַ֗וַאץ יוֹצֵא לַדֶּרֶךְ וּשְׁאָלוֹ: «מַה שְּׁלוֹמְךָ?» הֵשִׁיב: «אֲנִי יוֹצֵא לַמַּסָּע לִבְחֹן אֶת מַצַּב בִּטְחוֹנִי בְּאַלְלָהּ». כִּי הוּא נִמְנֶה עִם אֵלּוּ שֶׁבָּטְחוּ בְּאַלְלָּהּ. הֵשִׁיב אל־חֻסַיִן: «אַתָּה מְכַלֶּה חַיֶּיךָ בִּפְעֻלָּה הַקְּשׁוּרָה לָעַצְמִי הַפְּנִימִי שֶׁלְּךָ; מָה אַתָּה עוֹשֶׂה בְּיַחַס לְהִתְכַּלּוּת בְּיִחוּד הָאֵל?». דּוֹמֶה הַדָּבָר כְּאִלּוּ אל־חַ֗וַאץ בָּחַן אֶת הַמַּדְרֵגָה הַשְּׁלִישִׁית שֶׁל יִחוּד הָאֵל, וְאִלּוּ אל־חַלַּאג֗ דָּרַשׁ מִמֶּנּוּ אֶת הַמַּדְרֵגָה הָרְבִיעִית. אֵלֶּה הֵן מַדְרֵגוֹת הַמְיַחֲדִים אֶת יִחוּד הָאֵל בְּאֹפֶן כְּלָלִי.

			הרמב"ם עצמו התבונן באמונת הייחוד האסלאמית וקבע באיגרתו לר' עובדיה הגר את הדברים הבאים: 'אֵלּוּ הַיִּשְׁמְעֵאלִים אֵינָן עוֹבְדֵי עֲבוֹדָה זָרָה כְּלָל, וּכְבָר נִכְרְתָה מִפִּיהֶן וּמִלִּבָּן, וּמְיַחֲדִין לָאֵל יִחוּד כָּרָאוּי, יִחוּד שֶׁאֵין בּוֹ דֹּפִי'.39 קביעה זו של הרמב"ם חשובה היא ביותר ומרכזית היא ביותר להבניית הדיאלוג הבין־דתי בין יהודים למוסלמים בארצות האסלאם, ולמעשה ליצירתה של סימביוזה תיאולוגית דתית בין היהדות לאסלאם.

			ואולם, למי התכוון בדיוק הרמב"ם באָמרו 'הישמעאלים', הרי אין הם עשויים מקשה אחת, כשם שפרצופיהם שונים כך דעותיהם שונות. הן אל־גֻ֗נַיִד, הן אל־קֻשַׁיְרִי והן אל־ע֗זאלי הציעו סיווּג של ייחוד האל בין המאמינים המוסלמים. ובכן לאיזו מדרגה מארבע המדרגות שמנה אל־ע֗זאלי התכוון הרמב"ם באָמרו כי המוסלמים 'מְיַחֲדִין לָאֵל יִחוּד כָּרָאוּי'? אני משער כי התכוון למדרגה השלישית. יתר על כן, זוהי לדעתי היא גם מדרגת ייחוד האל של הרמב"ם עצמו, שכן הוא אינו מקבל את המדרגה הרביעית המיסטית של ההתכלות המיסטית באחדות הטוטלית של האל (אל־פַנַאא' פִי אל־תַּוְחִיד) כמדרגת הייחוד העליונה.40

			1

			أَأَنْتَ أَمْ أَنَا هذا في إِلَّهِيْنِ

			 حاشاكَ حاشاكَ مِنْ إِثْباتِ إِثْنَيْنِ

			הַאַתָּה זֶה אוֹ אֲנִי? אֵלֶּה הֵן שְׁתֵּי אֱלֹהֻיּוֹת!

				חָלִילָה, חָלִילָה לְךָ מִלְּהוֹכִיחַ שְׁנִיּוּת.

			2

			هُوِيّةٌ لَكَ في لائِيَّتي أَبَدًا

			 كُلِّي عَلى الكُلِّ تَلْبيسٌ بِوَجْهَيْنِ

			הַ"הוּא־יוּת" שֶׁבְּךָ הִיא בְּאֵינוּתִי לָנֶצַח

				כֻּלִּי הַנּוֹסָף לַ"כֹּל" הוּא תַּעְתּוּעַ כָּפוּל

			3

			فأَيْنَ ذاتُكَ عَنّي كُنْتُ أَرى

			 فَقَدْ تَبَيَّنَ ذاتِي حَيْثُ لا أَيْنِي

			אַיֵּה עַצְמוּתְךָ? מִתּוֹכִי אֶרְאֶנָּה

			שֶׁהֲרֵי עַצְמוּתִי נִכֶּרֶת הֵיכָן שֶׁאֵינֶנִּי.

			4

			وأَيْنَ وَجْهُكَ مَقْصودًا بِناظِرَتِي

			 في باطِنِ القَلْبِ، أَمْ في ناظِرِ العَيْنِ؟

			אַיֵּה פָּנֶיךָ מֻשָּׂא מַבָּטִי?

				בְּלִבִּי פְּנִימָה אוֹ בְּמַבַּט עֵינִי?

			5

			بَيْنِي وَبيْنَكَ إِنِّيِّ يُنازِعُنِي

			 فَارْفَعْ بِلُطْفِكَ إِنِّيٌّ مِنَ البَيْنِ41

			בֵּינִי וּבֵינְךָ הָ"אֲנִי־יוּת" מְסֻכְסֶכֶת בִּי

				סַלֵּק בְּחַסְדְּךָ אֶת הָ"אֲנִי־יוּת" מִבֵּינֵינוּ.

			חסרונה של המדרגה השלישית של הייחוד בכך שאינה מצליחה לבטל את פרדוקס הדואליזם, ובכך מתגלה חולשת ייחוד האל לפי הפילוסופיה של הרמב"ם. שכן המייחד משתף את האלוה עם ה'אני' שלו. משל לְמה הדבר דומה? לאדם שנכנס לבית, מוצא בו דייר יחיד ואומר לו: 'רק אתה נמצא בבית'. הדייר משיב לו: ‘האמירה שלך הייתה נכונה אילו לא היית אתה קיים'. האדם המצהיר אותה צריך להיעלם כליל מהזירה, רק כך האחד הופך להיות אחד יחיד ומיוחד. וכך השיב אל־חלאג֗ לאִבְּרַאהִים אל־נַּהְרַוַאנִי כשביקשוֹ הלה שילמדהו דבר מה מהייחוד. וכה אמר:

			عَنْ إِبْرَاهِيمَ بْنِ مُحَمَّدٍ النَّهْرَوَانِيِّ قَالَ: 

			رَأَيْتُ الْحَلَّاجَ فِي جَامِعِ نَهْرَوَانَ فِي زَاوِيَةٍ يُصَلِّي وَخَتَمَ الْقُرْآنَ فِي رَكْعَتَيْنِ. فَلَمَّا أَصْبَحَ سَلَّمْتُ عَلَيْهِ وَقُلْتُ: «يَا شَيْخُ أَفِدْنِي بِكَلِمَةٍ مِنْ التَّوْحِيدِ». 

			فَقَالَ: «اعْلَمْ أَنَّ الْعَبْدَ إِذَا وَحَّدَ رَبَّهُ تَعَالَى فَقَدْ أَثْبَتَ نَفْسَهُ، وَمَنْ أَثْبَتَ نَفْسَهُ فَقَدْ أَتَى بِالشِّرْكِ الْخَفِيِّ. وَإِنَّمَا هُوَ الَّذِي وَحَّدَ نَفْسَهُ عَلَى لِسَانِ مَنْ شَاءَ مِنْ خَلْقِهِ. فَلَوْ وَحَّدَ نَفْسَهُ عَلَى لِسَانِي فَهُوَ وَشَأْنَهُ. وَإِلَّا فَمَا لِي يَا أَخِي وَالتَّوْحِيدِ».42

			מִפִּי אִבְּראהִים בֶּן מֻחַמָּד אל־נַּהְרַוַאנִי: 

			רָאִיתִי אֶת אל־חַלַאג֗ מִתְפַּלֵּל בַּזַּאוִיַהֿ שֶׁל מִסְגַּד נַהְרַוַאן וְחָתַם הַקְֻּרְאָן בִּשְׁתֵּי כְִּרִיעוֹת. כְּשֶׁהִשְׁכִּים קוּם בֵַּרַכְתִּיו לְשָׁלוֹם וְאָמַרְתִּי: «הוֹי מוֹרִי לַמְּדֵנִי דָּבָר מֵהַיִּחוּד». 

			אָמַר: «דַּע כִּי מַאֲמִין הַמְיַחֵד אֶת רִבּוֹנוֹ מְאַשֵׁר אֶת קִיּוּם עַצְמוֹ, וְהַמְאַשֵּׁר אֶת קִיּוּם עַצְמוֹ מְשַׁתֵּף בַּסֵּתֶר. וְרַק הָאֱלוֹהַּ יִתְעַלֶּה לְבַדּוֹ הוּא הַמְיַחֵד עַצְמוֹ בְּפִי בְּרוּאָיו הָרְצוּיִים לוֹ. וְלוּ יִחֵד עַצְמוֹ בְּפִי הֲרֵי זֶה עִנְיָנוֹ, וָלֹא — מַה לִּי אָחִי וְלַיִּחוּד?»

			אם כן, רק בכוחה של חוויית המיסטיקה האקסטטית האחדותית (Unio Mystica) להתגבר על פרדוקס הדואליזם, לאפשר ליחיד להגיע למדרגה הזכה והטהורה של הייחוד המוחלט המבטאת תנועה של האחד הטוטלי מעצמו אל עצמו. וכך מפרש גַ֗לַאל אל־דִּין רוּמִי (מ' 1273) את דברי אל־חלאג֗ בחיבורו פִיהִי מַא פִיהִי (יש בו מה שיש בו): 

			چُنان که منصور را چون دوستیِ حقّ به نهایت رسید، دُشْمن خود شد وخود را نیست گردانید. گفت ”اَناالْحَقُّ” یعنی ”من فنا گشتم, حق ماند و بس”. و این به غایتِ تواضع است و نِهایتِ بندگی است. یعنی اوست و بس. دعوی و تکبُّر آن باشد که گویی تو خدایی و من بنده. پس هستیِ خود را نیز اثبات کرده باشي. پس دویی لازِم آید و این نیز که می گویی ”هُوً الْحَقُّ” هم دويی است، زیرا که تا ”اَنا” نباشد ”هو” ممکن نشود. پس حقّ گفت «اَناالْحَقُّ» چون غیرِ او موجودی نبود ومنصور فنا شده بود. آن سخن حق بود.43

			כַּאֲשֶׁר יְדִידוּתוֹ שֶׁל מַנְצוּר עִם הָאֱמֶת הִגִּיעָה לְשִׂיאָהּ, הוּא הָפַךְ לָאוֹיֵב שֶׁל עַצְמוֹ וְהָפַךְ עַצְמוֹ לְאַיִן. הוּא אָמַר: "אֲנִי הָאֱמֶת", כְּלוֹמַר, "אֲנִי הַתַּכְלִיתִי, וְרַק הָאֵל נוֹתָר". וְזֶה הוּא שִׂיא הָעֲנָוָה וּפִסְגַּת הָעַבְדוּת, כְּלוֹמַר שֶׁרַק הוּא קַיָּם וְאֵין בִּלְתּוֹ. יֻמְרָה וְגַאֲוָה הֵן שֶׁיֹּאמְרוּ: "אַתָּה הָאֵל, וַאֲנִי הָעֶבֶד", שֶׁכֵּן הָאָדָם נוֹתֵן כָּךְ תֹּקֶף גַּם לְקִיּוּמוֹ שֶׁלּוֹ, וְעֵקֶב זֹאת נוֹצֶרֶת בְּהֶכְרֵחַ שְׁנִיּוּת, וְהוּא הַדָּבָר אִם תֹּאמַר: "הוּא הָאֱמֶת", כִּי גַּם כָּאן מִתְקַיֶּמֶת שְׁנִיּוּת, מִשּׁוּם שֶׁכָּל עוֹד "אֲנִי" אֵינוֹ קַיָּם, אֵין מִתְאַפְשֵׁר גַּם "הוּא". לְפִיכָךְ הָאֱמֶת אָמַר "אֲנִי הָאֱמֶת", מִשּׁוּם שֶׁלֹּא הָיָה בְּנִמְצָא דָּבָר מִלְּבַדּוֹ, כִּי מַנְצוּר הִתְכַּלָּה, הַמִּלִּים הָאֵלֶּה הָיוּ דְּבַר הָאֱמֶת מִפִּי הָאֱמֶת.

			רוצה לומר, פעולת הייחוד אינה פעולה אנושית כלל ועיקר, שאם לא כן המאמין לא ייחלץ לעולם מהדואליזם, אלא היא חייבת להיות אלוהית בלבד, שבה רק האלוה האחד, היחיד והמיוחד מעיד על ייחודו.44 עדותו של האלוה על אחדותו המוחלטת היא רק מעצמו אל עצמו, והיא זו שנשמעת מפי המיסטיקן בעת חווייתו המיסטית האקסטטית, שבּהּ עצמיותו מתכלה ומתאיינת באחד המוחלט. זהו בעיניי שיאו של המונותאיזם הצרוף בתולדות הדתות האברהמיות שאליו הגיע אל־חלאג֗ בהשמיעו את האמירה האלוהית: אַנַא אל־חַקּ. 

			

			
				
					26	כִּתַאבּ אל־טַּוַאסִין, סימן 37.

				

				
					27	אבי אלקיים, דִיוַאן אל־חַלַּאג֗, עמ' 32-26.

				

				
					28	על תפיסת ה'תַוְחִיד' בצוּפיות הקלסית ראו שרה סבירי, הסופים אנתולוגיה, תל אביב: הוצאת אוניברסיטת תל אביב, 2008, עמ' 294-292. D. Gimaret, ‘Tawḥīd’, Encyclopaedia of Islam, Second Edition; John L. Esposito, ‘Tawḥīd’, The Oxford Dictionary of Islam, Oxford Islamic Studies Online; Muḥammad Abdur Rabb, Al-Junayd’s Doctrine of Tawḥīd: An Analysis of His Understanding of Islamic Monotheism, PhD diss., McGill University, 1967; Carl W. Ernst, Words of Ecstasy in Sufism, SUNY Press, 1985, p. 28-34; Sajid Farid Shapoo, ‘The Understanding of Tawhīd in the Sufi Classical Period’, Jurnal Qalbu 5.9 (Jun 2018), pp. 214-240.

				

				
					29	גַ֗לַאל אל־דִּין רוּמִי Kolliyât-e Shams yâ Divân-e Kabir, ed. Badi’ al-Zamân, 9 vols, vol 8, Tehran: Amir Kabir, 1978, 717. תודתי נתונה לידידי אורי מור מלאך על התרגום מפרסית.

				

				
					30	Kars Aydogan, Unsaying God: Negative Theology in Medieval Islam, Oxford University Press, New York, NY, 2019.

				

				
					31	Kitâb al-Tawḥîd in The Life Personality and Writings of al-Junayd, ed. and Trans. A. Abdel-Kader London: Luzac 1979; R. Deladrière, Junayd, enseignement spirituel, Paris 1983, pp. 150-152.

				

				
					32	Muḥammad Abdur Rabb, Al-Junayd’s Doctrine of Tawḥīd: An Analysis of His Understanding of Islamic Monotheism, PhD diss., McGill University, 1967.

				

				
					33	אל־רִסַאלַהֿ אל־קֻשַׁיְרִיַהֿ, מהדורת אֻנְס מֻחַמָּד עִדְנַאן אל־שַּׁרְפַאוִי, ביירות: דַאר אל־מִנְהַאג֗, 2016, עמ' עמ' 618.

				

				
					34	כִּתַאבּ אל־תַּוְחִיד, עמ' 57-56. השווּ לדברים שהביא בשמו אל־סַּרַאג֗, בחיבורו כִּתַאבּ אל־לֻּמַע (ספר הניצוצות), שער הייחוד, עמ' 28: "שאלו אל־גֻ֗נַיִד מהו ייחוד הנבחרים. אמר: שיהא האדם מוטל לפני האל כגווייה, שעה שהנהגות האל המתהפכות חולפות עליו באפיקים שחצבה גבורתו. הן שוטפות אותו, והוא טובע במצולות יַמֵּי הייחוד, כָּלֶה ביחס לעצמו ולמה שהבריות דורשים ממנו. בשל קרבתו [לאל] קרבת אמת, הוא כָּלֶה בתוך מהויות האמת של המציאות האחת והיחידה, עד כי אינו יכול לתת את דעתו עליהן, כי חושיו ותנועת איבריו נגוזו. [במצב זה] מקיים בו הָאֱמֶת את רצונו, לאמור, שתחזור אחריתו אל ראשיתו ויהיה כמו שהיה לפני שהיה" (סבירי, הסופים, עמ' 285). 

				

				
					35	על כך כבר עמד החוקר דלדריר ראו R. Deladrière, Junayd, enseignement spirituel, Paris 1983, pp. 150-152.

				

				
					36	אִחְיַאא' עֻלוּם אל־דִּין, כרך רביעי, פרק 35: כִּתַאבּ אל־תַּוְחִיד ואל־תַּוַכֻּל, עמ' 245.

				

				
					37	על הסימבוליזם של האגוז בספרותם של חסידי אשכנז והקבלה הספרדית בימי הביניים ראו אסי פרבר־גינת, תפיסת המרכבה בתורת הסוד במאה הי"ג, סוד האגוז ותולדותיו, עבודת דוקטור, האוניברסיטה העברית בירושלים, תשמ"ז; Daniel Abrams, Sexual Symbolism and Merkavah Speculation in Medieval Germany: A Study of the Sod ha-Egoz Texts, Tuebingen: Mohr Siebeck, 1997. במחקרים אלו אין התייחסות לסוד האגוז במיסטיקה הצוּפית.

				

				
					38	אִחְיַאא' עֻלוּם אל־דִּין, פרק 35: כִּתַאבּ אל־תַּוְחִיד ואל־תַּוַכֻּל, עמ' 246. סיפור זה מופיע גם בחיבורו של אַבּוּ אל־קַאסִם אל־קֻשְׁיְרִי (מ' 1072). ראו אל־רִסַאלַהֿ אל־קֻשַׁיְרִיַהֿ, מהדורת אֻנְס מֻחַמָּד עִדְנַאן אל־שַּׁרְפַאוִי, ביירות: דַאר אל־מִנְהַאג֗, 2016, עמ' 411.

				

				
					39	איגרות הרמב"ם, מהדורת יצחק שילת, כרך א', מעלה אדומים: הוצאת שילת, תשנ"ה, עמ' רלח.

				

				
					40	על היבטים מיסטיים וצוּפיים במשנת הרמב"ם ראו Shlomo Pines, ‘The Philosophical Purport of Maimonides’ Halachic Works and the Purport of The Guide of Perplexed’, The Collected Works of Shlomo Pines, 5, Jerusalem, 1977, p. 471; David R. Blumenthal, Philosophic Mysticism: Studies in Rational; Religion, Ramat Gan: Bar Ilan University Press, 2006; B.P. Fenton, ‘The Second Tibbon: Salomon Munk and His Translation of the Guide’, Maimonides’ Guide of the Perplexed in Translation: A History from the Thirteenth to Twentieth, J. Stern, J.T. Robinson and Y. Shemesh (eds.), Chicago, IL 2019, pp. 181-207; גדעון פרוידנטל, 'המיסטיקה הפילוסופית של הרמב"ם', הרמב"ם בנבכי הסוד, בעריכת אבי אלקיים ודב שוורץ, רמת גן: הוצאת אוניברסיטת בר־אילן, תשס"ט, עמ' 97-77; יוסף שטרן, החומר והצורה במורה נבוכים לרמב"ם, תרגם י' נבון, בני ברק 2017, עמ' 278; עומר מיכאליס, 'לשון צוּפית ב'מורה נבוכים' ופשרה', תרביץ פז (תש"ף), עמ' 296-249.

				

				
					41	דִיוַאן אל־חַלַּאג֗, עמ' 104. שורה 3 שניתי את התרגום. במהדורה העברית של הדיוואן תרגמתי: אַיֵּה מַהוּתְךָ עַל אוֹדוֹתַי וְאֶרְאֶנָּה? ואולם אפשרות קריאה נוספת היא כי המילה عَنّي אינה חלק מהשאלה אלא מהתשובה, וכך תרגמתי עתה. 

				

				
					42	אַחְ֗בַּאר אל־חלאג֗, סימן 62. 

				

				
					43	Fihi mâ fihi az goftâr-e Mowlânâ Jalâl al-Din Mohammad mashhur be Mowlavi, ed. Badi’ al-Zamân Foruzânfar, Tehran: Amir Kabir, 1951, p. 215. תודתי נתונה לידידי אורי מור מלאך על התרגום מפרסית. 

				

				
					44	כך כותב גם השיח֗ אַבּוּ נַצְר אל־סַּרַאג֗ (מ' 988) בספרו ספר הניצוצות, שער הייחוד, עמ' 28: "כזו היא למשל תשובתו של רֻוַיְם אִבְּן אַחְמַד (מ' 915) איש בגדאד, לשאלה מהו הייחוד. הוא אמר: "מחיקת עקבות האנושי והישארות האלוהי לבדו". בביטוי "מחיקת עקבות האנושי" התכוון להמרת תכונות הנפש, כי כשהנפש מתבוננת אל פעולותיה היא מייחסת לעצמה ריבונות, ואז האדם אומר "אני"; אך [באמת] אין אומר "אני" אלא האל, כי האֲנִיּוּת לאל לבדו היא. זו המשמעות של "מחיקת עקבות האנושי" (תרגום: סבירי, הסופים, עמ' 287). 

				

			

		
	
			פרק שלישי

			דיוקנו העצמי של אל־חלאג֗ בראי הנביא מֻחַמָּד, השטן אִבְּלִיס ומשה רבנו

			ארבע דמויות מרכזיות עומדות ביסוד החיבור הקצר כִּתַאבּ אל־טַּוַאסִין, הלא הן הנביא מֻחַמָּד, השטן אִבְּלִיס, משה רבנו וכמובן אל־חלאג֗ עצמו. לא נרחיק לכת אם נאמר כי דמות אחת מרכזית מככבת בחיבור זה, הלא היא דמותו של אל־חלאג֗, היוצק דמויות זולתו בראי הדיוקן העצמי שלו. 

			[א]. מְנוֹרָה זוֹרַעַת אוֹר: המיתולוגיזציה של הנביא מֻחַמָּד כישות של אור

			אל־חלאג֗ פותח את חיבורו כִּתַאבּ אל־טַּוַאסִין בקשר אישי עמוק שהוא חש עם הנביא מֻחַמָּד. הוא כותב חרוזים קצרים המתעלים לגבהים חדשים בהערצת הנביא מֻחַמָּד ושוזר לו דברי הלל ושבח.45 הוא מעצים את שלמות תכונותיו, מדגיש את המסורת שהנביא מֻחַמָּד הוא נזר הבריאה, בעל מידות תרומיות מושלמות וחכמה אינסופית, שזכה להביא את דבר האלוה, הקֻראן, למין האנושי, והעניק את דרך הלב למובחרים.

			אמנם מסיניון צבע את אמונתו של אל־חלאג֗ בדת הצלב, וקסם ההשוואה בין חיי ישוע ובין חיי אל־חלאג֗ לא פג בספרות המחקר גם בתקופה שלאחר מפעלו הגדול של מסיניון,46 אך בחיבור זה דמותו הנערצת של הנביא מֻחַמָּד ושל דת האסלאם, ולא של ישוע או דת הצלב, היא זו שעומדת במרכז התבוננותו המיתולוגית, הרוחנית והמיסטית של אל־חלאג֗. עם זאת, אין להוציא מכלל אפשרות כי אל־חלאג֗ מעצב בחיבורו כִּתַאבּ אל־טַּוַאסִין את דמותו של הנביא מֻחַמָּד בצלמו ובדמותו של ישוע. רוצה לומר, רוחניותו של הנביא ודוקטרינת האהבה שלו מציגות דמיון גדול לבשורת האוונגליון. במובן זה אל־חלאג֗ מקבל בעיצוב דמותו של הנביא מֻחַמָּד השראה רבה יותר מהכריסטולוגיה הנוצרית מאשר מהקֻראן.47 

			המיתולוגיזציה של הנביא מֻחַמָּד בחיבור כִּתַאבּ אל־טַּוַאסִין מצטיירת בראש וראשונה כישות של אור, אור על גבי אור, על פי פסוק האור בסוּרה 24: אל־נוּר (האור), פסוק 35, המתפרש עליו בדרך הסוד.48 הנביא מצויר בפתיח של חיבור זה בדמות ה'מנורה', מלשון הפסוקים: הוֹי הַנָּבִיא, שְׁלַחְנוּךָ לִהְיוֹת עֵד וּמְבַשֵּׂר וּמַזְהִיר, וְלִקְרֹא אֶל אַלְלָּהּ כַּאֲשֶׁר יַרְשֶׁה, וְלִהְיוֹת מְנוֹרָה זוֹרַעַת אוֹר (סוּרה 33: אל־אַחְזַאבּ (המחנות), פסוקים 46-45). אורות הנבואה מאורו נאצלו, אורותיו מאורו של הָאֱמֶת הופיעו, אורו הוא המאיר ביותר, הזוהר ביותר, הנצחי ביותר מבין האורות.49 לא זו אף זו, קיומו קדם לאין, שמו קדם לבריאה, כדברי הפסוק: הוּא הָרִאשׁוֹן וְהוּא הָאַחֲרוֹן, הוּא הַנִּגְלֶה וְהוּא הַנִּסְתָּר (סוּרה 57: אל־חַדִיד (הַבַּרְזֶל), פסוק 3). וגם לפי החַדִית֗, שמקורו כנראה במסורת השיעית, הנביא מֻחַמָּד אמר: הָיִיתִי כְּבָר נָבִיא בְּעֵת שֶׁאָדָם הָיָה בֵּין מַיִם לְטִיט.50

			אורי רובין ניתח בהרחבה במחקריו המקיפים את המקורות בשִׁיעה ובסוּנה על תפיסת עצמותו של הנביא מֻחַמָּד כאור האורות ועל 'הקדם קיום' (פרֶה־אקסיסטנציה) שלו.51 אין להוציא מכלל אפשרות גם השפעות זורואסטריות וגנוסטיות על אל־חלאג֗ בסוגיה זו, כפי שציין סטפן ריספולי.52 אמנם אל־חלאג֗ אינו מחדש הרבה לעומת המקורות שקדמו לו במיתולוגיזציה שהוא מציע לדמותו של הנביא כישות של אור, אך השיח שלו על הנביא מֻחַמָּד כישות של האור הנצחי, שממנו נאצלים האורות לנביאים זולתו, מבטא את מסעו הפנימי האישי של אל־חלאג֗ להתחבר למהותו של הנביא מֻחַמָּד, לחקות את התנהגותו וללכת בדרכיו, מתוך תפיסה שהאור האלוהי הנבואי, האמת המוחלטת, מושג דרך ההתחברות לאורו הנצחי של הנביא מֻחַמָּד. עם זאת, לא נמצא אצלו את הפרקטיקה של היטמעות מיסטית בנביא (אל־פַנַאא' פִי אל־רַּסוּל), המובעת בשלבים מאוחרים יותר של הצוּפיות.53 

			כללו של דבר, אל־חלאג֗ מציע בפתיח של חיבורו כִּתַאבּ אל־טַּוַאסִין תפיסה פרטיקולריסטית של החוויה המיסטית בתוככי דת האסלאם, כך שהחיבור הבלתי אמצעי לאמת האלוהית המוחלטת מחייב קשר פנימי עמוק עם אור האורות הנביא מֻחַמָּד, חיקוי התנהגותו והליכה בדרכיו, המאפשרים התחברות לאורו הנצחי, קרי לאור האלוהי. 

			[ב]. מִעְרַאג֗: מסע חניכתו המיסטית של הנביא מֻחַמָּד 

			המִעְרַאג֗ מציין את עלייתו המיסטית של הנביא מֻחַמָּד השמיימה ממסגד אל־אַקְצַא, שהמסורת הפרשנית עיגנה בקֻראן בסוּרה 17: אל־אִסְרַאא' (פרשת 'המסע הלילי'), פסוק 1; סוּרה 53: אל־נַּגִ֗ם (פרשת 'הכוכב'), פסוקים 10-1.54 אל־חלאג֗ מעניק בפרקים הרביעי והחמישי של חיבורו כִּתַאבּ אל־טַּוַאסִין פרשנות על דרך הסוד לפרשת 'הכוכב', ולפיה עלייתו השמימית של הנביא מבטאת את חניכתו המיסטית. אל־חלאג֗ מזקק את דמותו של הנביא מֻחַמָּד בדמות דיוקנו שלו עצמו, היוצר המחפש את המסתורין בהוויה, המשורר הרומנטי המתאמץ למצוא ביקום נתיבים עלומים לאהובו האלוהי, הזר והנכרי ההולך בדרך הצוּפית בעמל רב ובמאמצים גדולים מתחנה לתחנה, עד שאהובו יתגלה אליו, ומוכן לעזוב הכול, להקריב את חייו, רק כדי לפגשו ולהתאחד עמו. 

			אל־חלאג֗ מצייר את חניכתו של הנביא מֻחַמָּד כעלייה הדרגתית של הנשמה מהחיבור לעולם ההוויה וההפסד עד למרומי הידע המיסטי ששיאה הכיליון באללה — אַנַא אל־חַקּ. רוב פרשני הקֻראן פירשו את הפסוקים אֵין זוֹ אֶלָּא הִתְגַּלּוּת שֶׁנִּגְלְתָה: לִמֵּד אוֹתָהּ נוֹרָא־הַכֹּחַ (סוּרה 53: הכוכב, פסוקים 5-4) כרומזים על התגלותו של המלאך גבריאל לנביא באחד השלבים המוקדמים של פעילותו כנביא,55 לעומתם, אל־חלאג֗ מתעלם מהפרשנות המסורתית הרווחת של התגלות המלאך גבריאל כמאורע המכונן של התגלות זו, שכן הוא דוחה לחלוטין התגלות מתווכת בין האדם לאלוה באמצעות מלאך. תחת זאת הוא מגולל את סיפור עלייתו של הנביא השמיימה כמסע חניכה, המעלה אותו מעולם ההוויה וההפסד ומרומם אותו באופן הדרגתי עד למפתן הנוכחות האלוהית העליונה, עלייה ששיאה הוא כיליונו המיסטי באללה, כפי שהדבר מתבטא במשל פרפר הלילה.56 

			ניתן לומר כי בחיבורו כִּתַאבּ אל־טַּוַאסִין המיר אל־חלאג֗ את הפרשנות האַנְגֵלוֹפַנִית המסורתית לסוּרת 'הכוכב' בחוויית אוניו־מיסטיקה. רוצה לומר, הוא דוחה את חוויית ההתגלות שזכה לה הנביא מֻחַמָּד כחוויה מתווכת באמצעות ההתגלות של המלאך גבריאל, ותחת זאת הוא מְבַכֵּר להעמיד חוויה ישירה ובלתי אמצעית בין הנביא לאלוהיו, דהיינו כיליון נשמתו של הנביא באהובו כשיאה של החניכה המיסטית.

			אל־חלאג֗ מציע שלושה שלבים מרכזיים בהבנת המִעְרַאג֗ של הנביא מֻחַמָּד, המתפרש באופן אלגורי כמסע חניכתו המיסטית, שאינם אלא ראי למסע חניכתו שלו עצמו. הציר המבריח את שלושת השלבים מיוסד על פרדוקס התפתחות התבונה עד לביטולה. רוצה לומר, ראשיתו של המסע היא ההתבוננות באלוהות דרך 'התבונה השכלית', קרי החשיבה הפילוסופית הרציונלית, המשכה הוא בפיתוח הכשרים והיכולות של 'תבונת הלב', קרי ההליכה בדרך הלב הצוּפית, וסופה בביטולן של התבונה השכלית ותבונת הלב וכיליונן באין האלוהי. 

			השלב הראשון במסע חניכתו של הנביא מֻחַמָּד להשגת הידיעה הפנימית (אל־מַעְרִפַהֿ) על אלוהים, אדם ואושרו מתחיל בשלב הפילוסופי הרציונלי, דהיינו עיון מטפיזי של עקרון ה'תַוְחִיד' באמצעות התבונה האנושית אותה הוא מכנה בחיבור זה בשם ידיעת המציאות (עִלְם אל־חַקִיקַהֿ). הוא מבכר את דרך השלילה, שמשמעותה שאין לדבר על האלוהות אלא באמצעות שלילות — 'התיאולוגיה השלילית' (Via Negativa). שלילה זו מרחיקה מן האל כל הגדרה על ידי קטגוריה מתחום ההכרה וההשגה האנושית, אך גבולותיה של 'דרך השלילה' שהיא אינה נעלית מעצם ההשגה האנושית, דהיינו לא ניתן לידע דרכה על־ידי עצם אי ידיעתה את האלוה באופן הנעלה מהשכל. 

			השלב השני בהתפתחותו הרוחנית של הנביא מֻחַמָּד להשגת מהות הדברים הוא דרך תבונת הלב, שאותה הוא מכנה בחיבור זה בשם מהות המציאות (חַקִיקַהֿ אל־חַקִיקַהֿ). בכך מתכוון אל־חלאג֗ לצפוּן הלב, דהיינו ל'דרך הלב' הצוּפית, בה הוא דן בחיבורו גן תבונת הלב (בֻּסְתַאן אל־מַעְרִפַהֿ).57 זהו השלב הצוּפי בסולם העלייה של הנביא. לשם כך מציע אל־חלאג֗ רשימה מסודרת של ארבעים תחנות (מַקַאמַאת) של שלבי ההתקדמות בסולם העלייה של היחיד המיטהר.58 תבונת הלב עצמה אינה מושגת באמצעות ראיות שכליות או מוחשיות, כי בהיותה עם הנצחיות האלוהית היא מעֵבר לדברים הארציים, מעֵבר לחושים ומעבר לשכל, ועל כן גם השפה האנושית אינה אוחזת בה. גם היא מוגבלת, שכן נשארים בפרדוקס הדואליות בין היחיד לאלוהיו. 

			השלב השלישי והאחרון בסולם העלייה של הנביא מֻחַמָּד הוא השגת הידע הפנימי של ה'תַוְחִיד' באמצעות ההתאחדות המיסטית אותה הוא מכנה בחיבור זה בשם אמיתת המציאות (חַקּ אל־חַקִיקַהֿ). באיחוד מיסטי זה מועבר הידע הפנימי לתוככי לבו של הנביא על ידי מזיגה ישירה עם אהובו. זהו שיאה של החוויה המיסטית, שבה הָאֱמֶת מדבר באופן ישיר מסתר לבו של הנביא. חוויה זו באה רק מרצון האל, היא חסד ומתת אלוהי. בהשגתו את השלב השלישי והאחרון מגלם הנביא מֻחַמָּד את החניך המושלם — בחיר אללה. על שיאה של חוויה זו שורר אל־חלאג֗, הפעם באופן ישיר על עצמו, בשיר זה: 

			1

			خَاطَبَني الحقُّ مِنْ جَنَانِي

			 فَكَانَ عِلْمِي عَلَى لِسَاني

			הָאֱמֶת דִּבֶּר בִּי מִסֵּתֶר לִבִּי

				וִידִיעָתִי עַל לְשׁוֹנִי

			2

			قَرَّبَني مِنْهُ بَعْدَ بُعْدٍ

			 وَخَصَّني اللهُ واصْطَفَاني59

			קֵרְבַנִי אֵלָיו לְאַחַר רִחוּקִי,

				יִחֲדַנִי אַלְלָּהּ וּבְחָרַנִי

			[ג]. אִבְּלִיס בכבלי הִיבְּרִיס60

			הדעה הרווחת באסלאם האורתודוקסי היא שסירובו של אִבְּלִיס לציית לצו האלוהי ולהשתחוות לאדם הראשון הוא תולדה של חטא היהירות וגאווה. 'טוב אני ממנו', טען אִבְּלִיס בפני האלוה, כדי לנמק את הסיבה העיקרית למרד הגדול, כנאמר בסוּרה 7: אל־אַעְרַאף (הגבהים), פסוק 12: 

			قالَ ما مَنَعَكَ أَلّا تَسجُدَ إِذ أَمَرتُكَ 

			قالَ أَنا خَيرٌ مِنهُ خَلَقتَني مِن نارٍ وَخَلَقتَهُ مِن طينٍ

			אָמַר (אַלְלָּהּ): מַה מָּנַע אוֹתְךָ מִלְּהִשְׁתַּחֲווֹת כַּאֲשֶׁר צִוִּיתִיךָ?

			אָמַר, טוֹב אֲנִי מִמֶּנּוּ: בָּרָאתָ אוֹתִי מֵאֵשׁ וְאִלּוּ אוֹתוֹ בָּרָאתָ מִטִּין.

			אל־חלאג֗ משרטט את דמותו של אִבְּלִיס בחיבורו כִּתַאבּ אל־טַּוַאסִין באופן פרדוקסלי כדמות מאמין־כופר, שהיא הפוכה לשלו ובד בבד היא תמונת תשליל מטפיזית שלו. אִבְּלִיס הוא המאמין המונותאיסטי שמאמין רק בפולחן הטהור של האחד המוחלט, שבאמצעותו הוא נשאר מאמין לעקרון האמונה שלו, אבל הוא גם מי שבסירובו לציית לצו האלוהי, מחוסר ההבנה שצו אלוהי הנו בלתי ניתן לשינוי, הוא הופך למורד הנצחי.61

			אל־חלאג֗ צועד לכאורה בעקבי הפרשנות הצופית המסורתית הרואה באִבְּלִיס ייצוג של ה'אני' הכוזב החוצץ בין האדם לאלוהיו: 'וּמִי בֵּינֵינוּ — אִבְּלִיס'. על כן יש לכבוש את אִבְּלִיס האישי, להתגבר על אשליית ה'אני' הכוזב כדי להשיג את 'אל־מַעְרִפַהֿ' ולטעום מפֵּרות האקסטזה של ה'אני' האמִתי — 'אַנַא אל־חַקּ'. כך הוא גם כותב באחד משיריו: 

			بَيْنِي وَبيْنَكَ إِنِّيِّ يُنازِعُني

			 فَارْفَعْ بِلُطْفِكَ إِنِّيٌّ مِنَ البَيْنِ62

			בֵּינִי וּבֵינְךָ הָ'אֲנִי־יוּת' מְסֻכְסֶכֶת בִּי

				סַלֵּק בְּחַסְדְּךָ אֶת הָ'אֲנִי־יוּת' מִבֵּינֵינוּ.

			בשיר זה מבקש אל־חלאג֗ להתגבר על מצב תודעה של ה'אני' הכוזב המקנן בו, משום שהוא מוליד דואליות בינו ובין אלוהי אמונתו. האחיזה של היחיד ב'אני' הכוזב יוצרת שניות אונטולוגית ואפיסטמולוגית ופוגמת בחיבור הישיר האישי והאינטימי בין היחיד לאלוהיו. האחדות האלוהית, 'אין אלוה מבלעדי אללה', אינה מותירה כל מקום לקיומו האונטולוגי או האפיסטמולוגי של ה'אני' האמפירי, ועל כן על האדם השלם להשתחרר ממנו.

			ואולם, באופן פרדוקסלי, אִבְּלִיס הוא דמות מופת בעיני אל־חלאג֗, בשל סירובו להשתחוות לאדם הראשון ולקבלו כמתווך בינו ובין האלוה. בכך הוא מגלם את התשוקה הייחודית של אל־חלאג֗, הדוחה כל מתווך בינו ובין אלוהיו — אשר הגדול שבהם הוא ה'אני' הכוזב — גם במחיר של האשמה בכפירה דתית. אל־חלאג֗ נכנע לסחרחורת טירוף האהבה, ומגלה דרך האקסטזה השיגעונית את סוד מהותו שלו, שהוא הָאֱמֶת בכבודו ובעצמו.63 

			אם כן, אִבְּלִיס רב־המלאכים הוא גדול המונותאיסטים בעיני אל־חַלַאג֗, לצד מֻחַמָּד הנביא, והם היחידים שתורותיהם נכונות. הנאמנות לרצון האלוה מקשרת בעיני אל־חַלַאג֗ בין אִבְּלִיס למֻחַמָּד. שניהם דבקו במהלך שהוקצה להם, אם כי כל אחד מהם הגיב בצורה שונה למפגשים עם 'הציווי האלוהי'. בכך פותח אל־חלאג֗ כיוונים חדשים בהבנת מקומו של אִבְּלִיס ותפקידו במיסטיקה הצוּפית. תפיסתו עוררה מחד גיסא ביקורת חריפה, כגון בפרשנותו של רוּזְבִּהַאן בַּקְלִי שִׁירַאזִי לספרו כִּתַאבּ אלטַּאוַסִין, שבה נדון לקמן, אך מאידך גיסא גם השפיעה השפעה חשובה על עמדותיהם של עַין אל־קֻצַ֗את אל־הַמַדַאנִי (1131-1098)64 ואַחְמַד אל־עַ֗זַאלִי (1126-1061).65 וכה כתב אל־חלאג֗: 

			مَا صَحَّتْ الدُّعَاوَى لِأَحَدٍ، إِلَّا لِإِبْلِيسٍ وَأَحْمَدٍ ﷺ غَيْرُ أَنَّ إِبْلِيسَ سَقَطَ عَنْ العَيْنِ وَأَحْمَدٌ ﷺ كٌشِفَ لَهُ «عَيْنُ العَيْنِ»66

			אֵין טְעָנוֹת אֲמִתִּיּוֹת לְאַף אֶחָד, פְּרָט לְאֵלּוּ שֶׁל אִבְּלִיס וְאַחְמַד, תְּפִלַּת אַלְלָּהּ עָלָיו וּבִרְכָתוֹ לְשָׁלוֹם. הַהֶבְדֵּל בֵּינֵיהֶם הוּא שֶׁאִבְּלִיס סָטָה מֵהַמַּהוּת, וְאִלּוּ בִּפְנֵי אַחְמַד, תְּפִלַּת אַלְלָּהּ עָלָיו וּבִרְכָתוֹ לְשָׁלוֹם נֶחְשְׂפָה ‘מַהוּת הַמַּהוּת'.

			אל־חלאג֗ מצייר את אִבְּליס כמאמין המונותאיסטי המאמין רק בפולחן הטהור של האחד, ודבק בעקרון האמונה שלו. תפיסתו המונותאיסטית של אִבְּלִיס, טוען סלס, מובעת בשפה הלירית השאולה ממוטיב האוהב טרוף האהבה ממסורת מג'נון ולילה.67 הפרדוקס הטרגי טמון בנאמנות המוחלטת שלו. האוהב מוכן לסכן הכול כולל פרידה מהאהוב ולא להפר אמונים. אִבְּליס הוא 'המאהב הטרגי'.68 באופן פרדוקסלי, אִבְּלִיס הוא המודל הרוחני לכל המוסלמים, מאחר שהוא חווה את אחדות האלוה באופן המושלם ביותר מכל ברוא אחר, אפילו במחיר השמדה עצמית ובהפיכתו ל'אוהב המקולל'. 

			מוטיב 'האוהב המקולל', לפי פיטר ג' אוון, מקפל בתוכו תחושה של הדו־ערכיות של האלוה: הוא מגלה את רצונו, אך גם את אכזריותו הלכה למעשה, ורצונו הוא פרדוקס: אִבְּלִיס סובל קללה והרס בידי אהובו, אף על פי שנראה שהוא אינו אשם בעוונו. עם זאת, אִבְּלִיס מקבל את הכול באהבה מאחר שגורלו נקבע מהאלוה. צידוק זה מספיק לו. הוא אינו צריך לתהות על הסיבות או על התוצאות.69

			הנאמנות העיקשת לעקרון האחדות הטוטלית גורמת לו לסרב לציית לצו האלוהי להשתחוות לאדם הראשון מאחר שאינו מקבל שלא ניתן להמיר את הצו האלוהי, ובכך הוא הופך למורד הנצחי, ל'אהוב המקולל' עלי אדמות. אף על פי שאהובו נטש אותו ורחק ממנו, הרי שהאהבה הולכת ומתעצמת ככל שמושא האהבה מתרחק; וכך משורר אִבְּליס בפי אל־חלאג֗ שיר אהבה נוגע ללב, שיר ערגה וכיסופים לאלוהיו:

			1

			فَمَا لِي بُعْدٌ بَعْدَ بُعْدِكَ بَعْدَمـَـــــا

			 تـَيَقـَّنْتُ أَنَّ القُرْبَ والبُعْدَ وَاحِدُ.

			אֵין לִי רִחוּק אַחַר רִחוּקְךָ, מֵאָז 

				שֶׁנּוֹכַחְתִּי לָדַעַת שֶׁהַקִּרְבָה וְהָרִחוּק חַד הֵם.

			2

			وَإِنِّي وَإِنْ أُهْجِرتُ فـَالهَجْرُ صَاحِبِـي

			 وَكَيْفَ يَصِحُّ الهَجْرُ والحُبُّ وَاحِدُ؟

			אֲפִלּוּ יִטְּשׁוּנִי, הַנְּטִישָׁה בַּת־לִוְיָתִי 

				הֲיִתָּכֵן שֶׁנְּטִישָׁה וְאַהֲבָה חֲדָה הֵן

			3

			لَكَ الحَمْدُ فِي التَّوْفِيقِ في مَحْضٍ خالِصٍ

			 لِعَبْدٍ زَكِـيٍّ مَا لِغَيْرِكَ سَاجِــدُ.70

			לְךָ הַשֶּׁבַח עַל הַהַצְלָחָה וְעַל הַטֹּהַר הַצָּרוּף

				שֶׁל עַבְדְּךָ בַּר הַלֵּבָב, שֶׁאֵינוֹ מִשְׁתַּחֲוֶה לְזוּלָתֶךָ.

			ואולם רוּזְבִּהַאן בַּקְלִי שִׁירַאזִי בחיבורו שַׁרְח שַׁטְחִיַאת71 שאינו אלא פירוש לחיבור כִּתַאבּ אלטַּאוַסִין, לא יכול היה להכיל את תפיסתו הפרדוקסלית של אל־חלאג֗ שראה באִבְּלִיס דמות מופת למונותאיזם. חרה לו עד מאוד שאל־חלאג֗ כרך את אִבְּלִיס ואת הנביא מֻחַמָּד בנשימה אחת. בַּקְלִי סבר כי אִבְּליס לא חָווה 'תַוְחִיד' אמתי אלא היה זה תוצאה ישירה של חטא ה'אני' הכוזב. לפני נפילתו צלל אִבְּלִיס בים 'אלמַעְרִפַהֿ' והאקסטזה שטעם גרמה לו להיכשל בחטא ההִיבְּרִיס, לרעיונות השווא היהירים שלו שהובילו אותו למרד באלוה. אִבְּלִיס לא ידע שאדם הראשון הוא ברואו של האלוה ובריותיו של האלוה משקפים אותו. אם תביט במראה, אומר בַּקְלִי, תראה את האלוה בבירור. שהרי לא ניתן לראות דבר בעולם הברואים מבלי לראות בו את האלוה.

			בַּקְלִי מגדיל לעשות בכך שהוא מותח קו ישיר בין אִבְּלִיס ובין חוויית אַנַא אל־חַקּ של אל־חלאג֗. האקסטזה של אל־חלאג֗ עיוורה אותו לכך שאכן קיימת הבחנה בינו ובין האלוה, והוא נאחז רק בחבלי השווא של ה'אני'. רוצה לומר, אַנַא אל־חַקּ — 'אנא' במקרה זה אינו ה'אני האלוהי' כפי שסבר בטעות אל־חלאג֗ אלא הוא ה'אני הכוזב'. אם כן, חוויה דתית אקסטטית, טוען בַּקְלִי, יכולה לגרום לתפיסות שווא ולהילכדות בכבלי חטא הגאווה וההתנשאות.72 

			סבור אני כי המחלוקת בין אל־חלאג֗ ובין בַּקְלִי היא מחלוקת שאינה ניתנת לפתרון. אל־חלאג֗ דוחה את התפיסה הקֻראנית לפי פשטה, הרואה באִבְּלִיס מי שסירב לצו האלוהי וחטא בחטא היהירות והחוצפה כלפי שמיא. לפי תפיסתו של אל־חלאג֗, אִבְּלִיס וגם פרעה הם דמויות מופת של מייחדי ייחוד אמתיים, שלא חזרו בהם אפילו לנוכח איומים ומוות. אִבְּלִיס לא חזר בו למרות האיום באש ולא היה מוכן להכיר באדם הראשון כמתווך. פרעה טבע בים סוף ולא היה מוכן להכיר במשה כמתווך. אל־חלאג֗ רואה באִבְּלִיס ובפרעה דמויות מופת ומורי דרך לרבים. כמותם הוא טוען שגם אם יוציאו אותו להורג, יצלבו אותו או יכרתו את ידיו וכפות רגליו לא יחזור בו מתפיסתו. 

			בניגוד לכך, בַּקְלִי חוזר לתפיסה האורתודוקסית ומצדד בפשט הקֻראן הרואה באִבְּלִיס כמי שחטא בחטא היוהרה ועל כן נפל ממעמדו הרם ונישא. החידוש של בַּקְלִי הוא שהכפירה של אִבְּלִיס היא תוצר שגוי של התובנות העולות מתבונת הלב (אל־מַעְרִפַהֿ), שעיקרן ביטול היחס בין אובייקט לסובייקט בחוויה המיסטית. אלה הן תובנות שגויות מיסודן ואינן אלא תוצאה של ההצפה של ה'אני' הכוזב. בדומה לאִבְּליס, טוען בַּקְלִי, גם אל־חלאג֗ הוצף ב'אני' הכוזב באקסטזה המיסטית החריפה שחווה, וזה הוביל אותו לביטולו של האלוה הטרנסצנדנטי ולאמירתו הנועזת 'אנא אל־חקּ'. 

			אם כן, אין ולא יכול להיות דיאלוג אמתי בין אל־חלאג֗ ובין בַּקְלִי. יש ביניהם חוסר הסכמה מוחלט ביחס לאמת האונטולוגית, האפיסטמולוגיות והפסיכולוגיות של התובנות העולות מההיפעמות המיסטית של 'אל־מַעְרִפַהֿ'. לפי אל־חלאג֗, תובנות אלו הן האמת המוחלטת שאין לכפור בהן גם תחת איומים או במחיר של עלייה על הצלב. לפי בַּקְלִי, הן אשליות שמקורן בהצפה של ה'אני' הכוזב. חטא ההִיבְּרִיס לפי בַּקְלִי הוא הפרשנות האשלייתית שמעניק המיסטיקן לחוויית האיחוד המיסטי, שאותה הוא מפרש כזהות מלאה בין אובייקט לסובייקט בשעת האקסטזה, בעוד שלאמִתו של דבר אינה אלא תולדה של ההצפה של ה'אני' הכוזב. 

			[ד]. מעמד הסנה הבוער כתהליך האלהתו של משה רבנו

			בפרק זה אתמקד בפרשנות המיסטית הצוּפית שמציע אל־חלאג֗ להתגלות שחווה משה רבנו בסנה הבוער, בעיקר בחיבור כִּתַאבּ אל־טַּוַאסִין, ובקובץ השירים דִיוַאן אל־חלאג֗.73 במרכז הדיון תעמוד תזה חדשנית כי אל־חלאג֗ מזהה עצמו עם משה רבנו, אך גם עם הסנה הבוער עצמו, שבו גופו מתמוסס לאש בתהליך האלכימי שגופו ונשמתו עוברים במעמד זה, ששיאו הוא תהליך האלהתו של אל־חלאג֗ עצמו. לשון אחר, מעמד הסנה הבוער מציין את הפיכתו של אל־חלאג֗ לאלוה. 

			דמותו של משה רבנו הילכה קסם על הנביא מֻחַמָּד, מייסד דת האסלאם, שעל פיו עיצב את האסלאם כדת חוק, ולא על פי הגישה הפאולינית שאין בה דיבור על שמירת המצוות, אם כי בעיני מאמיניה דת האסלאם, לעומת היהדות, היא 'דת חוק סובלנית' (שַׁרִיעַהֿ סַמֻחַהֿ). על כן, אין להתפלא כי שמו הוא הנזכר ביותר בקֻראן, לאחר שמו של הנביא מֻחַמָּד.74 עם זאת, האסלאם אינו מכיר בכתבי הקודש של דתות מונותאיסטיות אחרות כתיעוד תקף של המסר האלוהי; הם בוטלו או הוחלפו על ידי הקֻראן, כך שדמותו של משה רבנו עברה תהליך של אִסלוּם. מהלך זה נעשה בקֻראן, בחַדִית֗ ובסיפורי הנביאים (קִצַץ אל־אַנְבִּיַאא').75 על כן נתבונן במעמד הסנה הבוער של משה רבנו כפי שעוצב בסיפור הקֻראני. סיפור הסנה הבוער נזכר בשלושה מקומות שונים בקֻראן. וכך נאמר בסוּרה 20: טאא' האא' (ט.ה.), פסוקים 14-9: 

			وَهَلْ أَتَاكَ حَدِيثُ مُوسَى: إِذْ رَأَى نَارًا فَقَالَ لِأَهْلِهِ امْكُثُوا إِنِّي آَنَسْتُ نَارًا لَعَلِّي آَتِيكُمْ مِنْهَا بِقَبَسٍ أَوْ أَجِدُ عَلَى النَّارِ هُدًى:

			فَلَمَّا أَتَاهَا نُودِيَ يَا مُوسَى إِنِّي أَنَا رَبُّكَ فَاخْلَعْ نَعْلَيْكَ إِنَّكَ بِالْوَادِ الْمُقَدَّسِ طُوًى: وَأَنَا اخْتَرْتُكَ فَاسْتَمِعْ لِمَا يُوحَى: إِنَّنِي أَنَا اللَّهُ لَا إِلَهَ إِلَّا أَنَا فَاعْبُدْنِي وَأَقِمِ الصَّلَاةَ لِذِكْرِي.

			הַאִם הִגִּיעַ לְאָזְנֶיךָ סִפּוּרוֹ שֶׁל מֹשֶׁה? הוּא רָאָה אֵשׁ בּוֹעֶרֶת וְאָמַר לִבְנֵי מִשְׁפַּחְתּוֹ, הִשָּׁאֲרוּ כָּאן, כִּי הִבְחַנְתִּי בְּאֵשׁ בּוֹעֶרֶת אֲשֶׁר אוּלַי אֶקַּח לָכֶם מִמֶּנָּה שַׁלְהֶבֶת, אוֹ אוּלַי אֶמְצָא עַל־פִּי הָאֵשׁ אֶת הַדֶּרֶךְ:

			בְּבוֹאוֹ אֵלֶיהָ קָרָא אֵלָיו קוֹל וְאָמַר, מֹשֶׁה: אָנֹכִי רִבּוֹנְךָ. שַׁל נְעָלֶיךָ כִּי נִצָּב אַתָּה בָּעֵמֶק הַקָּדוֹשׁ מִשְׁנֶה קֹדֶשׁ: אֲנִי בְּחַרְתִּיךָ, עַל כֵּן הַקְשֵׁב לַדָּבָר אֲשֶׁר נִגְלָה: הִנֵּה אָנֹכִי אַלְלָּהּ, אֵין אֱלוֹהַּ מִבִּלְעָדַי, עַל כֵּן עֲבֹד אוֹתִי וְקַיֵּם אֶת הַתְּפִלָּה לְמַעַן זֵכֶר שְׁמִי:

			לפי המקרא משה רבנו רעה את צאנו אחר המדבר והגיע בבדידותו אל הסנה ואילו לפי הקֻראן הוא ראה את האש הבוערת בהיותו יחד עם בני משפחתו וביקש לקחת שלהבת לבני משפחתו או למצוא על פי האש את הדרך. זו אף זו, בעוד שלפי המקרא נתמנה משה במעמד זה על ידי אלוהים לשליחו להוצאת בני ישראל מעבדות מצרים ולהביאם לארץ ישראל, הרי שהקֻראן משמיט את הייעוד הלאומי של משה ומתמקד רק בפן האישי של בחירתו, השגתו האמונית ועבודתו הדתית, דהיינו באמונה הדתית — תפיסת הייחוד, ובפרקטיקה הדתית — עבודת האלוה וקיום התפילות.

			בסוּרה 79: אל־נַאזַעַאת (המושכים), פסוקים 26-15 מצייר הקֻראן את מעמד הסנה באופן שונה, כאשר הפעם הדגש בהתגלות אינו בפן האישי האמוני של משה עצמו אלא בהטלת השליחות של משה לפרעה. אך גם כאן תכלית השליחות אינה לאומית, להוציא את בני ישראל ממצרים, אלא אמונית, דהיינו להנחות את פרעה, שהחזיק עצמו לאלוה, לזכך את אמונתו באמונת הייחוד ולעבוד את ריבונו. וכה נאמר:

			هَلْ أَتَاكَ حَدِيثُ مُوسَىٰ إِذْ نَادَاهُ رَبُّهُ بِالْوَادِ الْمُقَدَّسِ طُوًى اذْهَبْ إِلَىٰ فِرْعَوْنَ إِنَّهُ طَغَىٰ فَقُلْ هَل لَّكَ إِلَىٰ أَن تَزَكَّىٰ وَأَهْدِيَكَ إِلَىٰ رَبِّكَ فَتَخْشَىٰ فَأَرَاهُ الْآيَةَ الْكُبْرَىٰ فَكَذَّبَ وَعَصَىٰ ثُمَّ أَدْبَرَ يَسْعَىٰ فَحَشَرَ فَنَادَىٰ فَقَالَ أَنَا رَبُّكُمُ الْأَعْلَىٰ فَأَخَذَهُ اللَّهُ نَكَالَ الْآخِرَةِ وَالْأُولَىٰ إِنَّ فِي ذَٰلِكَ لَعِبْرَةً لِّمَن يَخْشَىٰ.

			הַאִם הִגִּיעַ לְאָזְנֶיךָ סִפּוּרוֹ שֶׁל מֹשֶׁה? רִבּוֹנוֹ קָרָא אֵלָיו בָּעֵמֶק הַקָּדוֹשׁ, מִשְׁנֶה קֹדֶשׁ, לֵאמֹר, לֵךְ אֶל פַּרְעֹה, כִּי גָּבְרָה רִשְׁעָתוֹ וֶאֱמֹר לוֹ, הֲתִרְצֶה לְהִזְדַּכֵּךְ וְשֶׁאַנְחֶה אוֹתְךָ אֶל רִבּוֹנְךָ וְתִירָא אוֹתוֹ, אָז הֶרְאָה לוֹ מֹשֶׁה אֶת הָאוֹת הַגָּדוֹל, וְאוּלָם הוּא הוֹסִיף לְהַכְחִישׁ וְעָמַד בְּמִרְיוֹ וּפָנָה לִשְׁקֹד עַל הָרֹעַ, הוּא גִּיֵּס וְקָרָא וְאָמַר, אֲנִי רִבּוֹנְכֶם הָעֶלְיוֹן, אַךְ אַלְלָּהּ הִכָּה בּוֹ כְּעֹנֶשׁ עַל הַפַּעַם הָאַחֲרוֹנָה וְהָרִאשׁוֹנָה, יְהִי זֶה לֶקַח לַיְרֵאִים.

			במקום אחר הולך הקֻראן בעקבות מדרשי חז"ל76 בכך שהוא ממקם את הסנה הבוער בסמוך להר סיני. וכך מתאר הקֻראן את מעמד הסנה בסוּרה 28: אל־קִצַץ (סיפור המעשה), פסוק 30: 

			فَلَمَّا قَضٰى مُوْسَى الْاَجَلَ وَسَارَ بِاَهْلِهٖٓ اٰنَسَ مِنْ جَانِبِ الطُّوْرِ نَارًاۗ قَالَ لِاَهْلِهِ امْكُثُوْٓا اِنِّيْٓ اٰنَسْتُ نَارًا لَّعَلِّيْٓ اٰتِيْكُمْ مِّنْهَا بِخَبَرٍ اَوْ جَذْوَةٍ مِّنَ النَّارِ لَعَلَّكُمْ تَصْطَلُوْنَ: فَلَمَّآ اَتٰىهَا نُوْدِيَ مِنْ شَاطِئِ الْوَادِ الْاَيْمَنِ فِى الْبُقْعَةِ الْمُبٰرَكَةِ مِنَ الشَّجَرَةِ اَنْ يّٰمُوْسٰٓى اِنِّيْٓ اَنَا اللّٰهُ رَبُّ الْعٰلَمِيْنَ.

			כַּאֲשֶׁר מִלֵּא מֹשֶׁה אֶת הַתְּקוּפָה וְלָקַח עִמּוֹ אֶת בְּנֵי מִשְׁפַּחְתּוֹ הִבְחִין בְּאֵשׁ בּוֹעֶרֶת לְצַד הָהָר. אָמַר לִבְנֵי מִשְׁפַּחְתּוֹ, הִשָּׁאֲרוּ כָּאן, כִּי גִּלִּיתִי אֵשׁ בּוֹעֶרֶת אֲשֶׁר עַל פִּיהָ אוּלַי אוֹדִיעֲכֶם דָּבָר, אוֹ אָבִיא גַּחֶלֶת אֵשׁ לְמַעַן יֵחַם לָכֶם: כַּאֲשֶׁר הִגִּיעַ אֵלֶיהָ, קָרָא אֵלָיו קוֹל מִגְּדַת הָעֵמֶק הַיְמָנִית, בַּמָּקוֹם הַמְבֹרָךְ, מִתּוֹךְ הָעֵץ וְאָמַר, מֹשֶׁה, אָנֹכִי אַלְלַָּהּ רִבּוֹן הָעוֹלָמִים.

			ההתגלות למשה במעמד הסנה הבוער תפסה מקום חשוב ומרכזי במחשבה הצופית הקלסית.77 בעיני צוּפים רבים נודע למשה מעמד מיוחד של נביא שהיה בעיניהם, יותר מכל נביא אחר זולתו, לאבטיפוס של הנווד הרוחני הטוב ביותר במסעו האישי לאלוהיו. פול נויֶה ציין כי האופן שבו משה מתואר בקֻראן נתן השראה לפרשנים צוּפים להרהר בחוויה שלו כמייצגת כניסה ליחסים ישירים עם אללה, כך שלאחר מכן הצוּפים ראו בו מיסטיקן מושלם שנקרא להיכנס למסתורין של אללה.78 

			גַ֗עְפַר אִבְּן מֻחַמָּד אל־צַּאדִק (מ' 765), האִמַאם השישי לפי השיעים, הפך את משה רבנו לצוּפי מושלם. מן הראוי להעיר כי תהליך הפיכתו של משה רבנו לצוּפי מושלם נעשה גם במסורת של הזרמים הצוּפים היהודיים, כגון בכתבי רבי אברהם בן הרמב"ם (מ' 1237).79 בפירוש המיוחס לגַ֗עְפַר אל־צַּאדִק על הקֻראן, סוּרה 20: טַאא' הַאא' (ט.ה.), פסוק 12: אָנֹכִי רִבּוֹנְךָ, הוא מציג דיאלוג בין אללה למשה, ובמרכזו הוא מנתח את חווייתו בסנה הבוער כחוויה מיסטית, אשר בה מופיעים המושגים המרכזים של הצוּפיות, כמו פַנַאא' (הכיליון באל) ובַּקַאא' (הישארות).80 הוא מסביר כיצד חוויית ההתגלות של משה בסנה הבוער הייתה אפשרית רק דרך האיון שלו והישארותו בנוכחות האלוהית, שכן ברגע שמשה שמע את אללה מדבר, הוא נעדר מעצמו, כלומר התאיין מתכונותיו. וכה כתב:

			﴿فَلَمَّآ أَتَىٰهَا نُودِىَ يَـٰمُوسَىٰٓ إِنِّىٓ أَنَا۠ رَبُّكَ﴾ قِيلْ لِمُوسَى عَلَيْهِ السَّلَامِ: كَيْفَ عَرَفْتَ أَنَّ النِّدَاءَ هُوَ نِدَاءُ الْحَقِّ؟ فَقَالَ: لِأَنَّهُ أَفْنانِي وَشَمَلَنِي فَكَأَنَّ كُلَّ شَعْرَةٍ مِنِّي كَانَتْ مُخَاطَبَةً بِالنِّدَاءِ مِنْ جَمِيعِ الجِّهَاتِ وَكَأَنَّهَا تُعَبِّرُ مِنْ نَفْسِهَا بِجَوَابٍ فَلَمَّا شَمَلَتْنِي أَنْوَارُ الْهَيْبَةِ وَأَحَاطَتْ بِي أَنْوَارُ العِزَّةِ وَالْجَبَرُوتِ عَلِمْتُ أَنِّي مُخَاطَبٌ مِنْ جِهَةِ الْحَقِّ.81

			«בְּבוֹאוֹ אֵלֶיהָ קָרָא אֵלָיו קוֹל וְאָמַר, מֹשֶׁה אָנֹכִי רִבּוֹנְךָ» (סוּרָה 20: ט.ה., פְּסוּקִים 12-11) שָׁאֲלוּ אֶת מֹשֶׁה אֵיךְ יָדַעְתָּ שֶׁהַקְּרִיאָה הָיְתָה הַקְּרִיאָה שֶׁל הָאֱמֶת? אָמַר מִשּׁוּם שֶׁהוּא אִיֵּן אוֹתִי וְאָז הִקִּיף אוֹתִי, וְהָיָה זֶה כְּאִלּוּ כָּל שַׂעֲרוֹת גּוּפִי דִּבְּרוּ מִכָּל הַצְּדָדִים בְּעִנְיַן הַקְּרִיאָה וּמִכֹּחוֹת עַצְמָם הֵגִיבוּ לַקְּרִיאָה. כַּאֲשֶׁר אוֹרוֹת יִרְאַת הַכָּבוֹד הִקִּיפוּ אוֹתִי וְאוֹרוֹת הַמַּלְכוּת וְהַגְּבוּרָה פָּנוּ אֵלַי, יָדַעְתִּי שֶׁהָאֱמֶת פּוֹנֶה אֵלַי.

			אל־חלאג֗ ממשיך את הכיוון המיסטי להבנת מעמד הסנה הבוער, שנפתח בפירוש הקֻראן, המיוחס לאִמַאם השיעי גַ֗עְפַר אל־צַּאדִק. עניין זה מובע הן בכתביו והן בשירתו. בחיבור טַבַּקַאת אל־צּוּפִיַּהֿ (דורות הצוּפים), שהוא אחד החיבורים החשובים ביותר בספרות הצוּפית הקלסית, מביא עַבְּד אל־רַּחְמַן אל־סֻּלַמִי (מ' 1021), מפי אַחְמַד אִבְּן פַארִס (מ' 1004), את דברי אל־חלאג֗ על מעמד הסנה הבוער. לדברי אל־חלאג֗ משה רבנו חָווה במעמד זה חוויה של איחוד פנימי עם האלוה, עד שהתעלה למדרגה רוחנית כה גבוהה שהאלוה ניבט אליו מכל דבר שעמד מולו, כמו בסיפור האהבה המפורסם על מַג֗נוּן ולַיְלַא,82 שדמותה של אהובתו לַיְלַא ניבטה אל מַג֗נוּן מכל עבר, סנטו בו הילדים, הצביעו על הירח ושאלוהו: מה אתה רואה? השיב: את פניה של לַיְלַא, או הצביעו על האילן ושאלוהו: מה תראה? השיב: את יופייה של לַיְלַא. פני אהובתו משתקפים מכל ההוויה כולה. ברוח זו השיב אל־חלאג֗ על החיזיון של משה רבנו:

			وَسُئِلَ الْحُسَيْنُ: لِمَ طَمِعَ مُوسَى عَلَيْهِ السَّلَامُ فِي الرُّؤْيَةِ وَسَأَلَهَا؟ فَقَالَ: لِأَنَّهُ انْفَرَدَ بِالْحَقِّ، وَانْفَرَدَ الْحَقُّ بِهِ، فِي جَمِيعِ مَعَانِيهِ، وَصَارَ الْحَقُّ مُوَاجِهَهُ فِي كُلِّ مَنْظُورِ إِلَيْهِ، وَمُقَابِلَهُ دُونَ كُلِّ مَحْصُورٍ لَدَيْهِ، عَلَى الكَشْفِ الظَّاهِرِ إِلَيْهِ، لَا عَلَى التَّغَيُّبِ. فَذَلِكَ الَّذِي حَمَلَهُ عَلَى سُؤَالِ الرُّؤْيَةِ لَا غَيْرَ.83

			נִשְׁאַל אל־חֻסַיִן: מַדּוּעַ הִתְאַוָּה מֹשֶׁה עָלָיו הַשָּׁלוֹם לַחִזָּיוֹן וְשָׁאַל עָלָיו? הֵשִׁיב: מִשּׁוּם שֶׁהוּא הִתְיַחֵד עִם הָאֱמֶת, וְהָאֱמֶת הִתְיַחֵד בּוֹ בְּכָל מַשְׁמָעֻיּוֹתָיו. הָאֱמֶת הָפַךְ לִהְיוֹת פְּנֵי כָּל מַה שֶּׁנִּבָּט אֵלָיו, וְעוֹמֵד מוּלוֹ, לְלֹא כָּל הַגְבָּלָה, בַּפָּן הַגָּלוּי שֶׁלּוֹ, אַךְ לֹא בַּפָּן הַנִּסְתָּר. וְעַל זֶה נְשָׂאוֹ לִבּוֹ לִשְׁאֹל עַל הֶחָזוֹן, וְלֹא עַל דָּבָר זוּלָתוֹ.

			הן בשירתו והן בחיבורו כִּתַאבּ אל־טַּוַאסִין מפרש אל־חלאג֗ את דברי הקֻראן על מעמד הסנה הבוער כמתייחסים אליו — הוא הסנה הבוער: כמו שהאלוה דובר מתוך הסנה, כך הוא דובר מפי אל־חלאג֗. רוצה לומר, הסנה הבוער הוא אל־חלאג֗ על פי תודעתו שלו עצמו.

			עַז רְצוֹנִי בִּי לָשִׁיר גִּלְגּוּלֵי עֲצָמִים שֶׁהֵמִירוּ

			אֶת צַלְמֵיהֶם וְחִדְּשׁוּם, אֱלֹהִים, הֵן יֶדְכֶם חוֹלְלָה זֹאת

			אָנָּא, הֱיוּ עִם שִׁירַי וְרִקְמוּ סִפּוּרִי מִימֵי קֶדֶם

			בַּחֲרוּזֵי עֲלִילָה רְצוּפָה עַד יָמֵינוּ הָאֵלֶּה!

			אובידיוס, מטמורפוזות84

			הזיהוי של משה רבנו עם הסנה הבוער מופיע גם בפרשנות האלגורית האסמאעילית. פרשן הקֻראן האסמאעילי אל־נֻעְמַאן בן חַיּוּן אל־תַּמִימִי (מ' 974) מפרש בחיבורו כִּתַאבּ אַסַאס אל־תַּאְוִיל (יסודות הפרשנות האלגורית) את מוטיב האש של הסנה הבוער המופיע בפסוק הקֻרְאנִי על מעמד הסנה הבוער באופן אלגורי. המפגש של משה עם ה"אש" מייצג לדעת אל־נֻעְמַאן את חניכתו לתפקיד הנביא־הדובר (נַאטִק).85 לפי פרשנותו משה הוא "הסנה הבוער", במובן זה שהרגיש בתוך עצמו את "האש" המסמלת באופן אלגורי את ההשראה האלוהית (אל־תַּאְיִיד) בו. וכה כתב: 

			﴿فَلَمَّا قَضَىٰ مُوسَى ٱلْأَجَلَ وَسَارَ بِأَهْلِهِۦٓ ءَانَسَ مِن جَانِبِ ٱلطُّورِ نَارًۭا﴾ وَمِثْلُ النَّارِ مِثْلُ حَدِّ النَّاطِقِ مِنْ نُورِ التَّأْيِيدِ، يَقُولُ َحْسَّ بِنُورِ التَّأْيِيدِ فِي نِفْسِهِ، وَمِثْلُ الطُّورِ مِثْلُ مَرْتَبِهِ النَّاطِقِ، وَهِيَ نَفْسُ الرِّسَالَةِ.86

			«כַּאֲשֶׁר מִלֵּא מֹשֶׁה אֶת הַתְּקוּפָה וְלָקַח עִמּוֹ אֶת בְּנֵי מִשְׁפַּחְתּוֹ הִבְחִין בְּאֵשׁ בּוֹעֶרֶת לְצַד הָהָר» (סוּרָה 28: אל־קַצַץ, פסוק 29). הַמַּשְׁמָעוּת הַמֵּטָפוֹרִית שֶׁל "הָאֵשׁ" הִיא זוֹ שֶׁל דַּרְגַּת הַנָּבִיא־הַדּוֹבֵר מֵאוֹר הַתְּמִיכָה הָאֱלֹהִית. הוּא אוֹמֵר: אֲנִי מַרְגִּישׁ אֶת אוֹר הַתְּמִיכָה הָאֱלֹהִית בְּעַצְמִי. הַמַּשְׁמָעוּת הַמֵּטָפוֹרִית שֶׁל הָהָר הִיא לְדַרְגַּת הַנָּבִיא־הַדּוֹבֵר, כְּלוֹמַר, הַשְּׁלִיחוּת עַצְמָהּ.

			אמנם הציר המשותף בין אל־נֻעְמַאן לאל־חלאג֗ הוא בכך שלפי שניהם הסנה הבוער הוא משה עצמו, אך בעוד שאל־נֻעְמַאן מקנה לדבר משמעות אלגורית, הרי שאל־חלאג֗ מקנה לכך משמעות מטמורפוזית מיתית, בראותו עצמו כמשה ממש הניצב מול הסנה, הוא משה הוא הסנה. וכך הוא שורר על מעמד זה: 

			1

			يَا غَافِلًا لِجَهَالَةٍ عَنْ شأْني

			 هَلَّا عَرَفْتَ حَقِيْقَتِي وَبَيَانِي

			הוֹ הַנִּבְעָר מִדַּעַת אֵינְךָ שָׂם לֵב לְמַעֲלָתִי 

				הֲלֹא תֵּדַע דָּבָר עַל מְצִיאוּתִי וְסִפּוּרִי?

			2

			فَعِبَادَتِي لِلَّهِ سِتَّةُ أَحْرُفٍ

			 مِنْ بَيْنِهَا حَرْفَانِ مَعْجُومَانِ

			עֲבוֹדָתִי אֶת אַלְלָּהּ כּוֹלֶלֶת שִׁשָּׁה עִצּוּרִים

				שְׁנַיִם מֵהֶם עִם נְקֻדּוֹת.

			3

			حَرْفَانِ أَصْلِيٌّ وآخَرُ شَكْلُهُ

			 فِيْ الْعُجْمِ مَنْسُوبٌ إِلَى إِيْمَانِي

			שְׁנֵי עִצּוּרִים אֵלּוּ, הָאֶחָד שָׁרְשִׁי וְהָאַחֵר 

				תַּבְנִית נִקּוּדוֹ נוֹגַעַת לֶאֱמוּנָתִי.

			4

			فَإِذَا بَدَا رَأْسُ الْحُرُوفِ أَمَامَهَا

			 حَرْفٌ يَقُوْمُ مُقَامَ حَرْفٍ ثَانِي

			אִם תּוֹפִיעַ לִפְנֵיהֶם רִאשׁוֹנַת הָאוֹתִיּוֹת, 

				אוֹת הַמַּחֲלִיפָה אֶת הָעִצּוּר הַשֵּׁנִי בַּמִּלָּה

			5

			أَبْصَرْتَنِيْ بِمَكَانِ مُوْسَى قَائِمًا

			 فِيْ النُّورِ فَوْقَ الطُّورِ حِيْنَ تَرَانِي87

			תִּרְאֵנִי עוֹמֵד בִּמְקוֹמוֹ שֶׁל מֹשֶׁה 

				בָּאוֹר עַל הַר סִינַי בְּעֵת שֶׁתִּרְאֵנִי.

			שיר זה פותח בתגובתו המתריסה של אל־חלאג֗ לצוּפים מכובדים מבגדד שמזמנים אותו לפולמוס שבו הוא טוען למעלתו הרוחנית. אחר כן מופיע תיאור הגיוגרפי שבו אל־חלאג֗ מחולל נסים של ריפוי וטלקינזיס.88 השיר חידתי והוצעו מספר פתרונות לסוד ששת העיצורים שאליהם רומז אל־חלאג֗. הפתרון הסביר ביותר הוא של מסיניון וקראוס שהמילה הכוללת שישה עיצורים היא نَامُوسِي (נַאמוּסִי/הנוֹמוֹס שלי), החוק שלי. הוספת העיצור אל"ף לפני המילה נאמוסי יוצרת את הצירוף أنَا مُوسَي (אנא מוּסַא/אני משה).89 אם כן במילים אנא מוּסא מזדהה אל־חלאג֗ עם משה. כך גם עולה באופן חד־משמעי מבית השיר האחרון: תִּרְאֵנִי עוֹמֵד בִּמְקוֹמוֹ שֶׁל מֹשֶׁה / בָּאוֹר עַל הַר סִינַי בְּעֵת שֶׁתִּרְאֵנִי. אל־חלאג֗ רואה עצמו בדמות משה החוֹוה את הנבואה בסנה הבוער. 

			ראוי לציין מקבילה מעניינת של המשורר הדגול עֹמַר אִבְּן אל־פַארִץ' (מ' 1235) שראה עצמו כמשה של זמנו. הוא מתאר את חווייתו במעמד הסנה הבוער, את דיבור האלוה מתוך האש, אך אצלו הסימבוליקה של הסנה הבוער מבטאת את צערו וסבלו האישי. וכה שורר: 

			4

			وسِرّكُمْ في ضَميري

			 والقلبُ طُورُ التّجَلّي

			סוֹדְכֶם בְּמַצְפּוּנִי

				וְלִבִּי הַר הַהִתְגַּלּוּת

			5

			آنسْتُ في الحَيّ نارًا

			 لَيْلًا فَبَشّرْتُ أهلي...

			הִבְחַנְתִּי בָּאֵשׁ בִּשְׁכוּנָתִי

				בַּלַּיְלָה בִּשַּׂרְתִּי לְמִשְׁפַּחְתִּי...

			7

			دَنَوْتُ مِنها فكانَتْ

			 نارُ المُكَلَّمِ قَبلي...

			הִתְקָרַבְתִּי אֵלֶיהָ וְהָיְתָה

				זוֹ הָאֵשׁ שֶׁל הַמְדַבֵּר מוּלִי...

			12

			وصِرْتُ مُوسَى زَمَاني

			 مذ صارَ بَعْضِيَ علّي

			נַעֲשֵׂיתִי לְמֹשֶׁה שֶׁל זְמַנִּי

				מֵאָז שֶׁחֶלְקִי הָפַךְ לְכֻלִּי

			13

			فالموتُ فيهِ حياتي

			 وفي حَياتيَ قَتلي

			בְּמוֹתִי חַיַּי

				וְחַיַּי בְּמוֹתִי

			14

			أنا الفقيرُ المُعَنّى

			 رِقُوا لِحَالي وذُلّي90

			אֲנִי הַפָקִיר הַסּוֹבֵל

				חִמְלוּ עַל מַצָּבִי וַעֲלִיבוּתִי

			בשירת הקודש היהודית בימי הביניים אני מוצא תופעה מקבילה לתיאור פואטי של חיזיון אישי של משורר החווה את מעמד הר סיני.91 רבי יהודה הלוי (מ' 1141) מתאר בשירו חוויה אישית נבואית של חֶזיון האלוה, התגלות נבואית של ראיית הכבוד האלוהי. וכך שורר על חזיונו בהר סיני את כבוד אהובו בעין לבו:

			יְעִירוּנִי בְשִׁמְךָ רַעֲיוֹנָי/ וְיָשִׂימוּ חֲסָדֶיךָ לְפָנָי

			הֱבִינוּנִי דְּבַר נֶפֶשׁ יְצַרְתָּהּ / קְשׁוּרָה בִי וְהִיא נִפְלָאת בְּעֵינַי

			וְלִבִּי רָאֲךָ וַיַּאֲמֶן בָּךְ / כְּאִלּוּ מָעֳמָד הָיָה בְּסִינָי 

			דְּרַשְׁתִּיךָ בְּחֶזְיוֹנַי וְעָבַר / כְּבוֹדְךָ בִּי וְיָרַד בַּעֲנָנָי 

			הֱקִימוּנִי שְׂעִפַּי מִיצוּעַי / לְבָרֵךְ שֵׁם כְּבוֹדֶךָ אֲדֹנָי.92

			על שיר זה כותב ישעיהו ליבוביץ' כך:

			הקשר בין השורות המעטות האלה ובין חג השבועות אינו אלא הזכר ל"סיני", אולם — שלא כבכוזרי — אין כאן מעמד הר־סיני (או זכר כל מאורע היסטורי) נקודת המוצא של האמונה: זו צומחת מ"רעיוניו", מ"מראה לבו", מ"חזיוניו" ו"סעיפיו" של המשורר עצמו, שהם־הם המעלים בו את זכר "סיני". תודעת מעמדו לפני ה' קודמת לזכר מעמד ישראל בסיני. "ועבר כבודך בי וירד בענני" — רמז ברור ל"וירד ה' בענן... ויעבור ה' על פניו", אלא שכאן התגלות ה' למשורר מתרחשת בו ובתודעתו ואינו מגיעה אליו ממראה עיניו: "ראיית הלב" מספיקה לו להאמין בה' ולברך שם כבודו.93

			ואולם אין להתעלם מן ההשפעה הצוּפית על יהודה הלוי בעיצוב חוויה זו.94 וכך כותב הלוי בספר הכוזרי חלק ד, פרק ג:

			פג'על למן שרף מן כ'לקה עינא באטנה תרי אשיא באעיאנהא לא אכ'תלאף. פיסתדל מנהא אלעקל עלי מעני תלך אלאשיא ולבאבהא. ומן כ'לקת לה תלך אלעין הו אלבציר באלחקיקה... פהאולא לא מחאלה ישאהדון ד'לך אלעאלם אלאלאהי באלעין אלבאטנה.95

			וְהוּא נָתַן לַנֶּאֱצָלִים מִבֵּין בְּרוּאָיו עַיִן פְּנִימִית הָרוֹאָה אֶת הַדְּבָרִים בְּעַצְמֻיּוֹתֵיהֶם לְלֹא שֹׁנִי. מִמֶּנָּה מַקִּישׁ הַשֵּׂכֶל אֶת מַשְׁמָעוּתָם שֶׁל דְּבָרִים אֵלֶּה וְאֶת גַּרְעִינָם. מִי שֶׁנִּבְרְאָה לוֹ עַיִן זֹאת הוּא מֵיטִיב־לִרְאוֹת בֶּאֱמֶת... וְאֵלֶּה הַנְּבִיאִים רוֹאִים בְּהֶכְרֵחַ אֶת הָעוֹלָם הָאֱלֹהִי הַהוּא בָּעַיִן הַפְּנִימִית.96

			ובכן טוען הלוי בספר הכוזרי כי 'הנביאים רואים בהכרח את העולם האלוהי בעין הפנימית'. כך גם חווייתו הנבואית האישית את ראיית הכבוד האלוהי כפי שהוא מעצב אותה בפואטיקה שלו. רוצה לומר, בצירוף וְלִבִּי רָאֲךָ97 הוא רומז לחווייתו החזיונית את הכבוד האלוהי, שהוא חווה בעין לבו, דהיינו באמצעות העין הפנימית — 'אלעין אלבאטנה'.98 

			וְלִבִּי רָאֲךָ וַיַּאֲמֶן בָּךְ — בבית שיר זה ניתן לראות את עקבותיהם של סַהְל אל־תֻּסְתַרִי (מ' 896)99 ואל־חלאג֗. סַהְל אל־תֻּסְתַרִי כותב בפירושו לקֻראן סוּרה 19: מרים, פסוק 61 כי ראייתו של משה רבנו את אלוהיו הייתה בראיית הלב.100 אף זאת, בפירושו לקֻראן סוּרה 2: הפרה, פסוק 257 קושר אל־תֻּסְתַרִי בין אמונה ובין ראיית הלב. וכה כתב: "الإيمان وهو النور الذي أثبته الحق عز وجل في قلوبهم وهو نور بصيرة اليقين / האמונה היא האור אשר כוננו האמת יתגדל ויתקדש בלבבותיהם [של בני אדם], והוא אור הראיה הפנימית והוודאות".101 או גם נמצא את רישומו של אל־חלאג֗ עצמו, ששורר בחיבור שלפנינו, כִּתַאבּ אל־טַּוַאסִין, על ראיית אהובו בעין לבו: 

			رَأَيْتُ حُبِّيى بِعَيْنِ قَلْبِي

			 فَقُلْتُ: «مَنْ أَنْتَ؟» قالَ: «أَنْتَ»102

			רָאִיתִי אֲהוּבִי בְּעֵין לִבִּי 

				אָמַרְתִּי, “מִי אַתָּה" אָמַר, “אַתָּה"

			יתר על כן, הלוי נוטל חלק בחוויה מיסטית של מאורעות היסטוריים מעצבים בדת היהודית, חוויה שהיא מעבר לזמן ולמקום, כפי שראינו אצל אל־חלאג֗ ועֹמַר אִבְּן אל־פַארִץ' במסורת הפואטית הצוּפית ביחס למעמד הסנה הבוער כפי שעוצב בספר הקֻראן. אל־חלאג֗ ראה עצמו משה הניצב מול הסנה, הוא משה הוא הסנה הבוער, כך חווה ריה"ל עצמו את הכבוד האלוהי בהר סיני. אך מה רב המרחק בין אל־חלאג֗ ובין ריה"ל! בעוד שאל־חלאג֗ מתאר חוויה של איחוד מיסטי אקסטטי (Unio Mystica) עם אהובו שחָווה בסנה הבוער, הרי שאצל ריה"ל נותר הבידול בין אובייקט לסובייקט, בינו ובין הכבוד האלוהי, כך שהחוויה המיסטית כוללת אצלו רק ראייה פנימית של עין הלב את הכבוד האלוהי אך לא איחוד מיסטי אקסטטי. 

			ובכן אל־חלאג֗ הוא משה במעמד הסנה הבוער. אך מה מבטאת חוויית הסנה הבוער בעיני אל־חלאג֗? וכה אמר בחיבורו כִּתַאבּ אל־טַּוַאסִין:

			[12]

			«مِنَ الشَّجَرَةِ... مِنْ جَانِبِ الطُّوْرِ» مَا سَمِعَ مِنْ الشَّجرةِ، بَلْ سَمِعَ مِنْ رَبِّهِ. وَمِثْلِي مِثْلٌ تِلْكَ الشَّجَرَةُ، فَهَذَا كَلَامُهُ:

			מִתּוֹךְ הַסְּנֶה הַבּוֹעֵר (סוּרָה 28: סִפּוּר הַמַּעֲשֶׂה, פָּסוּק 30)... לְצַד הָהָר (שָׁם, פָּסוּק 29) [מֹשֶׁה] לֹא שָׁמַע הַסְּנֶה עַצְמוֹ אֶלָּא שָׁמַע רִבּוֹנוֹ. לְגַבַּי, אֲנִי כַּסְּנֶה הַבּוֹעֵר הַזֶּה, וְזֶה דְּבָרוֹ:

			[13]

			فَالحَقِيقَةُ حَقِيقَةٌ، والخَلِيقَةُ خَلِيقَةٌ، دَعِ الخَلِيقَةَ لِتَكُونَ أَنْتَ هُوَ أَوْ هُوَ أَنْتَ مِنْ حَيْثُ الحَقِيقَةُ.103

			הָאֱמֶת אֱמֶת וְהַבְּרִיאָה בְּרִיאָה. הַשְׁלֵךְ הַבְּרִיאָה, כְּדֵי שֶׁתִּהְיֶה “אַתָּה הוּא" אוֹ “הוּא אַתָּה" מִבְּחִינַת הָאֱמֶת.

			אני משער שאל־חלאג֗ רומז כאן לפסוק שַׁל נְעָלֶיךָ (סוּרה 20: טאא' האא' (ט.ה.), פסוק 12), הנעל היא ייצוג של הבריאה.104 תהליך ההתמרה, הזיקוק האלכימי והטרנספורמטיבי לאלוה אפשרי רק אם משליכים את הבריאה, חותכים את כל הקשרים עם מה שהוא זולת האל, מַשילים את צעיפי התודעה של חיי העולם הזה, ומתאחדים באופן מיסטי עם אללה. תלמידו אַבּוּ בַּכְּר דֻלַף אִבְּן גַ֗חְדַר אל־שִּׁבְּלִי (מ' 945) מפרש פסוק זה בדרכו של אל־חלאג֗ כי על החניך להשיל את כל צעיפי התודעה, לעבור דרך המצב הלימינלי של 'להיות ולא להיות', ולבסוף האיחוד המיסטי. וכה כתב: 

			وَقَالَ الشِّبْلِي: اخْلَعْ الْكُلَّ مِنْكَ تَصِلْ إِلَيْنَا بِالْكُلِّ، فَتَكُونَ وَلَا تَكُونَ، فَتَحَقَّقْ فِي عَيْنِ الْجَمْعِ بِكَوْنِ أخْبَارِكَ عَنًا، وَفِعْلِكَ فِعْلَنَا.105

			אָמַר אל־שִּׁבְּלִי: שַׁל מֵעָלֶיךָ הַכֹּל, וְתַגִּיעַ אֵלֵינוּ בַּכֹּל, אָז תִּהְיֶה וְלֹא תִּהְיֶה, וְאָז תְּמַמֵּשׁ אֶת מַהוּת הָאִחוּד הַמִּיסְטִי בִּהְיוֹת יְדִיעָתְךָ יְדִיעָתֵנוּ וּמַעֲשֶׂיךָ מַעֲשֵׂינוּ.

			ועל תהליך ההתמרה שחָווה במעמד הסנה שורר אל־חלאג֗: 

			1

			صَـيَّرَنـِي الحَـقُّ بِـالحَقيقَةِ

			 بِالعَهدِ وَالعَقدِ وَالوَثِيقَةِ.

			הָאֱמֶת הִתְמִיר אוֹתִי לָאֱמֶת

				עַל יְדֵי הַבְּרִית, הַחוֹזֶה וְהָאֲמָנָה.

			2

			شـاهَـدَ سِـرِّي بِـلَا ضَـمِـيرِي

			 هَـذا سِـرِّي وَرَاء الطَّـرِيـقَةِ.106

			צְפוּן לִבִּי לְלֹא מַצְפּוּנִי הֵעִיד:

				זֶה צְפוּן לִבִּי שֶׁמִּבַּעַד לַדֶּרֶךְ.

			אל־חלאג֗ מבטא בשיר זה את תהליך ההתמרה שלו לאלוה — 'אַתָּה הוּא וְהוּא אַתָּה'. הטרנספורמציה בשיר זה נעשית באמצעים טרנסצנדנטיים וקונבנציונליים המייצגים את הזהות האלוהית.107 אם כן, הסנה הבוער מבטא לא רק את חווייתו המיסטית של משה רבנו והפיכתו לאלוה באמצעות הכיליון המיסטי, אלא הוא מסמל על פי תודעתו העצמית של אל־חלאג֗ את התהליך האלכימי שהוא עצמו עבר בעת התמרתו לאלוה. 

			'הַבְּרִית, הַחוֹזֶה וְהָאֲמָנָה' בשיר זה מציינים לא רק את הברית הראשונית שנכרתה בינו ובין האלוה בברית הנשמות קודם בואו לעולם (סוּרה 7: אלאעראף (הגבוהים), פסוק 172)108 אלא גם את בחירתו במעמד הסנה הבוער בהר סיני, הרומזת לפסוקים בסוּרה 20: ט.ה. פסוקים 14-11: בְּבוֹאוֹ אֵלֶיהָ קָרָא אֵלָיו קוֹל וְאָמַר, מֹשֶׁה: אָנֹכִי רִבּוֹנְךָ. שַׁל נְעָלֶיךָ כִּי נִצָּב אַתָּה בָּעֵמֶק הַקָּדוֹשׁ מִשְׁנֶה קֹדֶשׁ: אֲנִי בְּחַרְתִּיךָ, עַל כֵּן הַקְשֵׁב לַדָּבָר אֲשֶׁר נִגְלָה: הִנֵּה אָנֹכִי אַלְלָּהּ, אֵין אֱלוֹהַּ מִבִּלְעָדַי, עַל כֵּן עֲבֹד אוֹתִי וְקַיֵּם אֶת הַתְּפִלָּה לְמַעַן זֵכֶר שְׁמִי.109 לשון אחר, מעמד הסנה הבוער אינו רק חוויה נבואית חזיונית, אלא מצב שבו חוֹוה אל־חלאג֗ את תהליך ההאלהה (ἀποθέωσις) שלו, ואת ייעודו להיות נביא אמת, ולהעיד על כך בפני בני אדם.110 

			אם כן, הסנה הבוער באש אינו האובייקט — מדיום מלאכי המתווך בין היחיד לאלוהיו, אלא הסובייקט — הוא מציין את גופו הבוער באש של אל־חלאג֗, ברגע שהוא חוֹוה את תהליך האלהתו. כאילו היה הוא חנוך בתארו את תהליך התמוססות גופו באש בעת התמרתו למלאך: וָאֶפֹּל עַל פָּנַי וְכָל בְּשָׂרִי נָמַס וְרוּחִי נֶהְפָּכָה וָאֶקְרָא בְקוֹל גָּדוֹל בְּרוּחַ עֹז וָאֲבָרֵךְ וָאֲשַׁבַּח וָאֲרוֹמֵם (חנוך א, יא). וכך הוא מתאר את חוויית ההאלהה שלו באופן פואטי: 

			1

			وَبَدَا لَهُ مَنْ بَعْدِ مَا اندَمَلَ الهَوَى 

			 بَرْقٌ تَأَلّقَ مُوْهِناً لَمَعَانُهُ.

			הִתְגַּלָּה אֵלָיו, לְאַחַר שֶׁנִּרְפָּא מִתְּשׁוּקָתוֹ, 

				הֶבְזֵק זוֹהֵר מְנַצְנֵץ בְּזַהֲרוּרָיו.

			2

			يَبْدُو كَحَاشِيَةِ الرِّدَاءِ، وَدُونَهُ 

			 صَعْبُ الذُّرَى مُتَمَنِّعٌ أرْكَانُهُ.

			הִתְגַּלָּה הַהֶבְזֵק כְּשׁוּלֵי הַגְּלִימָה, וּמִתַּחְתָּיו 

				פִּסְגוֹת הָרִים, שֶׁקָּשֶׁה לְטַפֵּס אֲלֵיהֶן.

			3

			فَدَنَا ليَنظُرَ كَيفَ لاحَ، فلم يُطِقْ 

			 نَظَراً إلَيْهِ، وَصَدَّهُ سجَّانُهُ.

			הִתְקָרֵב לִרְאוֹת כֵּיצַד מְנַצְנֵץ, אַךְ לֹא יָכוֹל הָיָה

				לְהַבִּיט בּוֹ, כִּי כֶּלֶא גּוּפוֹ עָצַר בַּעֲדוֹ.

			4

			فَالنّارُ مَا اشتَمَلَتْ عَلَيَهِ ضُلُوعُهُ، 

			 وَالمَاءُ مَا سَحَتْ بِهِ أجْفَانُهُ.111

			הָאֵשׁ אָפְפָה צַלְעוֹתָיו 

				וְהַמַּיִם זָלְגוּ מֵעַפְעַפָּיו.

			שיר זה מתאר את ההתגלות המיסטית האקסטטית של משה במעמד הסנה הבוער. ואולם לא בלתי אפשרי שהוא רומז גם על ההתגלות המיסטית האקסטטית של אל־חלאג֗ עצמו שחווה את ההתגלות שהייתה למשה בסנה, ששיאה הוא בכך שהוא עצמו הפך להיות הסנה הבוער באש, המסמל את תהליך האלהתו. 

			מצבו הקיומי של היחיד, משורר אל־חלאג֗, שהוא כלוא (מסג֗וּן) בתוך הגוף הגשמי, על פי תפיסות אפלטון ובעקבותיו בפילוסופיה הניאו־פלטוניות, מה שנקרא בלשון הצוּפית הסוּנית עַלַאאִ'ק. הגוף הוא בית כלאו המנוכר של האדם ולכן בהיותו מחובר לגוף אין הוא יכול להתאחד עם המהות האלוהית. במצב זה משה ואל־חלאג֗ ראו רק את האור המנצנץ ממנה אך לא ראו את פני אללה עצמם, שכן הגוף הגשמי על כל איבריו וחושיו הוא מכשול בפני ההתחברות וההתאחדות למהות של האור האלוהי. אך שיאה של החוויה המיסטית אינו רק החיזיון המיסטי של הסנה הבוער. הסנה אינו עוד אובייקט של ראייה, אלא מציין בשיר זה את גופו של משה או אל־חלאג֗ בזמן שהם חווים את המטמורפוזה בגופם, האש אופפת אותם, גופם הופך לסנה בוער ברגע ההאלהה שלהם. 

			כללו של דבר, מעמד הסנה הבוער של משה רבנו בקֻראן מצטייר כאבטיפוס של המיסטיקן האקסטטי במחשבה הצוּפית. על כך עמד לראשונה גַ֗עְפַר אל־צַאדִק בפירוש המיוחס לו לקֻראן. אל־חלאג֗ ממשיך קו פרשני זה, אך ייחודו בכך שהוא מזהה עצמו באופן מיתי עם משה רבנו. מעמד הסנה הבוער הוא ביוגרפיה מיתית של אל־חלאג֗. זו אף זו, אל־חלאג֗ מזהה עצמו עם הסנה הבוער, גופו הופך לאש בתהליך האלכימי שהוא עובר במעמד זה, דהיינו, הסנה הבוער אינו אובייקט חזיוני אלא הוא הסובייקט — אל־חלאג֗ עצמו, בגופו ובנפשו. שיאו של מעמד הסנה הבוער מציין את תהליך האלהתו של אל־חלאג֗ בהפיכתו לאלוה. 

			פרק רביעי

			צוּפיות חזותית

			ההבעה החזותית היא אחד הממדים המיסטיים החשובים ביותר באסלאם. נכללים בה בין היתר הסימבוליקה של האור, 'עולם הדמיון' (עַאלַם אל־מִתַ֗אל), חזיונות וחלומות כאמצעים לתקשורת רוחנית ולמידה בחוויה המיסטית, ומדע האותיות והסימבוליזם של האותיות בחשיבה הצוּפית בפרט ובתרבות האזוטרית והאוּקוּלטית האסלאמית בכלל.112

			בחיבור כִּתַאבּ אל־טַּוַאסִין ניתן לראות רכיבים חזותיים ובהם דיאגרמות, נקודות, מעגלים, אותיות, קווים וסמלים — בהיקף שכמעט לא נודע כמותו בספרות הצוּפית שקדמה לו. אמנם ההבעה החזותית אצל אל־חלאג֗ בחיבור זה היא פשוטה מאוד, נעדרת דו־שיח עם הדיאגרמות המורכבות של ענפי המדע השונים, אך עם זאת הוא היה בין הראשונים לפלס דרך חדשה באמצעות 'צוּפיות חזותית' כדי להשיג או לבטא מצבי תודעה מיסטיים שאין בכוחן של המילים להביעם.

			הספרות של המסורת הצוּפית בימי הביניים עד המאה ה־10 הייתה ברובה המכריע בלתי גרפית. המגמה החדשה של שילוב רכיבים חזותיים בחיבורים צוּפיים, שאל־חלאג֗ היה בין הראשונים לשלב בחיבורו, הופכת להיות נפוצה יותר בעיקר בין המאות ה־13 וה־16.113 בתקופת אל־חלאג֗ השימוש בדיאגרמות היה כנראה נדיר ביותר, פרט לסוגי שיח מתמחים, כגון רפואה, גיאומטריה ואסטרונומיה. אך הוא זוכה לפריחה אצל מספר מלומדים צוּפים, החל מן המאה ה־13, שהשתמשו בדיאגרמות בחיבוריהם, חלקם אף התפרסמו ונועדה להם השפעה מרובה, כמו חיבוריו של מֻחְיִי אל־דִּין אִבְּן אל־עַרַבִּי (מ' 1240),114 שאין להקל במידת השפעתו על עיצובה של 'הקבלה החזותית'. 

			אִבְּן אל־עַרַבִּי, אל־פֻתוּחַאת אל־מַכִּיַּהֿ, Istanbul, Evkaf Müzesi, ms. 1848, fol. 47b

			ברוב המקרים האיורים בחיבורים הצוּפיים הם גיאומטריים ודומים במידת מה לאלו המצויים בטקסטים מדעיים, כגון מתמטיקה, גיאומטריה, מכניקה, אסטרונומיה וגיאוגרפיה יותר משהם דומים לייצוגים הפיגורטיביים שניתן למצוא בחיבורים מסוגים אחרים, בעיקר אלו הספרותיים. תופעה זו מתחברת לרעיון שלחסידי הצופיות חשוב הדו־שיח עם מדעים אחרים, במיוחד פילוסופיה, אלכימיה, תיאולוגיה וקוסמולוגיה. עם זאת, תפיסת המדע אצל הצוּפים היא בעלת אופי אישי וייחודי מבחינה זו שהיא הֶרמזית, השראתית ואינטואיטיבית. אם כן, ניתן לראות בפיתוח היסודות החזותיים בספרות הצוּפית היבט של התהליך המקיף יותר של הכשרה ואימוץ של השפה הפילוסופית המדעית על ידי הוגים צוּפיים. 

			מן הראוי לתת את הדעת גם למחקר השוואתי בין 'הצוּפיות החזותית' ובין 'הקבלה החזותית' שלא נדון עד כה באופן מעמיק בספרות המחקר.115 אמנם ניתן לשער כי ציורי המקובלים הושפעו מדיאגרמות המשובצות בענפי המדע השונים, כגון פילוסופיה, אסטרולוגיה, אלכימיה, תיאולוגיה וקוסמולוגיה, כמו גם מהאיקונוגרפיה הנוצרית.116 

			עם זאת, 'הקבלה החזותית' מתחילה לפרוח בספרד הנוצרית במאה ה־13, שבה החלו המקובלים לשרטט דיאגרמות בחיבוריהם,117 כגון ספר האורה לר' יעקב בן יעקב הכהן118 או ספר הגבול לר' דוד בן יהודה החסיד.119 לא צירוף מקרים הוא שפריחה זו מתרחשת בזמן ש'הצוּפיות החזותית' הופכת להיות נפוצה ביותר. השפעה זו אינה חד־סטרית, וייתכן שהדיאגרמות של ספר יצירה השפיעו על יצירותיהם של הצוּפים עצמם, למשל, על ההוגה האנדלוסי אחמד אל־בּוּנִי (מ' 1225) בספרו לַטַאִיף אל־אִשַׁארַאת פִי אל־חֻרוּף אל־עֻלְוִיַּאת (דקויות ההֶרמזים באותיות הנעלות).120 

			ניתן לשער כי הייצוגים הגיאומטריים בכִּתַאבּ אל־טַּוַאסִין יצאו מתחת ידי אל־חלאג֗. אין אנו יודעים את מספרם המדויק, שכן הוא משתנה לפי ההעתקות של כתבי היד. זו אף זו, אין בידנו אוטוגרף של החיבור, כך שאין אנו יודעים בבירור מה הייתה צורתם המקורית של הציורים כפי שאל־חלאג֗ עצמו צייר אותם. ואף אם מתייחסים לציורים הקשורים לטקסט, ההסברים הקצרים והחידתיים שלו אינם מאפשרים לשחזר אותם בצורה הולמת. ציוריו מכסים יותר מאשר מגלים. 

			מסיניון התעניין בציורים של אל־חלאג֗ והעתיק אותם על פי אחד מכתבי היד של המהדורה הראשונה.121 מאוחר יותר שחזר אותם קורבין באופן סכמתי במהדורה הפרסית של פירושו של רוּזְבִּיהַאן בַּקְלִי, וציין את חשיבותם עבור פענוח הטקסט.122 בניגוד לכך, ריספולי, מסיבות פרקטיות, כדי לא להכביד על הקורא את הטקסט, בחר לוותר על שיבוץ הציורים במהדורה שלו. אני הלכתי בעקבות מסיניון ונויֶה ושיבצתי אותם במהדורתי. ואלה הם אחד־עשר ציוריו לפי מהדורת הטקסט של מסיניון: 

			כפי שאנו רואים מצויים אצל אל־חלאג֗ רק ייצוגים אבסטרקטיים גיאומטריים ולא נמצא אצלו ייצוגים פיגורטיביים או אנתרופומורפיים של החומרים הגרפיים המצויים בטקסטים. הוא פיתגוראי בסכמטיזציה המתמטית והגיאומטרית שלו: היסוד המארגן של ציוריו הוא הריבוע והמעגל, שעל כך שם לב רוּזְבִּיהַאן בַּקְלִי. אין אצלו שימוש במשולש. חקירותיו על הגישה לאמת, והספֵרות הקונצנטריות עם השערים, מזכירות לדעת ריספולי את הפונקציה של המנדלות בבודהיזם הטנטרי והטיבטי. עם זאת, בניגוד למנדלה הכוללת לעתים גם ייצוגים פיגורטיביים, ציוריו של אל־חלאג֗ הם מופשטים, גיאומטריים, ללא כל דמות אנתרופומורפית, בהתאם לאיקונוקלזם הַשֵּׁמִי האוסר כל ייצוג.123 הוא אמנם מצייר אותיות אך אינו מקנה להן צורת אדם. לשון אחר, אלוהים אינו צורה גיאומטרית רוחנית, שהרי למעלה אין לא אות, לא ריבוע, לא מעגל ולא נקודה. 

			בתולדות הפרשנות של כִּתַאבּ אל־טַּוַאסִין נעשו ניסיונות להעניק פשר לציורים בחיבור זה בעיקר של רוּזבּיהאן בַּקְלִי וריספולי.124 הנה הציור הראשון של אל־חלאג֗, המופיע בפרק על טא־סין המעגל, פרק 4 סעיף 14: 

			אני מבקש לפענח ציור זה בשלושה מעגלים שונים. המעגל ראשון על פי רוּזבּיהאן בַּקְלִי וריספולי כייצוג סימבולי של המסע המיסטי. המעגל השני הוא פענוח הציור כייצוג מנטלי של המרחב המיסטי ואילו המעגל שלישי על פי ויטגנשטיין המוקדם המתמקדת בגבולות השפה. 

			לפי המעגל הראשון מפרשים רוּזבּיהאן בַּקְלִי וריספולי ציור זה כייצוג סימבולי של המסע הפנימי של היחיד המיטהר, מסע ששיאו הוא הכיליון באחד המוחלט. כך עולה לכאורה גם מהדיון של אל־חלאג֗ עצמו. לשון אחר, הגיאומטריה החזותית אינה צורה גיאומטרית רוחנית של אלוהים אלא ייצוג טרנספורמציה של העצמי, דהיינו תהליכים רוחניים בנפש האדם המובילים לביטולו של האני באין. אם כי רוּזבּיהאן בַּקְלִי טורח לומר כי פירושו הוא אקזוטרי בלבד ומיועד להבהיר את משמעותו המיסטית של הציור רק למי שהוא בתחילת מסעו הרוחני ולהודיעו על סכנותיו של המסע ותכליותיו. 

			שלוש האותיות ב' בציור זה מייצגות את השערים הנפתחים בפני מחפש הדרך. השער של הב' הראשונה, המייצגת את 'ידיעת המציאות', נפתח באמצעות ידיעה דיסקורסיבית של תוארי האלוה.125 השער של הב' השנייה, המייצגת את 'מהות המציאות', נפתח באמצעות התגלות האור האלוהי לנשמתו של מחפש הדרך. ואילו השער של הב' השלישית, המייצגת את 'אמִתת המציאות', נפתח באמצעות הכיליון באחד. 

			בציור זה מופיעות גם ארבע נקודות: הנקודה העליונה מצד שמאל מייצגת את כוונתו של היחיד המיטהר, הנקודה האמצעית מצד שמאל מייצגת את מבוכתו, מצב שבו מאבד מחפש הדרך כל אחיזה בבני מינו או באל, ואילו הנקודה התחתונה מצד ימין מציינת את שיבתו למקורו. הנקודה המרכזית באמצעו של המעגל הפנימי מייצגת את הָאֱמֶת — האחד המוחלט, שאין לו דמות ואין לו צורה. אין לברואים שער אליו. הוא נמצא מעל ומעבר לתודעה האנושית, גם מבחינה אונטולוגית וגם מבחינה אפיסטמולוגית. 

			המעגל השני הוא פענוח הציור כ'מפת דרכים' של מחפש הדרך המיסטית. לפי מעגל פרשנות זה משרטט אל־חלאג֗, למען החניך היוצא לדרך המיסטית, 'מפה קוגניטיבית'126 או שמא עדיף לומר 'מפה מנטלית'127 — ייצוג מנטלי של המרחב הפנימי המיסטי. בעוד שהמעגל הראשון מפענח את הציור בתהליכים של הסמלה וייצוג בשפה, המעגל השני מתמקד בחוויה תמונתית. 

			הפונקציה המרכזית של ציור זה היא בעיקרה מדיטטיבית, אך בכוחה גם להגדיר את זהותו של היחיד המיטהר ולכונן מחדש את ישותו המנטלית כמחפש דרך רוחנית מיסטית. שכן הצורך לאמץ מפה מנטלית חדשה בעולמו המדומיין של החניך בראשית דרכו מבטאת תמורה חשובה שחלה בו. במרכזה של תמורה זו אכזבה והתפכחות מהאשליות של המפות המנטליות שדרכן כונן צעדיו עד כה ושמהן הוא מבקש להשתחרר, כדי לצמוח מחדש ולהשיג את שלמותו. מחפש הדרך מתַרגל באמצעות חוויה תמונתית זו, בדמיונו, עוד בטרם יצא לדרך, את תחנות המסע הרוחני העומדות לפניו וחוֹוה את המכשולים, המצוקות והסכנות שהוא עתיד לפגוש בשאיפתו האחרונה להתאחד עם האמת הטוטלית. אם כן, תפקידו של הציור הוא ביצועי, לחולל שינויים בעולם הנפש של החניך מחפש הדרך. 

			ברם דומה בעיניי כי המעגל הפרשני הראשון מבטא ניסיון נואש לנתח באופן אזוטרי את מה שאינו ניתן לניתוח ולהביע בכלים דיסקורסיביים מילוליים שפה חזותית חידתית שאינה רפרנציאלית. המעגל הפרשני השני שהצעתי מוותר על תהליכי הסמלה וייצוג בשפה של הציור ומתמקד בחוויה המדיטטיבית שלו, שתכליתה לכונן את ישותו המנטלית החדשה של החניך מחפש הדרך.

			המשותף לשני המעגלים הראשונים הוא ששניהם מנסים למצוא פרש למשמעות בציור, אם באופן רפרנציאלי ואם באופן ביצועי.128 אך בניגוד לשניהם המעגל השלישי מתמקד בחוויה המיסטית גופה שהיא מעבר לגבולות השפה. ויטגנשטיין חותם את ספרו החשוב מאמר לוגי־פילוסופי במשפט היסודי השביעי המפורסם: 'על מה שעליו לא ניתן לדבר, אודותיו יש לשתוק'.129 בפרפרזה על דברי ויטגנשטיין ניתן לומר כי עמדתו של אל־חלאג֗ היא כי על מה שלא ניתן לדבר עליו יש לצייר אותו. 

			כללו של דבר, התפקיד התקשורתי של המבעים החזותיים של אל־חלאג֗ מבחינה אזוטרית אינו לייצג דבר מה דיסקורסיבי, לצייר 'מפה מנטלית' של תחנות המסע הרוחני לחיפוש אחר האמת הטוטלית, אלא לטלטל את תודעתם של הקוראים למרחב מיסטי אחר שמעֵבר למעֵבר. אם כן, ההבעה החזותית אצל אל־חלאג֗ נראית כמאבק נחוש לפרוץ את גבולות השפה התיאולוגית כדי להעביר חוויות מיסטיות עמוקות שלא ניתן לבטא במילים. זאת בנוסף לסתירתיוּת הפרדוקסלית, שהיא אחד הכלים המרכזיים בארגז הכלים הפואטי של אל־חלאג֗, המשמש אותו לטלטל את תודעתם של הקוראים־החניכים ולהוביל אותם למצב תודעתי והתנהגותי שונה.130 

					113	Martini, Visualizing Sufism, pp. 1-16.

				

				
					114	Ahmet T. Karamustafa, ‘Cosmographical Diagrams’, In The History of Cartography, Volume 2, Book 1: Cartography in the Traditional Islamic and South Asian Societies. Edited by James B. Harley and David Woodward, Chicago-London: The University of Chicago Press, 1992 pp. 71-89; Ali Karjoo-Ravary, ‘Illustrating the Forms: Ibn al-ʿArabī’s (d. 638/1240) Images in al-Futūḥātal-Makkiyya’, Visualizing Sufism, pp. 51-124; Sophie Tyser, ‘Visualizing the Architecture of the Universe: Ibn al-ʿArabī’s (d. 638/1240) Diagrams in Chapter 371 of the Meccan Openings’, Visualizing Sufism, pp. 125-154.

				

				
					115	על 'הקבלה החזותית' ראו Giulio Busi, Qabbalah visive, Turin: Einaudi, 2005; Marla Segol, Word and Image in Medieval Kabbalah: The Texts, Commentaries, and Diagrams of the Sefer Yetsirah, New York, NY: Palgrave Macmillan, 2012; J. H. Chajes, ‘Kabbalistic Trees (Ilanot) in Italy: Visualizing the Hierarchy of the Heavens’, The Renaissance Speaks Hebrew (2019), pp. 170-183; Ibid, ‘Spheres, “Sefirot”, and the Imaginal Astronomical Discourse of Classical Kabbalah’, Harvard Theological Review 113,2 (2020) 230-262; Ibid, ‘Imaginative Thinking with a Lurianic Diagram’, Jewish Quarterly Review 110,1 (2020), pp. 30-63; Ibid, The Kabbalistic Tree, The Pennsylvania University Press, University Park, Pennsylvania, 2022; Eliezer Baumgarten, ‘From Kurdistan to Baghdad: The Transfer of Visual Knowledge during the Early Modern Period’, Ars Judaica: The Bar Ilan Journal of Jewish Art 14 (2018), pp. 79-92; אליעזר באומגרטן, 'הנה עין הנביא ידמה: נבואה, קבלה ודימוי חזותי אצל רמח"ל', פעמים רבעון לחקר קהילות ישראל במזרח 152-150 (תשע"ז), עמ' 321-289; הנ"ל, 'האילן הקבלי של ר' יצחק ונה: קבלה מקומית בעולם גלובלי', דעת: כתב עת לפילוסופיה יהודית וקבלה 87 (2019), עמ' 382-359; יוסף חיות הופמן ברק, 'דיאגרמות בקבלת האר"י: בעקבות מאמרו של יוסף חיות', פעמים רבעון לחקר קהילות ישראל במזרח 169 (תשפ"ב), עמ' 162-135.

				

				
					116	H. Kessler, Spiritual Seeing, Picturing God’s Invisibility in Medieval Art, Philadelphia, 2000; A. Grabar, Christian Iconography – A Study of Its Origins, Princeton, NJ, 1980.

				

				
					117	Martini, Visualizing Sufism, pp. 1-16.

				

				
					118	ספר האורה לר' יעקב בן יעקב הכהן, מהדורה סינופטית על־פי כתבי־יד שונים מאת דניאל אברמס, עבודת דוקטור 1993.

				

				
					119	ספר הגבול, כתב יד ניו־יורק, בהמ"ל 2193.

				

				
					120	Noah Gardiner, ‘Diagrams and Visionary Experience in al-Būnī’s (d. 622/1225) Laṭāʾif al-ishārāt fī al-ḥurūf al-ʿulwiyyāt’, in Visualizing Sufism, pp. 26-28.

				

				
					121	Kitāb al-Ṭawâsîn, p. 41.

				

				
					122	Ruzbehân Baqlî Shîrâzî, Sharḥ al-.Shatḥiyât, ed. Henry Corbin, Paris: Adrien-Maisonneuve, 1966.

				

				
					123	Ruspoli, Le livre “Tâwasîn” de Hallâj, pp. 75-76.

			חתימה

			אחתום אקדמוּת מלין בחיזיון בהקיץ שהיה לרוזביהאן בַּקְלִי עת סיים את פירושו על כִּתַאבּ אל־טַּוַאסִין שבו הביע אל־חלאג֗ את שביעות הרצון ממנו, ואני תפילה שגם אמרי פי יהיו לרצון לפני אל־חלאג֗ ואזכה לברכתו. וכה כתב: 

			جان مصور كردم آن لقبى كه روزى در تفكر ابن فضول غريب بوذم، بتنها نشسته بوذم انكه از راه ديذه معنى كلاه دار شطاح حسين ابن منصور ديذم، مرا بستوذ بزبان غيب و حقائق فهم انكه باخر ﮔفت «عرفت الفرمس [قطعت] بادية البصر» بعد از ان خرم شذم، دانستم كه از من راضيست.131

			אֶת הַכִּנּוּיִים הַלָּלוּ נָתַתִּי לִנְשָׁמָה זוֹ (שֶׁל אל־חֻסַיִן בֶּן מַנְצוּר אל־חַלַּאג֗) בַּיּוֹם שֶׁבּוֹ הִרְהַרְתִּי עַל הַפְּרָקִים הַלָּלוּ שֶׁל 'הָרוֹפֵא הַיִּחוּדִי'. הָיִיתִי לְבַדִּי וּמִתּוֹךְ חֲזוֹן שִׂכְלִי רָאִיתִי אֶת בֶּן מַנְצוּר, בַּעַל קְרִיאוֹת הַהִפָּעֲמוּת,132 וְעַל שְׂעָרוֹ 'כֻּלַאהֻ'.133 הוּא בֵּרֵךְ אוֹתִי בְּשָׂפָה שֶׁמְּקוֹרָהּ מֵעֵבֶר, בְּמִלִּים שֶׁפָּגְעוּ לַמַּטָּרָה. וּבְסִיּוּם אָמַר לִי: "לָמַדְתָּ לָדַעַת מַהִי 'כֻּלַאהֻ' וְהִתְקַדַּמְתָּ לִישִׁימוֹן הֶחָזוֹן". לְשֵׁמַע הַמִּלִּים הַלָּלוּ שָׂמַחְתִּי, הֵבַנְתִּי שֶׁהוּא מְרֻצֶּה מִמֶּנּוּ.

			

			
				
					131	תודתי נתונה לידידי אורי מור מלאך על התרגום מפרסית. 

				

				
					132	על קריאות ההיפעמות (שַׁטַחַאת) בצוּפיות ראו Carl W. Ernst, Words of Ecstasy in Sufism, Kuala Lumpur: Publisher: S. Abdul Majeed, 1994.

				

				
					133	כֻּלַאהֻ — הכובע דמוי החרוט של הדרווישים. משמעות נוספת היא העטרה המלכותית, כל אלו שנגזר עליהם גזר דין מוות חבשו אותו בהתאם למנהג. יש כאן הֶרמז כפול הן למשמעות הצוּפית של חבישת הכובע והן להוצאה להורג של אל־חלאג֗.

			فَصْل ١:

			طَاسِينُ السِّرَاجِ

			§١

			سِرَاجٌ مِن نُورِ الغَيْبِ بَدَا وَعَادَ وجَاوزَ السُّرُجَ وَسَادَ. قَمَرٌ تَجَلَّى مِنْ بَيْنِ الأَقْمَارِ، كَوْكَبٌ بُرْجُهُ في فَلَكِ الأَسْرَارِ. سَمَّاهُ الحَقُّ «أُمِّيًّا» لِجَمْعِ هِمَّتِهِ، و«حَرَمِيًّا» لِعِظَمِ نِعْمَتِهِ، و«مَكِيًّا» لِتَمْكِينِهِ عِنْدَ قُرْبِهِ. ﴿شَرَحَ صَدْرَهُ﴾، وَرَفَعَ قَدْرَهُ، وَأَوْجَبَ أَمْرَهُ وَأَظْهَرَ بَدْرَهُ. طَلَعَ بَدْرُهُ مِنْ غَمَامَةِ اليَمَامَةِ وَأَشْرَقَتْ شَمْسُهُ مِن نَاحِيَةِ التِّهَامَةِ، وَأَضَاءَ سِرَاجُهُ مِنْ مَعْدِنِ الكَرَامَةِ. مَا أَخْبَرَ إِلَّا عَنْ بَصِيرَتِهِ، وَلَا أَمَرَ بِسُنَّتِهِ إِلَّا عَنْ حُسْنِ سِيرَتِهِ. حَضَرَ فأحْضَرَ، وَأَبْصَرَ فَأَخْبَرَ، وَأَنْذَرَ فحذَّرَ.

			§٢

			مَا أَبْصَرَهُ أَحَدٌ عَلَى التَّحْقِيقِ سِوَى الصِّدِّيقِ، لِأَنَّهُ وَافَقَهُ، ثُمَّ رَافَقَهُ، لِئَلَّا يَبْقَى بَيْنَهُمَا فَرِيقٌ. مَا عَرَفَهُ عَارِفٌ إلَّا جَهِلَ وَصْفَهُ ﴿الَّذِينَ آتَيْنَاهُمُ الْكِتَابَ يَعْرِفُونَهُ كَمَا يَعْرِفُونَ أَبْنَاءَهُمْ ۖ وَإِنَّ فَرِيقًا مِّنْهُمْ لَيَكْتُمُونَ الْحَقَّ وَهُمْ يَعْلَمُونَ﴾. أَنْوَارُ النُّبُوَّةِ مِنْ نُورِهِ بَرَزَتْ، وَأَنْوَارُهُ مِنْ نُورِ الْغَيْبِ ظَهَرَتْ. وَلَيْسَ فِي الأَنْوَارِ نُورٌ أَنْوَرَ وَأَظْهَرَ وَأَقْدَمَ فِي القِدَمِ سِوَى نُورِ صَاحِبِ الحَرَمِ.

			§٣

			هِمَّتُهُ سَبَقَتِ الهِمَمَ، وَوُجُودُهُ سَبَقَ العَدَمَ، وٱسْمُهُ سَبَقَ «القلم»، لِأنَّهُ كَانَ قَبْلَ الأُمَمِ، مَا كَانَ فِي الْآفَاقِ وَوَرَاءَ الْآفاَقِ وَدُونَ الْآفاَقِ أَظْرَفَ وأَشْرَفَ وأَعْرَفَ وأنْصَفَ وأرْأَفَ وَأَخْوَفَ وأَعْطَفَ مِنْ صَاحِبِ هَذِهِ القِصَّةِ. وَهُوَ سَيِّدُ أَهْلِ الْبَرِيَّةِ اَلَّذِي ﴿ٱسمُهُ أَحْمَد﴾، وَنَعْتُهُ أَوْحَدُ، وَأَمْرُهُ أَوْكَدُ، وَذَاتُهُ أَجْوَدُ، وَصِفَاتُهُ أَمْجَدُ، وَهِمَّتُهُ أَفْرَدُ.

			يَا عَجَبًا مَا أَظْهَرَهُ وَمَا أَبْصَرَهُ وَأَكْبَرَهُ وَأَشْهَرَهُ وَأَنْوَرَهُ وَأَقْدَرَهُ وَأَصْبَرَهُ! لَمْ يَزَلْ كَانَ مَشْهُورًا قَبْلَ الحَوَادِثِ وَالْكَوَائِنِ وَالْأَكْوَانِ. وَلَمْ يَزَلْ كَانَ مَذْكُورًا قَبْلَ الْقَبْلِ وَبَعْدَ الْبَعْدِ وَالْجَوَاهِرِ وَالْأَلْوَانِ. جَوْهَرُهُ صَفَوِيٌّ، كَلَامُهُ نَبَوِيٌّ، عِلْمُهُ عَلَوِيٌّ، عِبَارَتُهُ عَرَبِيٌّ. قِبَلَتُهُ ﴿لَّا شَرْقِيَّةٍۢ وَلَا غَرْبِيَّةٍۢ﴾. جِنْسُهُ أَبَوِيٌّ، رَفِيّقُهُ رَبَوِيٌّ، صَاحِبُهُ أُمِّيٌّ.

			§٤

			بإِشَارَتِهِ أَبْصَرَتِ العُيُونُ، بِهِ عُرِفَتِ السَّرَائِرُ وَالضَّمَائِرُ. وَالحَقُّ أَنْطَقَهُ والدَّلِيلُ صَدَّقَهُ، والحَقُّ أَطْلَقَهُ. هُوَ الدَّليِلُ وَهُوَ الَمدْلُولُ. هُوَ اَلَّذِي جَلَا الصَّدَأَ عَنِ الصَّدْرِ المَغْلُولِ. هُوَ اَلَّذِي أَتَى بِكَلَامٍ قَدِيمٍ، لَا مُحَدَثٍ وَلَا مَقُولٍ وَلَا مَفْعُولٍ، بِالحَقِّ مَوْصُولٍ غَيْرِ مَفْصُولٍ، الَخارِجِ عَنِ المَعْقُولِ. هُوَ الَّذِي أَخْبَرَ عَنِ النِّهَايَاتِ، وَنِهَايَةِ النِّهَايَةِ. رَفَعَ الغَمَامَ وَأَشَارَ إِلَى ﴿ٱلۡبَيۡتِ ٱلۡحَرَامِ﴾. هُوَ التَّمَامُ، هُوَ الهُمَامُ. هُوَ الَّذِي أَمَرَ بِكَسْرِ الأَصْنَامِ، هُوَ الَّذِي كَشَفَ الغَمَامَ، هُوَ الَّذِي أُرْسِلَ إِلَى الأَنَامِ، هُوَ اَلَّذِي مَيَّزَ بَيْنَ الْإِكْرَامِ والْإِحْرَامِ.

			§٥

			فَوْقُهُ غَمَامَةٌ بَرَقَتْ، تَحْتَهُ بُرْقَةٌ لَمعَتْ وَأَشْرَقَتْ وَأَمْطَرَتْ وَأَثْمَرَتْ. العُلُومُ كُلَّهَا قَطْرَةٌ مِنَ بَحِرْهِ، الحِكَمُ كُلَّهَا غُرْفَةٌ مِنَ نَهْرِهِ، الأَزْمَانُ كُلُّهَا سَاعَةٌ مِنْ دَهْرِهِ. الحَقُّ بِهِ وَبِهِ الَحقِيقَةُ. الصِّدْقُ بِهِ والرِّفْقُ بِهِ. هُوَ «الْأَوَّلُ» فِي الوَصْلَةِ هُوَ و«الآخِرُ» في النُّبُوَّةِ، و«الظاهِرُ» بِالمَعْرِفَةِ و«الباطِنُ» بِالْحَقِيقَةِ. مَا وَصَلَ إلى عِلْمِهِ عَالِمٌ، وَلَا ٱطَّلَعَ عَلَى فَهْمِهِ حَاكِمٌ. الحَقُّ مَا أَسْلَمَهُ إِلَى خَلْقِهِ، لِأَنَّهُ «هُوَ»، وَأَنِّي هُوَ، و«هُوَ هُوَ».

			§٦

			ما خَرَجَ خَارِجٌ مِنْ ﴿ميم﴾ مُحَمَّدٍ، وَمَا دَخَلَ في «حائه» أَحْمَدُ، «حاؤُه مِيمٌ ثانيةٌ» والدَّالُ مِيمٌ أوّلُهُ. دَالُهُ دَوَامُهُ، مِيمُهُ مَحَلُّهُ، حَاؤُهُ حَالُهُ، مِيمٌ ثَانيةٌ مَقَالُهُ. 

			أَظْهَرَ إِعْلَانَهُ، أَبْرَزَ بُرْهَانَهُ، «أَنْزَلَ فُرْقَانَهُ» أَنْطَقَ لِسَانَهُ، أَشْرَقَ جَنَانَهُ، أَعْجَزَ أَقْرَانَهُ، أَثْبَتَ «بُنيَانَهُ»، أَرْفَعَ شَانَهُ. إِنْ هَرَبْتَ مِنْ مَيْدَانِهِ، فَأَيْنَ السَّبِيلُ بِلاَ دَلِيلٍ، يا أيُّهَا ٱلعَلِيلُ؟ وَحِكَم ُالحُكَمَاءِ عِنْدَ حِكْمَتِهِ «ككثيبٍ مِهَيْلٍ».

		
	
			פֶּרֶק 1:

			טַא־סִין הַמְּנוֹרָה

			§1

			הַמְּנוֹרָה מֵאוֹר הַנֶּעְלָם. הוֹפִיעָה וְשָׁבָה. הִתְעַלְּתָה [בְּזָהֳרָהּ] עַל מְנוֹרוֹת [זוּלָתָהּ] וּמָשְׁלָה. יָרֵחַ הִתְגַּלָּה מִבֵּין הַיְרֵחִים. כּוֹכָב שֶׁמַּזָּלוֹ בְּרוּם כִּפַּת הַשָּׁמַיִם שֶׁל הַסּוֹדוֹת. הָאֱמֶת כִּנָּהוּ ﴿אַנְאַלְפָבֵּית﴾ (סוּרָה 7: מִמְּרוֹם הַחוֹמָה, פָּסוּק 157) — בְּשֶׁל רִכּוּז כַּוָּנָתוֹ; «קָדוֹשׁ» — בְּשֶׁל עֹצֶם חַסְדּוֹ; «אִישׁ מֶכָּה» — בְּשֶׁל חִזּוּקוֹ בְּהִתְקָרְבוּתוֹ. ﴿פָּתַח חָזֵהוּ﴾ (סוּרָה 6: הַמִּקְנֶה, פָּסוּק 125), רוֹמֵם כֹּחוֹ, חִיֵּב צִוּוּיוֹ. גִּלָּה יְרֵחוֹ הַמָּלֵא שֶׁעָלָה מֵעֲנַן אל־יַמַאמַהֿ, זָרַח שִׁמְשׁוֹ מִכִּוּוּן אל־תִהַאמַהֿ וְהִצִּית מְנוֹרָתוֹ מֵאֶבֶן הַצּוּר שֶׁל הַחֶסֶד. [הַנָּבִיא מֻחַמָּד] לֹא הוֹדִיעַ דָּבָר אֶלָּא לְפִי זַכּוּת רְאִיָּתוֹ, וְלֹא צִוָּה לְחַקּוֹתוֹ אֶלָּא בְּהֶתְאֵם לִיפִי נָהֳגוֹ. נָכַח וְהִנְכִּיחַ, קִבֵּל חָזוֹן וְהִכְרִיז עָלָיו, הִרְתִּיעַ וְהִזְהִיר.

			§2

			אַף אֶחָד לֹא הֵיטִיב לִרְאוֹת נֶאֱמָנוּתוֹ זוּלַת [אַבּוּ בַּכְּר] הַצַּדִּיק, שֶׁהֶעְדִּיפוֹ, לִוָּהוּ, מִבְּלִי שֶׁתַּחְצֹץ חֲבוּרָה בֵּינֵיהֶם. כָּל נְבוֹן לֵב שֶׁיְּדָעוֹ הָיָה נִבְעָר מִדַּעַת תֵּאוּרוֹ: «אֵלֶּה אֲשֶׁר הֶעֱנַקְנוּ לָהֶם אֶת הַסֵּפֶר מַכִּירִים אוֹתוֹ כְּהַכִּירָם אֶת בְּנֵיהֶם. וְאוּלָם חֲבוּרָה אַחַת בָּהֶם מַסְתִּירָה אֶת הָאֱמֶת בְּיוֹדְעִין» (סוּרָה 2: הַפָּרָה, פָּסוּק 146). אוֹרוֹת הַנְּבוּאָה מֵאוֹרוֹ נֶאֶצְלוּ, וְאוֹרוֹתָיו מֵאוֹרוֹ הַנֶּעְלָם [שֶׁל הָאֱמֶת] הוֹפִיעוּ. אֵין אוֹר בֵּין הָאוֹרוֹת מֵאִיר יוֹתֵר, זוֹהֵר יוֹתֵר, רִאשׁוֹן בַּנִּצְחִיּוּת, זוּלַת אוֹרוֹ שֶׁל “אֲדוֹן הַמִּתְחָם הַקָּדוֹשׁ".

			§3

			כַּוָּנָתוֹ קָדְמָה לְכָל הַכַּוָּנוֹת, קִיּוּמוֹ קָדַם לָאַיִן, שְׁמוֹ קָדַם לַ﴿קֻּלְמוֹס﴾ (סוּרָה 96: טִפַּת הַדָּם, פָּסוּק 4), מֵאַחַר שֶׁקָּדַם לָאֻמּוֹת. מֵעוֹלָם לֹא הָיָה בָּאֳפָקִים, מֵעֵבֶר לָאֳפָקִים, אוֹ מִתַּחַת לָאֳפָקִים, אַף אֶחָד עָדִין יוֹתֵר, אָצִיל יוֹתֵר, מְלֻמָּד יוֹתֵר, הוֹגֵן יוֹתֵר, רַחוּם יוֹתֵר, יָרֵא יוֹתֵר וְחַנּוּן יוֹתֵר מִגִּבּוֹר סִפּוּר זֶה. הוּא נֵזֶר הַבְּרִיאָה ﴿וּשְׁמוֹ אַחְמַד﴾ (סוּרָה 61: שׁוּרוֹת שׁוּרוֹת, פָּסוּק 6), תֵּאוּרוֹ יִחוּדִי, צִוּוּיוֹ מֻחְלָט, מַהוּתוֹ נְדִיבָה, תְּכוּנָתוֹ מְפֹאֶרֶת, וְכַוָּנָתוֹ יִחוּדִית.

			הוֹ פֶּלֶא! הֲיֵשׁ גָּלוּי, נִכָּר לָעַיִן, גָּדוֹל, מְפֻרְסָם, מֵאִיר, עָצְמָתִי וְסוֹבְלָנִי יוֹתֵר מִמֶּנּוּ? הוּא הָיָה יָדוּעַ מֵאָז וּמֵעוֹלָם, לִפְנֵי הֱיוֹת הַבְּרִיּוֹת, הַיְצוּרִים וְאָפְנֵי הַקִּיּוּם; הוּא הָיָה בַּעַל שֵׁם מֵאָז וּמֵעוֹלָם, בְּטֶרֶם כֹּל וְאַחַרֵי כָּל מַהֻיּוֹת וְסוּגִים. מַהוּתוֹ זַכָּה, מִלָּתוֹ נְבוּאִית, יְדִיעָתוֹ שְׁמֵימִית, חִתּוּךְ דִּבּוּרוֹ עַרְבִי, כִּוּוּן תְּפִלָּתוֹ ﴿לֹא מֵהַמִּזְרָח וְלֹא מֵהַמַּעֲרָב﴾ (סוּרָה 24: הָאוֹר, פָּסוּק 35); מִינוֹ — אַבָּהִי; בֶּן לְוָיָתוֹ — רִבּוֹנִי; חֲבֵרוֹ — אֻמָּתִי.

			§4

			רְמָזָיו עֵינַיִם פָּקְחוּ, חֶבְיוֹן הַלֵּב וְהַמַּצְפּוּן בִּזְכוּתוֹ הֻשְּׂגוּ. הָאֱמֶת דּוֹבְבוֹ, וְהַהוֹכָחָה אִמְּתָה דְּבָרָיו. הָאֱמֶת שִׁחְרְרוֹ. הוּא הַהוֹכָחָה וְהוּא הַמּוּכָח. הוּא זֶה שֶׁמֵּרֵק הַחֲלוּדָה מֵהֶחָזֶה הַמֻּכְתָּם. הוּא זֶה שֶׁהֵבִיא מִלָּה נִצְחִית, לֹא מְחֻדֶּשֶׁת, לֹא מְדֻבֶּרֶת וְלֹא נִבְרֵאת, מְאֻחֶדֶת עִם הָאֱמֶת לְלֹא הַפְרָדָה, מִתְעַלָּה מֵעֵבֶר לִתְפִיסַת הַשֵּׂכֶל. הוּא זֶה שֶׁהִכְרִיז עַל הַקִּצִּים וְעַל קֵץ הַקֵּץ, הֵסִיר הָעֲנָנִים וְהִצְבִּיעַ עַל ﴿הַבַּיִת הַקָּדוֹשׁ﴾ (סוּרָה 5: הַשֻּׁלְחָן הֶעָרוּךְ, פָּסוּק 97). הוּא הַשְּׁלֵמוּת; הוּא הָאַמִּיץ. הוּא זֶה שֶׁצִּוָּה לְנַתֵּץ הַפְּסָלִים, הוּא זֶה שֶׁפִּזֵּר הָעֲנָנִים, הוּא זֶה שֶׁנִּשְׁלַח לְכָל הַבְּרוּאִים, הוּא זֶה שֶׁהִבְחִין בֵּין כָּבוֹד וּבֵין יִרְאַת קֹדֶשׁ.

			§5

			מֵעָלָיו הִבְזִיק עָנָן, מִתַּחְתָּיו הֵאִיר בָּרָק, הִבְרִיק, הִמְטִיר וְהִפְרָה. הַמַּדָּעִים כֻּלָּם טִפָּה בָּאוֹקְיָנוֹס שֶׁלּוֹ, דִּבְרֵי הַחָכְמָה כֻּלָּם חֹפֶן מִנְּהָרוֹ, הָעִדָּנִים כֻּלָּם שָׁעָה בְּנִצְחִיּוּתוֹ. הָאֱמֶת [מִתְגַּלֶּה] עַל יָדָיו, וְהָאֱמֶת [מוֹפִיעַ] עַל יָדָיו, הַכֵּנוּת בּוֹ וּבוֹ הַנְּדִיבוּת. «הוּא רִאשׁוֹן» — בַּדְּבֵקוּת, «וְהוּא אַחֲרוֹן» — בַּנְּבוּאָה, «הוּא נִגְלֶה» — בַּתּוֹבָנָה, «וְהוּא נִסְתָּר» — בָּאֱמֶת (סוּרָה 57: אל־חַדִיד (הַבַּרְזֶל, פָּסוּק 3). אַף מַשְׂכִּיל לֹא הִשִּׂיג יְדִיעָתוֹ, וְאַף חָכָם לֹא יָרַד לְעֹמֶק הֲבָנָתוֹ. הָאֱמֶת לֹא הִכְפִּיפוֹ לִבְרִיאָתוֹ, כִּי הוּא «הוּא», אֲנִי «הוּא», וְ«הוּא הוּא».

			§6

			אִישׁ לֹא יָצָא מֵהַ«מֵּ"ם» שֶׁל מֻחַמָּד, וְלֹא נִכְנַס לַ«חֵי"ת» שֶׁל אַחְמַד; הַחֵי"ת שֶׁלּוֹ זֵהָה לַמֵּ"ם הַשְּׁנִיָּה, וְהַדָּלֶ"ת לַמֵּ"ם הָרִאשׁוֹנָה. הַדָּלֶ"ת שֶׁלּוֹ — נִצְחִיּוּתוֹ, הַמֵּם הָרִאשׁוֹנָה — מְקוֹמוֹ; הַחֵי"ת שֶׁלּוֹ — מַצָּבוֹ הָרוּחָנִי, הַמֵּ"ם הַשְּׁנִיָּה — דְּבָרוֹ. 

			[הָאֱמֶת] גִּלָּה מַאֲמָרוֹ, הִצִּיג הוֹכָחָתוֹ, הוֹרִיד לוֹ הַפֻרְקָאן (סוּרָה 3, בֵּית עַמְרָם, פָּסוּק 4), דּוֹבֵב לְשׁוֹנוֹ, הֵאִיר לִבּוֹ, מָנַע מִבְּנֵי דּוֹרוֹ [לְחַקּוֹת הַקֻּרְאָן], חִזֵּק ﴿בִּנְיָנוֹ﴾ (סוּרָה 9, הַהַצְהָרָה, פָּסוּק 109), רוֹמֵם מַעֲמָדוֹ. לוּ בָּרַחְתָּ מִמְּקוֹמוֹ, הֵיכָן יִמָּצֵא נָתִיב בְּלֹא מוֹרֵה דֶּרֶךְ, הוֹ הָאָבוּד! וַהֲרֵי חָכְמַת הַחֲכָמִים בִּפְנֵי חָכְמָתוֹ כְּ﴿מַפֹּלֶת שֶׁל חוֹל﴾ (סוּרָה 73, הַמִּתְעַטֵּף, פָּסוּק 13).

		
	
			فَصْل ٢: 

			طَاسِينُ الفَهْمِ

			§٧

			أَفْهَامُ الْخَلَائِقِ لَا تَتَعَلَّقُ بِالْحَقِيقَةِ، وَالْحَقِيقَةُ لَا تَتَلَّقُ بِالَخلِيقَةِ. الْخَوَاطِرُ عَلَائِقُ، وَعَلَائِقُ الْخَلَائِقِ لَا تَصِلُ إِلَى الْحَقَائِقِ. الْإِدْرَاكُ إِلَى عِلْمِ الْحَقِيقَةِ صَعْبٌ، فَكَيْفَ إِلَى حَقِّ الْحَقِيقَةِ؟ الْحَقُّ وَرَاءَ الْحَقِيقَةِ، وَالْحَقِيقَةُ دُونَ الحَقِّ.

			§٨

			الفَرَاشُ يَطِيرُ حَوْلَ الِمصْبَاحِ إِلَى الصَّبَاحِ، وَيَعُودُ إِلَى الْأَشْكَالِ، فَيُخْبِرُهُمْ عَنِ الْحَالِ بأَلْطَفِ الْمَقَالِ، ثُمَّ يَمْرَحُ بِالدَّلَالِ، طَمَعًا فِي الوُصُولِ إِلَى الْكَمَالِ. ضُوءُ الْمِصْبَاحِ «عِلْمُ الْحَقِيقَةِ»، وَحَرَارَتُهُ «حَقِيقَةُ الْحَقِيقَةِ»، وَالوُصُولُ إِلَيْهِ «حَقُّ الْحَقِيقَةِ». لَمْ يَرْضَ بِضُوئِهِ وَحَرَارِتِهِ، فَيُلْقِي جُمْلَتَهُ فِيهِ، وَالْأَشْكَالُ يَنْتَظِرُونَ قُدُومَهُ، فَيُخْبِرُهُمْ عَنِ النَّظَرِ، حِينَ لَمْ يَرْضَ بِالْخَبَرِ. فَحِينَئِذٍ يَصِيرُ مُتَلَاشِيًا مُتَصَاغِرًا مُتَطَايِرًا، فَيَبْقَى بِلَا رَسْمٍ وَجِسْمٍ وَٱسْمٍ وَوَسِمٍ، فَبِأَيِّ مَعْنَىً يَعُودُ إِلَى الْأَشْكَالِ، وَبِأَيِّ حَالٍ بَعْدَمَا صَارَ؟ مَنْ وَصَلَ إِلَى النَّظَرِ اسْتَغْنَى عَنِ الَخَبِر، وَمَنْ وَصَلَ إِلَى الْمَنْظُورِ اسْتَغْنَى عَنِ النَّظَرِ.

			§٩

			لَا تَصِحُّ هَذِهِ الْمَعَانِي لِلْمُتَوَانِي وَالْفَانِي وَالْجَانِي، وَلَا لِمَنْ يَطْلُبُ الْأَمَانِيَ. كَأَنِّي! وَكَأَنِّي هُوَ أَوْ هُوَ عَنِّي، لَا يَرُوعُنِي إِنْ قُلْتُ «أَنِي!» بِأَنَّ الظَّانَّ لَا تَحْسُبُ «أَنِّي أَنَا» الْآنَ، أَوْ يَكُونُ أَوْ كَانَ.

			§١٠

			إِنْ كُنْتَ تَفْهَمُ فَافْهَمْ! مَا صَحَّتْ هَذِهِ الْمَعَانِي لِأَحَدٍ سِوَى أَحْمَدَ ﴿مَّا كَانَ مُحَمَّدٌ أَبَآ أَحَدٖ﴾ حِينَ جَاوَزَ الْكَوْنَينِ، وَغَابَ عَنِ الثَّقَلِينَ، وغَمَضَ الْعَيْنَ عَنِ الْأَيْنِ، حَتَّى لَمْ يَبْقَ لَهُ رَيْنٌ وَلَا مَيْنٌ.

			﴿فَكَانَ قَابَ قَوۡسَيۡنِ﴾ حِينَ وَصَلَ إِلَى مَفَاوِزِ عِلْمِ الْحَقِيقَةِ أَخْبَرَ عَنِ السَّوَادِ، حِينَ وَصَلَ إِلَى حَقِيقَةِ الْحَقِيقَةِ أَخْبَرَ عَنِ الفُؤَادِ، وَحِينَ وَصَلَ إِلَى حَقِّ الْحَقِّ، عَادَ فَقَالَ: «سَجَدَ لَكَ سَوَادِي، وآمَنَ بِكَ فُؤَادِي» وَحِينَ وَصَلَ إِلَى الغَايَاتِ، قَالَ: «لَا أُحْصِيْ ثَنَاءً عَلَيْكَ» وَحِينَ وَصَلَ إِلَى حَقِيقَةِ الْحَقِيقَةِ قَالَ: «أَنْتَ كَمَا أَثْنَيْتَ عَلَى نَفْسِكَ».

			جَحَدَ الْهَوَى فَلَحِقَ المُنَى: ﴿مَا كَذَبَ ٱلۡفُؤَادُ مَا رَأَىٰٓ﴾ ﴿عِندَ سِدۡرَةِ ٱلۡمُنتَهَىٰ﴾ مَا الْتَفَتَ يَمِينًا إِلَى الْحَقِيقَةِ، وَلَا شِمَالًا إِلَى حَقِيقَةِ الْحَقِيقَةِ. ﴿مَا زَاغَ ٱلۡبَصَرُ وَمَا طَغَىٰ﴾.

		
	
			פֶּרֶק 2: 

			טַא־סִין הַהֲבָנָה

			§7

			הֲבָנוֹת הַבְּרִיּוֹת אֵינָן נִקְשָׁרוֹת לָאֲמִתּוֹת, וְהָאֲמִתּוֹת אֵינָן נִקְשָׁרוֹת לַבְּרִיאָה. הַמַּחֲשָׁבוֹת הֵן קְשָׁרִים, וְקִשְׁרֵי הַבְּרִיּוֹת אֵינָם מַשִּׂיגִים אֶת הָאֲמִתּוֹת [הָאֱלֹהִיּוֹת]. «יְדִיעַת הַמְּצִיאוּת» קָשֶׁה לְהַשָּׂגָה, אַךְ קָשֶׁה שִׁבְעָתַיִם לְהַשִּׂיג אֶת «מַהוּת הַמְּצִיאוּת». הָאֱמֶת הוּא מֵעֵבֶר לַמְּצִיאוּת, וְהַמְּצִיאוּת פְּחוּתָה מִן הָאֱמֶת.

			§8

			פַּרְפַּר הַלַּיְלָה מִתְעוֹפֵף סָבִיב לַמְּנוֹרָה עַד עֲלוֹת הַשַּׁחַר, וְאָז שָׁב לִבְנֵי מִינוֹ לְסַפֵּר לָהֶם בְּנֹעַם מִלִּים עַל מַצָּבוֹ. הוּא שָׂמֵחַ בַּהוֹכָחָה, כִּי שׁוֹאֵף הוּא לְהַשִּׂיג אֶת הַשְּׁלֵמוּת. 

			אוֹר הַמְּנוֹרָה «יְדִיעַת הַמְּצִיאוּת»; חֻמָּהּ «מַהוּת הַמְּצִיאוּת»; הָאִחוּד עִמָּהּ «אֲמִתַּת הַמְּצִיאוּת». 

			פַּרְפַּר הַלַּיְלָה אֵינוֹ מִסְתַּפֵּק בְּאוֹר הַמְּנוֹרָה וְלֹא בְּחֻמָּהּ. הוּא מַשְׁלִיךְ אֶת כֻּלּוֹ לְתוֹכָהּ, שָׁעָה שֶׁבְּנֵי מִינוֹ מְצַפִּים לְשׁוּבוֹ, כְּדֵי שֶׁיּוֹדִיעַ לָהֶם מִמַּרְאֵה עֵינָיו, כִּי לֹא דַּי בַּמֶּה שֶׁסֻּפַּר. אֲבָל הוּא נֶחֱלַשׁ, הִתְכַּוֵּץ וְנָפוֹץ לְכָל עֵבֶר. הוּא נוֹתַר בְּלֹא צוּרָה, בְּלֹא גּוּף, בְּלֹא שֵׁם וּבְלֹא סִימַן הֶכֵּר. אִם כֵּן, בְּאֵיזֶה מוּבָן וּבְאֵיזֶה אֹפֶן יָשׁוּב לִבְנֵי מִינוֹ לאַחַר שֶׁהִשִּׂיג מַה שֶּׁהִשִּׂיג? מִי שֶׁהִשִּׂיג אֶת רְאִיַּת הָעֵינַיִם מְוַתֵּר עַל הַיְדִיעָה, ומִי שֶׁהִשִּׂיג אֶת מֻשָּׂא הָרְאִיָּה מְוַתֵּר עַל הָרְאִיָּה.

			§9

			תַּכְלִיּוֹת מֵעֵין אֵלּוּ אֵינָן הוֹלְמוֹת אֶת הַנִּרְפֶּה, בֶּן הַחֲלוֹף, הַחוֹטֵא, אוֹ הַמְקַוֶּה; [הַפַּרְפָּר] כָּמוֹנִי! וְכָמוֹנִי הוּא, אוֹ הוּא אֲנִי. אֵין לְהִבָּהֵל אִם אֹמַר «אֲנִי». הוֹ אַתָּה הַמְפַקְפֵּק בְּמַחֲשָׁבָה זוֹ אַל תַּשְׁוֶה «אֲנִי אֲנִי» (אֶת הָ«אֲנִי» הָאֱנוֹשִׁי עִם הָ«אֲנִי» הָאֱלֹהִי), לֹא בַּהֹוֶה, לֹא בֶּעָתִיד, וְלֹא בֶּעָבָר.

			§10

			אִם יָכוֹל אַתָּה לְהָבִין, אָז לַמֵּד לַאֲחֵרִים! מַשְׁמָעֻיּוֹת מֵעֵין אֵלּוּ אֵינָן תְּקֵפוֹת לְאִישׁ זוּלַת אַחְמַד ﴿מֻחַמָּד אֵינוֹ אָב לְאִישׁ מִכֶּם﴾ (סוּרָה 33: הַמַּחֲנוֹת, פָּסוּק 40). בִּזְמַן שֶׁחָצָה אֶת שְׁנֵי הַיְקוּמִים [הָעוֹלָם הַזֶּה וְהָעוֹלָם הַבָּא] וְנֶעְלַם מִבְּנֵי הָאָדָם וְהַשֵּׁדִים, עָצַם עַיִן לָ"אַיֵּה", עַד שֶׁלֹּא נוֹתַר בּוֹ רְבָב אוֹ דְּבַר שֶׁקֶר. 

			﴿עַד שֶׁהָיָה כִּמְטַחֲוֵי קֶשֶׁת﴾ (סוּרָה 53: הַכּוֹכָב, פָּסוּק 9). כְּשֶׁהוּא [מֻחַמָּד] הִשִּׂיג אֶת מִדְבַּר «יְדִיעַת הַמְּצִיאוּת» נוֹדַע לוֹ עַל אוֹדוֹת אִישׁוֹן הָעַיִן. כְּשֶׁהוּא הִשִּׂיג אֶת «מַהוּת הַמְּצִיאוּת» נוֹדַע לוֹ עַל אוֹדוֹת צְפוּן הַלֵּב. כַּאֲשֶׁר הִשִּׂיג אֶת «הָאֱמֶת שֶׁל הָאֱמֶת», שָׁב וְאָמַר: «אִישׁוֹן עֵינִי סוֹגֵד לְךָ וּלְבָבִי מַאֲמִין בְּךָ». כַּאֲשֶׁר הִשִּׂיג אֶת הַתַּכְלִיּוֹת אָמַר: «אֵינִי יָכוֹל לְשַׁבֵּחֲךָ». כַּאֲשֶׁר הִשִּׂיג אֶת «מַהוּת הַמְּצִיאוּת» אָמַר: «אַתָּה כְּמוֹ שֶׁהִלַּלְתָּ אֶת עַצְמְךָ». 

			הוּא הִתְכַּחֵשׁ לִתְשׁוּקָתוֹ וְהִשִּׂיג מִשְׁאַלְתּוֹ: ﴿לֹא כִּחֵד הַלֵּב בַּאֲשֶׁר לַמַּרְאֶה שֶׁרָאָה﴾ (שָׁם, פָּסוּק 11) ﴿אֵצֶל הַלּוֹטוּס אֲשֶׁר בִּקְצֵה הַמָּרוֹם﴾ (שָׁם, פָּסוּק 14). הוּא לֹא הִפְנָה אֶת מַבָּטוֹ יָמִינָה כְּלַפֵּי «הַמְּצִיאוּת», אוֹ שְׂמֹאלָה כְּלַפֵּי «מַהוּת הַמְּצִיאוּת» ﴿לֹא סָר הַמַּבָּט וְלֹא חָרַג﴾ (שָׁם, פָּסוּק 17).

		
	
			فَصْل ٣:

			طَاسِينُ الصِّفَاءِ

			§١١

			الْحَقِيقِيةُ دَقِيقَةٌ، طُرُقُهَا مَضِيقَةٌ، فِيَها نِيرَانٌ شَهِيقَةٌ، وَدُونَهَا مَفَاوِزُ عَمِيقَةٌ. الغَرِيبُ سَلَكَهَا، يُخْبِرُ عَنْ قَطْعِ «مَقَامَاتِ الْأَرْبَعِينَ» مِثْلُ مَقَامِ الْأَدَبِ، وَالرَّهَبِ، وَالسَّبَبِ، وَالْطَّلَبِ، والْعَجَبِ، والْعَطَبِ، والْطَرَبِ، وَالْشَّرَهِ، وَالنَّزَهِ، وَالْصَّفَاءِ، والصِّدْقِ، والرِّفْقِ، والرَّتْقِ، الْعَتْقِ، والتَّرْوِيْحِ، وَالتَّمَنِّي، والشُّهُودِ، والوُجُودِ، والْعَدِّ، والْكَدِّ، والرَّدِّ، والْامْتِدَادِ، وَالْاعْتِدَادِ، وَالانْفِرَادِ، وَالانْقِيَادِ، والْمُرَادِ، وَالْحُضُورِ، والرِّيَاضَةِ، والْحَيَاطَةِ، وَالْافْتِقَادِ، وَالْاصْطِلَاءِ، وَالتّدْبُّرِ، والتَّحَيُّرِ، والتَّفَكُّرِ، والتَّصَبُّرِ، والتَّغَيُّرِ، والرَّفْضِ، والنَّقْضِ، والرِّعَايَةِ؛ وَالْهِدَايَةِ، وَالَبِدَايَةِ، فَهَذِهِ مَقَامَاتُ أَهْلِ الصَّفَاءِ والصَّفْوَةِ.

			§١٢

			ولِكُلٍّ مَقَامٌ مَعْلُومٌ مَفْهُومٌ وَغَيْرُ مَفْهُومٍ. ثُمَّ دَخَلَ الْمَفَازَةَ وَحَاذَهَا، ثُمَّ جَازَهَا بِالْأَهْلِ وَالْمِهَلِ مِنْ الْجَبَلِ وِالسَّهْلِ: ﴿فَلَمَّا قَضَىٰ مُوسَى ٱلۡأَجَلَ﴾ تَرَكَ الْأَهْلَ حِينَ صَارَ لِلْحَقِيقةِ أَهْلًا. وَمَعَ ذَلِكَ كُلِّهِ رَضِيَ بِالْخَبَرِ دُونَ النَّظَرِ لِيَكُونَ فَرْقًا بِيْنَهُ وَبَيْنَ خَيْرِ البَشَرِ. فَقَالَ (مُوسَى): ﴿لَّعَلِّيٓ ءَاتِيكُم مِّنۡهَا بِخَبَرٍ﴾ فَإِذَا رَضِيَ الْمُهْتَدِي بِالَخبَرِ، فَكَيْفَ لَا يَكُونُ الْمُهْتَدِي عَلَى الْأَثَرِ؟ ﴿مِن الشجرة مِن جَانِبِ ٱلطُّورِ﴾ مَا سَمِعَ مِنْ الشّجَرَةٍ، بَلْ سَمِعَ مِنْ رَبِّهِ. وَمِثْلِي مِثْلُ تِلْكَ الشَّجَرَةِ، فَهَذَا كَلَامُهُ:

			فَالْحَقِيقَةُ حَقِيقَةٌ وَالْخَلِيقَةُ خَلِيقَةٌ. دَعِ الْخَلِيقَةَ لِتَكُونَ أَنْتَ هُـــوَ وَهُوَ أَنْتَ مِنْ حَيْثُ الْحَقِيقَةُ؛

			لِأَنِّي وَاصِفٌ، والْوَصْفُ وَصْفُ الْوَاصِفِ بِالْحَقِيقَةِ، فَكَيْفَ [يَكُونُ] الوَاصِفُ؟ فَقَالَ لَهُ الَحقُّ: «أَنْتَ تَهْدِي إِلىَ الدَّلِيلِ، لَا إِلَى الْمَدْلُولِ، وَأَنـَـا دَلِيلُ الدّليِلُ»

			
				
					
					
				
				
					
							
							صَيَّرَنِي الَحقُّ هَاءَ حَقِيقَة

						
							
							بالعَهْدِ والعَقْدِ والوَثِيقَةْ

						
					

					
							
							  شَاهَدَ سِرِّي بِلا ضَمِيرِي

						
							
							  هُنَاكَ سِرِّي وَرَاءَ الطَّرِيقَةْ

						
					

					
							
							خَاطَبَني الحقُّ مِنْ جِنَانِي

						
							
							فَكَانَ عِلْمِي عَلَى لِسَاني

						
					

					
							
							  قَرَّبَني مِنْهُ بَعْدَ بُعْدٍ

						
							
							  وَخَصَّني اللهُ واصْطَفَاني

						
					

				
			

		
	
			פֶּרֶק 3: 

			טַא־סִין הַטֹּהַר

			§11

			הָאֱמֶת דַּקָּה, צָרִים שְׁבִילֶיהָ, לֶהָבוֹת מִתְפָּרְצוֹת מִמֶּנָּה וְהִיא מֻקֶּפֶת בְּמִדְבָּרִיּוֹת עֲמֻקִּים. הַנָּכְרִי הָלַךְ בָּהֶם וְדִוֵּחַ עַל אַרְבָּעִים הַתַּחֲנוֹת, וְאֵלּוּ הֵן: 

			נִימוּסִים, יִרְאַת כָּבוֹד, לֵאוּת, חִפּוּשׂ, פְּלִיאָה, הֶרֶס, הִתְעַלּוּת, חַמְדָנוּת, הֲגִינוּת, כֵּנוּת, חֲבֵרוּת, שִׁחְרוּר, יְצִיאָה לַדֶּרֶךְ, מְנוּחָה, הַבְחָנָה, עֵדוּת, מְצִיאוּת, סְפִירָה, עָמָל, הֲשָׁבָה, הִתְרַחֲבוּת, הֲכָנָה, בְּדִידוּת, שְׁבִי, מְשִׁיכָה, נוֹכְחוּת, אֵמוּן, זְהִירוּת, חֲרָטָה, הִתְנַגְּדוּת, שִׁקּוּל דַּעַת, מְבוּכָה, הִתְבּוֹנְנוּת, סַבְלָנוּת, שִׁנּוּי, סַרְבָנוּת, הַפְרָכָה, הַשְׁגָּחָה, הַדְרָכָה וְשִׁיבָה אֶל הָרֵאשִׁית. 

			אֵלֶּה הֵן הַתַּחֲנוֹת שֶׁל אֲצִילֵי הַטֹּהַר וְהַסְּגֻלָּה.

			§12

			לְכָל תַּחֲנָה יְדִיעָה, שֶׁחֶלְקָהּ נִתָּן לְהַשָּׂגָה וְחֶלְקָהּ לֹא. אַחַר כֵּן, הַנָּכְרִי, לְאַחַר שֶׁחָצָה אֶת הַמִּדְבָּר, מְקַבֵּל הַיְדִיעָה בִּשְׁלֵמוּתָהּ וּמוֹסֵר אוֹתָהּ לַאֲנָשָׁיו וּלְדַיָּרֵי הָהָר וְהָעֵמֶק.

			﴿כַּאֲשֶׁר מִלֵּא מֹשֶׁה אֶת הַתְּקוּפָה﴾ (סוּרָה 28: סִפּוּר הַמַּעֲשֶׂה, פָּסוּק 29) הוּא נָטַשׁ אֶת קְרוֹבָיו לְאַחַר שֶׁהָאֱמֶת הָפַךְ לְמִשְׁפַּחְתּוֹ. לַמְרוֹת זֹאת, כֻּלָּם הִסְתַּפְּקוּ בַּבְּשׂוֹרָה מִבְּלִי שֶׁרָאוּהָ. כְּדֵי לְצַיֵּן אֶת הַהֶבְדֵּל בֵּינוֹ וּבֵינָם אָמַר [מֹשֶׁה]: ﴿עַל פִּיהָ אוּלַי אוֹדִיעֲכֶם דָּבָר﴾ (שָׁם, שָׁם). אִם הַמַּדְרִיךְ הִסְתַּפֵּק בַּבְּשׂוֹרָה [כְּדֵי לָצֵאת לַדֶּרֶךְ] כֵּיצַד הַמֻּדְרָךְ לֹא הָיָה מְסֻגָּל לָצֵאת לַדֶּרֶךְ עַל סְמַךְ מִלָּתוֹ? מֵהַסְּנֶה, ﴿מִצִּדּוֹ [הַיְמָנִי] שֶׁל הָהָר﴾ (סוּרָה 19: מִרְיָם, פָּסוּק 52), [מֹשֶׁה] לֹא שָׁמַע אֶת הַסְּנֶה עַצְמוֹ אֶלָּא שָׁמַע אֶת רִבּוֹנוֹ, כָּמוֹנִי, אֲנִי כַּסְּנֶה הַבּוֹעֵר הַזֶּה, וְזֶה דְּבָרוֹ:

			§13

			הָאֱמֶת אֱמֶת וְהַבְּרִיאָה בְּרִיאָה. הַשְׁלֵךְ אֶת הַבְּרִיאָה, כְּדֵי שֶׁתִּהְיֶה "אַתָּה הוּא" אוֹ "הוּא אַתָּה" מִבְּחִינַת הָאֱמֶת. אִם «אֲנִי» הַנּוֹשֵׂא מְתָאֵר אֶת הַמֻּשָּׂא נְכוֹחָה, לֹא כָּל שֶׁכֵּן שְׁמֻּשָּׂא הַתֵּאוּר מַבִּיעַ אֶת הַנּוֹשֵׂא נְכוֹחָה. 

			הָאֱמֶת אָמַר לוֹ [לְמֹשֶׁה]: «אַתָּה תַּנְחֶה [אֶת עַמְּךָ] אֶל הַהוֹכָחָה, אַךְ לֹא אֶל מֻשָּׂא הַהוֹכָחָה. אֲנִי הִנְנִי הַהוֹכָחָה שֶׁל כָּל הוֹכָחָה».

			הָאֱמֶת הִתְמִירַנִי לַ"הַא" שֶׁל הָאֱמֶת 

			   עַל יְדֵי הַבְּרִית, הַחוֹזֶה וְהָאֲמָנָה 

			הֵעִיד צְפוּן לִבִּי לְלֹא מַצְפּוּנִי:

			   זֶה צְפוּן לִבִּי מֵעֵבֶר לַדֶּרֶךְ.

			***

			הָאֱמֶת דִּבֶּר בִּי מִסֵּתֶר לִבִּי

			   וִידִיעָתִי עַל לְשׁוֹנִי

			קֵרְבַנִי אֵלָיו לְאַחַר רִחוּקִי,

			   יִחֲדַנִי אַלְלָּהּ וּבְחָרַנִי.

		
	
			فَصْل ٤:

			طَاسِينُ الدَّائِرَةِ

			§١٤

			
				
					[image: ]
				

			

			هَذِهِ صُورَةُ الْحَقِيقَةِ وَطُلَّابِهَا وَأَبْوَابِهَا وَأَسْبَابِهَا. 

			[الْبَاءُ] البَرَّانِي مَا وَصَلَ إلَيْهَا، وَالثَّانِي وَصَلَ وانْقَطَعَ طَرِيقُهَا، 

			والْثَّالِثُ ضَلَّ فِي مَفَازَةِ «حَقِيقَةِ الْحَقِيقَةِ». 

			وَهَيَهاتَ مَنْ يَدْخُلُ الدَّائِرَةَ، «وَالطَّرِيقُ مَسْدُودٌ وَالطَّالِبُ مَرْدُودٌ»، وَنُقْطَةُ الْفُوقَانِيّ هِمَّتُهُ. وَنُقْطَةُ التَّحْتَانِيّ رُجُوعُهُ إِلَى أَصْلِهِ، وَنُقْطَةُ الوَسْطَانيِّ تَحَيُّرُهُ. وَالدَّائِرَةُ، مَا لَهَا بَابٌ، النُّقْطَةُ الَّتِي فِي وَسْطِ الدَّائِرَةِ هِيَ «الْحَقِيقَةِ». 

			وَمَعْنَى الْحَقِيقَةُ شَيْءٌ لَا تَغِيبُ عَنْهُ الظَوَاهِرُ والبَوَاطِنُ، وَلَا تَقْبَلُ الْأَشْكَالَ.

			§١٥

			فَإِنْ أَرَدْتَ فَهْمَ مَا أَشَرْتُ إِلَيْهِ، ﴿فَخُذۡ أَرۡبَعَةٗ مِّنَ ٱلطَّيۡرِ فَصُرۡهُنَّ إِلَيۡكَ﴾ لِأَنَّ «الْحَقَّ» لَا يَطِيرُ. الْغَيْرَةُ أَحْضَرَتْها بَعْدَ الغَيْبَةِ، والْهَيْبَةُ مَنَعَتْهَا، وَالْحَيْرَةُ سَلَبَتْهَا. هَذِهِ مَعَانِي الْحَقيقةِ. وَأَدَقُّ مِنْ ذَلِكَ دَائِرَةُ الْمَعَادِنِ وَمَأْثُرَةُ القَوَاطِنِ. وَأَدَقُّ مِنْ ذَلِكَ «فَهْمُ الفَهْمِ» بِإِخْفَاءِ الوَهْمِ.

			§١٦

			هَذَا مِنْ حَوْلِ الدَّائِرَةِ يَنْطِقُ، لَا مِنْ وَرَاءِ الدَّائِرَةِ. وَأَمَّا عِلْمُ عِلْمِ الْحَقِيقةِ، فَإِنَّهُ حَرَمِيٌّ والدَّائِرَةُ حَرَمُهُ. فَلِذَلِكَ سُمِّيَ النَّبِيُّ «حَرَمِيًّا». مَا خَرَجَ مِنْ دَائِرَةِ الْحَرَمِ سِوَاهُ. [لِأَنَّهُ مَنْ فَزَعَ أَوَاهُ. خَرَجَ بِلْبَاسِ الْحَقِيقَةِ وَأَوَاهُ الْخَلِيقَةُ].

		
	
			פֶּרֶק 4: 

			טַא־סִין הַמַּעְגָּל

			14

			זֹאת צוּרַת הָאֱמֶת וּמְחַפְּשֶׂיהָ, שְׁעָרֶיהָ וְדַרְכֵי הַגִּישָׁה אֵלֶיהָ:

			
				
					[image: ]
				

			

			[ה-בּ] הַחִיצוֹנִית, לֹא נִתָּן לְהַגִּיעַ עָדֶיהָ. 

			[ה-בּ] הַשְּׁנִיָּה, נִתָּן לְהַגִּיעַ עָדֶיהָ אַךְ הַגִּישָׁה אֵלֶיהָ קְטוּעָה. 

			[ה-בּ] הַשְּׁלִישִׁית, גּוֹרֶמֶת לְאַבֵּד אֶת הַדֶּרֶךְ בְּמִדְבַּר «אֲמִתַּת הַמְּצִיאוּת». לֹא נִתָּן בְּשׁוּם פָּנִים וָאֹפֶן לַחְדֹּר לַמַּעְגָּל, «הַמַּעֲבָר חָתוּם וְהֶחָנִיךְ דָּחוּי». 

			הַנְּקֻדָּה הָעֶלְיוֹנָה מְיַצֶּגֶת אֶת כַּוָּנָתוֹ, הַנְּקֻדָּה הַתַּחְתּוֹנָה אֶת שִׁיבָתוֹ לִמְקוֹרוֹ, הַנְּקֻדָּה הָאֶמְצָעִית אֶת מְבוּכָתוֹ. לַמַּעְגָּל הַפְּנִימִי אֵין שַׁעַר, וְהַנְּקֻדָּה שֶׁבְּמֶרְכָּזָהּ מְיַצֶּגֶת אֶת «הָאֱמֶת». 

			מַשְׁמָעוּת הָאֱמֶת הִיא הַדָּבָר שֶׁמִּמֶּנּוּ אֵין נִמְלָטִים, לֹא אֵלֶּה שֶׁבַּחוּץ וְלֹא אֵלֶּה שֶׁבִּפְנִים, וְהִיא אֵינָהּ מְקַבֶּלֶת אֶת הַצּוּרוֹת.

			15

			אִם תַּחְפֹּץ לְהָבִין מַה שֶּׁרָמַזְתִּי לְךָ, ﴿קַח אַרְבָּעָה מִינֵי עוֹפוֹת וְהַטֵּה אוֹתָם אֵלֶיךָ﴾ (סוּרָה 2: הַפָּרָה, פָּסוּק 260), כִּי הָאֱמֶת אֵינוֹ עָף. הַקַּנָּאוּת גּוֹרֶמֶת לוֹ לִהְיוֹת נוֹכֵחַ אַחֲרֵי הַהֵעָלְמוּת, הָאֵימָה הִרְחִיקָה אוֹתוֹ מֵאִתָּנוּ, וְהַמְּבוּכָה שָׁלְלָה אוֹתוֹ מֵאִתָּנוּ. אֵלּוּ הֵן הַמַּשְׁמָעֻיּוֹת שֶׁיֵּשׁ לָאֱמֶת. אַךְ יֵשׁ מַשֶּׁהוּ דַּק יוֹתֵר מִזֶּה וְהוּא מַעְגַּל הַמַּחְצָבִים וְרֹשֶׁם הַכֻּתְנָה. וְיֵשׁ מַשֶּׁהוּ דַּק יוֹתֵר מִזֶּה וְהִיא «הֲבָנַת הַהֲבָנָה», עַל יְדֵי הַסְתָּרַת הַדִּמְיוֹן.

			16

			כָּל זֶה הוּא מִנְּקֻדַּת הַמַּבָּט שֶׁל מִי שֶׁנִּמְצָא בִּתְחוּם הַמַּעְגָּל, אַךְ לֹא מִנְּקֻדַּת הַמַּבָּט שֶׁל מִי שֶׁנִּמְצָא מֵעֵבֶר לַמַּעְגָּל. אַךְ ידִיעַת הַמְּצִיאוּת אֲסוּרָה, וְהַמַּעְגָּל הַפְּנִימִי מַגְדִּיר גְּבוּלוֹת אִסּוּרָהּ. לָכֵן הַנָּבִיא נִקְרָא בְּשֵׁם «מָקוֹם אָסוּר». אִישׁ זוּלָתוֹ לֹא יָצָא מֵהַתְּחוּם הָאָסוּר. [מִשּׁוּם שֶׁנִּתְקַף בְּאֵימָה יָצָא בְּמַלְבּוּשׁ הָאֱמֶת וְזָעַק זַעֲקַת הַבְּרִיּוֹת].

		
	
			فَصْل ٥:

			طَاسِينُ النُّقْطَةِ

			§١٧

			وَأَدَقُّ مِنْ ذَلِكَ ذِكْرُ النُّقَطِ وَهُوَ الأَصْلُ، لَا يَزِيدُ وَلَا يَنْقُصُ وَلَا يَبِيدُ. المُنْكِرُ بَقِيَ فِي دَائِرَةِ الْبَرَّانِي، وأَنْكَرَ حَالِي حِينَ لَمْ يَرَنِي، وَبِالزَّنْدَقِةِ سَمَّانِي، وَبِالسُّوءِ رَمَانِي. وَصَاحِبُ الدَّائِرَةِ الثَّانِيَةِ ظَنَّ أَنِّي «عَالِمٌ رَبَّانِي». والَّذِي وَصَلَ إِلَى دَائِرَةِ الثَّالِثَةِ حَسِبَ أَنِّي فِي الْأَمَانِي، والَّذِي وَصَلَ إِلَى «دَائِرَةِ الحَقِيقَةِ» نَسَانِي وَغَابَ عَنْ عَيَانِي: ﴿كَلَّا لَا وَزَرَ إِلَىٰ رَبِّكَ يَوْمَئِذٍ ٱلْمُسْتَقَرُّ يُنَبَّؤُا۟ ٱلْإِنسَـٰنُ يَوْمَئِذٍۭ بِمَا قَدَّمَ وَأَخَّرَ﴾. هَرَبَ إِلَى الْخَبَرِ، فَرَّ إِلَى الوَزَرِ، خَافَ مِنَ الشَّرَرِ، اغْتَرَّ وَغَرَّرَ.

			§١٧ب

			أَنَا مُسْتَغْرِقٌ فِي لُجّةِ بَحْرِ الْقِدَمِ. والَّذِي وَصَلَ إِلَى دَائِرَةِ الْحَقِيقَةِ فِي شَطِّ بَحْرِ الْعِلْمِ، مَشْغُولٌ بِعِلْمِهِ، وَغَابَ عَنْ عَيَانِي. «كَلَّا لَا وَزَرَ» أَنَا مَلْجَؤُهُ، لِأَنَّهُ فِي طَرِيقِهِ يَمُرُّ عَلَيَّ لِأَنَّهُ دُونِي. لَا وَزَرَ لَهُ غَيْرِي، لِأُخْبِرَهُ مِنْ بِدَايَتِهِ وَنِهَايَتِهِ، لِأنَّهُ فَرَّ إِلَى الوَزَرِ وَاغْتَرَّ أَنَّهُ فِي شَيْءٍ مِنْ عِلْمِي.

			§١٨

			رَأَيْتُ طَيْرًا مِنْ طُيُورِ الصُّوفِيَّةِ عَلَيْهِ جَنَاحَانِ، وَأَنْكَرَ شَأْنِي فِي حِينِ بَقِيَ عَلَى الطَيْرَانِ. فَسَأَلَنِي عَنِ الصَّفَاءِ، فَقُلْتُ لَهُ: «اقْطَعْ جَنَاحَكَ بِمَقَارِضِ الْفَنَاءِ، وَإِلَّا فَلَا تَتْبَعْنِي» فَقَالَ: «بِجَنَاحِي أَطَيْرُ إِلَى إِلْفِي» فَقُلْتُ لَهُ: «وَيْحَكَ» ﴿لَيْسَ كَمِثْلِهِ شَيْءٌ﴾ فَوَقَفَ حينئذ فِي بَحْرِ الفَهْمِ وَغَرِقَ.

			§١٩

			
				
					[image: ]
				

			

			الْنُّقَطُ الْأُوَلُ «أَفْكَارُ الْفَهْمِ». الْوَاحَدُ مِنْهَا «حَقٌّ»، وَمَا سِوَاهُ «بَاطِلٌ»

			رَأَيْتُ حُبِّيى بِعَيْنِ قَلْبِي

			 فَقُلْتُ: «مَنْ أَنْتَ؟» قالَ: «أَنْتَ»

			فَلَيْسَ لِلْأَيْنِ مِنْكَ أَينٌ

			  وَلَيْسَ أَيْنٌ بِحَيْثُ أَنْتَ 

			وَلَيْسَ لِلْوَهْمِ عَنْكَ وَهْمٌ 

			  فَيَعْلَمُ الوَهْمُ أَيْنَ أَنْتَ 

			أَنْتَ الّذي حُزْتَ كُلَّ أَيْنٍ 

			  بِنَحْوِ الأَيْنَ فَأَيْنَ أَنْتَ؟

			§٢٠

			﴿ثُمَّ دَنَا فَتَدَلَّىٰ﴾ دَنَا سُمُوًّا فَتَدَلَّى عُلُوًّا، دَنَا طَلَبًا فَتَدَلَّى طَرَبًا. مِنْ قَلْبِهِ نَأَى، مِنْ رَبِّهِ دَنَا، غَابَ حِينَ رَأَى مَا غَابَ، كَيْفَ حَضَرَ، مَا حَضَرَ؟ كَيْفَ نَظَرَ ما نَظَرَ؟ تَحَيَّرَ فأَبْصَرَ، أَبْصَرَ فَتَحَيَّرَ، شُوهِدَ فَشَاهَدَ، وَصَلَ فانْفَصَلَ، وَصَلَ بالمُرَادِ، فانْفَصَلَ عَنِ الْفُؤَادِ: ﴿مَا كَذَبَ ٱلۡفُؤَادُ مَا رَأَىٰٓ﴾

			§٢١

			أَخْفَاهُ فأَدْنَاهُ وأَوْلَاهُ فأَصْفَاهُ، أَرْوَاهُ فَأغَذَاهُ، وَأَصْفَاهُ فاصْطَفَاهُ، وَدَعَاهُ فَنَادَاهُ، وَأَبْلَاهُ فَانْتَقَاهُ، وَوَقَاهُ فأَمْلَاهُ. ﴿ فَكَانَ قَابَ قَوۡسَيۡنِ﴾ حِينَ آبَ. وَأَصَابَ ودُعِيَ فَأَجَابَ، وَأَبْصَرَ فَغَابَ، وَشَرِبَ فَطَابَ، وَقَرُبَ فَهَابَ. فَارَقَ الْأَمْصَارَ، وَالْأَنْصَارَ وَالْأَسْرَارَ وَالْأَبْصَارَ والْآثَارَ.

			§٢٢

			﴿مَا ضَلَّ صَاحِبُكُم﴾ مَا اعْتَلَّ وَمَا مَلَّ، مَا اعْتَلَّ حِينَ بَانَ، وَمَا مَلَّ حِينَ كَانَ. ﴿مَا ضَلَّ صَاحِبُكُم﴾ فِي مُشَاهَدَتِنَا، ﴿مَا غَوَىٰ﴾ في مَضَافَاتِنَا وَرِسَالَاتِنَا، وَمَا ٱنْحَرَفَ فِي مَصَافَاتِنَا وَمُعَامَلَاتِنَا. ﴿مَا ضَلَّ صَاحِبُكُم﴾ فِي نِسْيَانِ الذِّكْرِ ﴿وَمَا غَوَىٰ﴾ في جَوَلَانِ الفِكْرِ. بَلْ كَانَ لِلحَقِّ فِي الْأَنفَاسِ وَاللَّحَظَاتِ ذَاكِرًا، وَكَانَ عَلَى الْبَلَايَا، وَالعَطَايَا شَاكِرًا، ﴿إِنْ هُوَ إِلَّا وَحْيٌ يُوحَى﴾ مِنَ النُّورِ إِلَى النُّورِ.

			§٢٣

			إِقْلَّبِ الْكَلَامَ، وغِبْ عَنِ الأَوْهَامِ، وَارْفَعِ الْأَقْدَامَ عَنِ الْوَرَاءِ وَالْأَمَامِ. وَاقْطَعْ تِيهَ النَّظْمِ والنِّظَامِ، وكُنْ هَائِمًا مَعَ الْهُيَّامِ وَاطْلَعْ لِتَكُونَ طَيْرًا بَيْنَ الْجِبَالِ والْآكَامِ — جِبَالُ الفَهْمِ وآكَامُ السَّنَامِ، لِتَرَى «مَا رَأَى» [النَّبِي] فَتَصِيرَ صَمْصَامَ الصَّامِ فِي ﴿ٱلۡمَسۡجِدِ ٱلۡحَرَامِ﴾، ﴿ثُمَّ دَنَا﴾، كَأَنَّهُ دَنَا مِن مَعْنَىً، ثُمَّ حَاجَرَ كَعَاجِزٍ، لَا كَعَاجِزٍ. ثُمَّ مِنْ مَقَامَ التَّهْذِيبِ إِلَى مَقَامِ التَّأْدِيبِ، وَمِن مَقَامَ التَّأْدِيبِ إِلَى مَقَامِ التَّقْرِيبِ. ﴿دَنَا﴾طَلَبًا، ﴿فَتَدَلَّىٰ﴾هَرَبًا، ﴿دَنَا﴾دَاعِيًا،﴿فَتَدَلَّىٰ﴾مُنَادِيًا، ﴿دَنَا﴾مُجِيبًا، ﴿فَتَدَلَّىٰ﴾قَرِيبًا، ﴿دَنَا﴾شَهِيدًا،﴿فَتَدَلَّىٰ﴾ مُشَاهِدًا.

			§٢٤

			﴿فَكَانَ قَابَ قَوْسَيْنِ﴾ بَيْنَ الْقَوْسَيْنِ «أَيْنَ». يَرْمِي «أَيْنَ» بِسَهْمِ «بَيْنَ» أَثْبَتَ قَوْسَيْنِ لِيُصَحِّحَ «بَيْنَ» أَوْ لِغَيْبِهِ، الْعَيْنُ «أَدْنَى» بِعَيْنِ الْعَيْنِ. مَا أَظُنُّ أَنْ يَفْهَمَ كَلَامَنَا سِوَى مَن بَلَغَ «الْقَوْسَ الثَّانِي». وَالْقَوْسُ الثَّانِي دُونَ «اللَّوح». وَلَهُ حُرُوفٌ سِوَى أَحْرُفِ الْعَرَبِيَّةِ. لَا يَدْخُلُهُ حُرُوفُ الْعَرَبِيَّةِ إِلَّا حَرْفٌ وَاحِدٌ، وَهُوَ «الْمِيمُ»: يَعْني الَاسْمَ «الآخِرَ» وَهُوَ وَتَرُ قَوْسِ «الْأَوَّلِ» مِنْ زَنْدِ الْعُرْوَةِ.

			§٢٥

			[هَذِهِ] صَنْعَةُ الْكَلَامِ فِي «مَعْنَى الدُّنُوِّ»، فَجَازَ المَعْنَى لِحَقِيقَةِ الْحَقِّ، لَا لِطَرِيقةِ الْخَلْقِ. وَالدُّنُوُّ دَائِرَةُ الضَّبْطِ لِحَقِيقَةِ «حَقِّ الْحَقَائِقِ» في دَقِيقَةِ الدَّقَائِقِ، مِنْ شُهُودِ السَّوَابِقِ، بِوَصْفِ تِرْيَاقِ التَّائِقِ، بِرُؤْيَةِ قَطْعِ الْعَلَائِقِ، فِي نَمَارِقِ الصَّفَائِقِ، بِإِبْقَاءِ البَوَائِقِ، وتَبْيِينِ الدَّقَائِقِ، بِلَفْظِ الْخَلَاصِ مِنْ سَبِيلِ الْخَاصِّ، مِنْ حَيْثُ الْأَشْخَاصُ، ومِنَ الدُّنُوِّ مَا هُوَ بِمَعْنَى الْمُعْرِضِ الْعَرِيضِ لِيَفْهَمَ الْمَعْنَوِيُّ الَّذِي سَلْكَ سَبِيلَ الْمَرْعَوِيِّ الْمَرَوِيِّ النَّبَوِيِّ. 

			قَالَ صَاحِبُ يَثْرِبَ –الَّذِي شَأْنُهُ أَفْضَلُ — فِي شَأْنِ مَنْ هُوَ مَحْصُونٌ مَصُونٌ، فِي «كِتَابٍ مَكْنُونٍ» — كَمَا ذَكَرْنَا فِي ﴿كِتَابٍ مَسْطُورٍ﴾ مِنْ مَعَانِي ﴿مَنطِقَ ٱلطَّيۡرِ﴾. 

			§٢٦

			فَافْهَمْ إِنْ كُنْتَ تَفْهَمُ، يَا أَيُّهَا الشَّائِقُ. مَا خَاطَبَ الْمَوْلَى إلَّا أَهْلًا، أَوْ مَنْ لِلأَهْلِ أَهْلٌ، أَوْ أَهْلَ الأَهْلِ. وَالْأَهْلُ مَنْ لَا أُسْتَاذَ لَهُ وَلَا تِلْمِيذَ وَلَا اخْتِيَارَ وَلَا تَمْيِيزَ وَلَا تَمْوِيهَ وَلَا تَنْبِيهَ. لَا بِهِ لَا مِنْهُ، «بَلْ فِيهِ ما فِيهِ»، هُوَ فِيهِ لَا فِيهِ، تِيهٌ في تِيهٍ، آيَةٌ فِي آيةٍ، الدَّعَاوِي مَعَانِيهِ، والْمَعَانِي أَمَانِيهِ، وَأُمْنِيَّتُهُ بَعِيدُةٌ. طَرِيقُهُ شَدِيدٌ، ٱسْمُهُ «مَجِيدٌ»، رَسْمُهُ فَرِيدٌ، مَعْرِفَتُهُ نَكْرَتُهُ، نَكْرَتُهُ حَقِيقَتُهُ، إِثَمُهُ وَثِيقَتُهُ، اسْمُهُ طَرِيقَتُهُ، وَسْمُهُ حَرِيقَتُهُ. 

			§٢٧

			النُّحُوسُ صِفَتُهُ، النَّامُوسُ نَعْتُهُ، الشُّمُوسُ مَيْدَانُهُ، والنُّفُوسُ إِيوَانُهُ، وَالْمَأْنُوسُ حَيَوَانُهُ، والْمَطْمُوسُ شَأْنُهُ، والْمَدَرُوسُ عَيَانُهُ، وَالْعَرُوسُ بُسْتَانُهُ، والطُّمُوسُ بُنْيَانُهُ، أَرْبَابُهُ مَهْرَمِي، أَرْكَانُهُ مَوْهِبِي، إِرَادَتُهُ مَشْرَبِي، أَعْوَانُهُ مَتْرِبِي، إِخْوَانُهُ مَحْزِبِي. حَوَالِيهِ هَمَدٌ، تَوَالِيهِ رَمَدٌ، مَقَالَتُهُ رَكْزٌ. هَذَا فحَسْبُ! وَمَا دَوْنَهُ غَصْبٌ، ثُمَّ باللهِ التَّوْفِيقُ.

		
	
			פֶּרֶק 5:

			טַא־סִין הַנְּקֻדָּה

			§17א

			דַּק יוֹתֵר מִזֶּה לַהֲבָנָה הוּא הַהִזָּכְרוּת בַּנְּקֻדּוֹת. הַנְּקֻדָּה הִיא מְקוֹר הַכֹּל, אֵינָהּ גְּדֵלָה, אֵינָהּ קְטֵנָה וְאֵינָהּ כָּלָה. הַמִּתְכַּחֵשׁ נִמְצָא בַּמַּעְגָּל הַחִיצוֹנִי. הוּא מַכְחִישׁ אֶת מַצָּבִי הָרוּחָנִי, מֵאַחַר שֶׁאֵינוֹ רוֹאָנִי. הוּא מְכַנֵּנִי «כּוֹפֵר» וְיוֹרֶה בִּי חִצֵּי רֹעַ. הֶחָבֵר בַּמַּעְגָּל הַשֵּׁנִי סָבוּר שֶׁאֲנִי הוּא «הַמּוֹרֶה הָאֱלֹהִי». זֶה שֶׁהִגִּיעַ לַמַּעְגָּל הַשְּׁלִישִׁי סָבוּר שֶׁאֲנִי מְרֻכָּז בְּמִשְׁאֲלוֹת שָׁוְא. לְבַסּוֹף, זֶה שֶׁהִגִּיעַ לְ«מַעְגַּל הָאֱמֶת» שׁוֹכֵחַ אוֹתִי וְדַעְתּוֹ מֻסַּחַת מִמֶּנִּי: ﴿לֹא וָלֹא, לֹא יִמָּצֵא לוֹ מִסְתּוֹר: בַּיּוֹם הַהוּא יָבוֹאוּ לַחֲנוֹת מוּל רִבּוֹנְךָ: וּבוֹ בַּיּוֹם יוֹדִיעוּ לָאָדָם מַה הִקְדִּים לַעֲשׂוֹת וּמָה אֵחַר﴾ (סוּרָה 75: תְּחִיַּת הַמֵּתִים, פְּסוּקִים 13-11). הוּא נָס לְקַבֵּל מֵידָע, נִמְלַט אֶל הַחֵטְא, הִתְיָרֵא מִפְּנֵי נִיצוֹצוֹת הָאֵשׁ, הִתְגָּאָה בְּעַצְמוֹ וְהוֹלִיךְ שׁוֹלָל.

			§17ב

			צָלַלְתִּי לִמְצוּלוֹת אוֹקְיָנוֹס הַנֵּצַח, בְּעוֹד שֶׁמִּי שֶׁהִשִּׂיג אֶת «מַעְגַּל הָאֱמֶת» נִשְׁאַר בְּחוֹף אוֹקְיָנוֹס הַיְדִיעָה, עָסוּק בְּמַדָּעוֹ וְנֶעְלַם מֵעֵינַי. «כְּאִלּוּ לֹא חָטָא» אֲנִי מִקְלָטוֹ. הוּא צָרִיךְ לַעֲבֹר דַּרְכִּי, כִּי הוּא מִתַּחַת לְתַחֲנָתִי. אֵין לוֹ מִקְלָט זוּלָתִי. אֲנִי יָכוֹל לְלַמְּדוֹ עַל רֵאשִׁיתוֹ וְעַל אַחֲרִיתוֹ, מִכֵּיוָן שֶׁהוּא נִמְלַט אֶל הַחֵטְא, וְהָלַךְ לְאִבּוּד אַחַר דְּבַר־מָה בְּמַדָּעִי.

			§18

			רָאִיתִי צִפּוֹר בֵּינוֹת לְצִפֳּרֵי הַצּוּפִים וְלָהּ שְׁתֵּי כְּנָפַיִם. אַךְ הִיא הִכְחִישָׁה מַעֲמָדִי כָּל עוֹד הִמְשִׁיכָה לָעוּף. שְׁאָלַתְנִי עַל הַטֹּהַר. אָמַרְתִּי לָהּ: «קִצְצִי כְּנָפַיִךְ בְּמִסְפְּרֵי הַכִּלָּיוֹן, וְאִם לָאו אַל תָּבוֹאִי בְּעִקְבוֹתַי». הֵשִׁיבָה לִי: «בִּזְכוּת כְּנָפַי אֲנִי עָפָה אֶל אֲהוּבִי». הֵשַׁבְתִּי לָהּ: «אוֹי וַאֲבוֹי לָךְ» ﴿אֵין דּוֹמֶה לוֹ﴾ (סוּרָה 42: הַמּוֹעֵצָה, פָּסוּק 11). מִיָּד נֶעֶצְרָה בְּאוֹקְיָנוֹס הַהֲבָנָה וְטָבְעָה בּוֹ.

			§19

			
				
					[image: ]
				

			

			הַנְּקֻדּוֹת הָרִאשׁוֹנוֹת שֶׁל צִיּוּר זֶה מְיַצְּגוֹת אֶת «מַחְשְׁבוֹת הַהֲבָנָה».

			הָרִאשׁוֹנה בֵּינֵיהֶן הִיא הָאֱמֶת וְהָאֲחֵרוֹת כּוֹזְבוֹת.

			רָאִיתִי אֲהוּבִי בְּעֵין לִבִּי 

			   אָמַרְתִּי, "מִי אַתָּה" אָמַר, "אַתָּה"

			אֵין "אַיֵּה" לָאַיֵּה שֶׁלְּךָ 

			   וְאֵין "אַיֵּה" בְּיַחַס לָ־אַתָּה

			אֵין לְדִמְיוֹנְךָ דִּמְיוֹן 

			   שֶׁיֵּדַע אַיֵּה אַתָּה

			אַתָּה זָכִיתָ בְּכָל “אַיֵּה" 

			   אַךְ אִם אֵין “אַיֵּה" הֵיכָן אַתָּה

			§20

			﴿אַחַר הִנְמִיךְ וְרִחֵף﴾ (סוּרָה 53: הַכּוֹכָב, פָּסוּק 8). הִנְמִיךְ בִּנְסִיקָתוֹ וְרִחֵף מַעְלָה, הִנְמִיךְ כְּדֵי לְחַפֵּשׂ, וְרִחֵף מִתּוֹךְ הִפָּעֲמוּת. מִלִּבּוֹ הִתְרַחֵק, לַאֲדוֹנוֹ הִתְקָרֵב. נֶעְלַם כַּאֲשֶׁר רָאָה הַנֶּעְלָם. הָכֵיצַד נָכַח מִבְּלִי לִהְיוֹת נוֹכֵחַ? הָכֵיצַד הִבִּיט מִבְּלִי לְהַבִּיט? תָּהָה וְרָאָה, רָאָה וְתָהָה, נֶחֱזָה וְחָזָה, הִתְאַחֵד וְהֻפְרַד, הִתְאַחֵד בִּמְבֻקָּשׁוֹ, אַךְ נוֹתַר מְנֻתָּק מֵעֹמֶק לִבּוֹ ﴿לֹא כִּחֵד הַלֵּב לַמַּרְאֶה שֶׁרָאָה﴾ (שָׁם, פָּסוּק 11).

			§21

			הִסְתִּירוֹ וְקֵרְבוֹ, צִיְּדוֹ וְיִחֲדוֹ, הִרְוָהוּ וֶהֱזִינוֹ, טִהֲרוֹ וּבְחָרוֹ, קְרָאוֹ וְהִזְמִינוֹ, הֶחֱלָהוּ וְרִפְּאוֹ, חִמְּשׁוֹ וְהִרְכִּיבוֹ עַל אֻכָּף ﴿כַּמֶּרְחָק שֶׁבֵּין אֶמְצַע הַקֶּשֶׁת לִקְצֵה הַקֶּשֶׁת﴾ (שָׁם, פָּסוּק 9), וְאָז הוּא שָׁב. כַּאֲשֶׁר זֻמַּן לָתֵת דִּין וְחֶשְׁבּוֹן הֵגִיב, לְאַחַר שֶׁהִבִּיט נֶעְלַם, לְאַחַר שֶׁשָּׁתָה רָוָה, לְאַחַר שֶׁהִתְקָרֵב פָּחַד, וְנִפְרַד מֵהֶעָרִים, מֵהַיְדִידִים, מֵהַסּוֹדוֹת, מֵהַמַּבָּטִים וּמֵעִקְבוֹת הַבְּרוּאִים.

			§22

			﴿לֹא תָּעָה חֲבֶרְכֶם﴾ (שָׁם, פָּסוּק 2) — לֹא נֶחֱלַשׁ וְלֹא נָח. לֹא נֶחֱלַשׁ מִכֵּיוָן שֶׁרָאָה בְּאֹפֶן זַךְ, וְלֹא נָח מֵאַחַר שֶׁהָיָה שָׁם. ﴿לֹא תָּעָה חֲבֶרְכֶם﴾ (שָׁם, שָׁם) — בְּהִתְבּוֹנְנוֹ בָּנוּ. ﴿וְלֹא סָטָה﴾ (שָׁם, שָׁם) — מִשִּׁיּוּךְ הָאֵיכֻיּוֹת הָאֱלֹהִיּוֹת וְהַתַּפְקִידִים הַנְּבוּאִיִּים שֶׁלָּנוּ, וְלֹא סָטָה מֵהַנֶּאֱמָנֻיּוֹת וְהַיְחָסִים שֶׁבֵּין אָדָם לַחֲבֵרוֹ. ﴿לֹא תָּעָה חֲבֶרְכֶם﴾ (שָׁם, שָׁם) — בְּשִׁכְחַת הַהִזָּכְרוּת. ﴿וְלֹא סָטָה﴾ (שָׁם, שָׁם) — בְּמַעְגְּלֵי הַמַּחֲשָׁבוֹת. אֲבָל הַהִזָּכְרוּת בָּאֱמֶת הִיא בִּנְשִׁימוֹת וּבְהֶרֶף עַיִן. הִתְיַסֵּר וְהוֹדָה עַל הַמַּתָּנוֹת. ﴿אֵין זוֹ אֶלָּא הִתְגַּלּוּת שֶׁנִּתְגַּלְּתָה﴾ (שָׁם, פָּסוּק 4) — מֵאוֹר לְאוֹר.

			§23

			שַׁנֵּה דִּבּוּרְךָ, עֲזֹב הָאַשְׁלָיוֹת, סַלֵּק רַגְלֶיךָ מֵעוֹלַם הַבְּרוּאִים וְהָאֲנָשִׁים, הִתְנַתֵּק מֵהַרְמוֹנְיָה וְסֵדֶר מוֹלִיכֵי הַשּׁוֹלָל, וְתִדֹּד עִם הַנּוֹדְדִים. עוּף כְּצִפּוֹר, בֵּין הָרִים וּגְבָעוֹת, לְהָרֵי הַהִתְבּוֹנְנוּת וּלְגִבְעוֹת הַהִתְעַלּוּת, כְּדֵי שֶׁתִּרְאֶה «מַה שֶּׁרָאָה» [הַנָּבִיא], וְתַהֲפֹךְ לְמִי שֶׁמַּמְשִׁיךְ לְהִתְקַדֵּם בְּבוֹאוֹ אֶל ﴿הַמִּסְגָּד הַקָּדוֹשׁ﴾ (סוּרָה 17: הַמַּסָּע הַלֵּילִי, פָּסוּק 1). 

			﴿אַחַר הִתְקָרֵב﴾ (סוּרָה 53: הַכּוֹכָב, פָּסוּק 8). כְּאִלּוּ הוּא הִתְקָרֵב לַמַּשְׁמָעוּת [הָאֱלֹהִית]. הוּא הָיָה חֲסַר אוֹנִים, לֹא כְּמוֹ חֲסַר אוֹנִים. עָבַר מִתַּחֲנַת תִּקּוּן הַמִּדּוֹת לְתַחֲנַת הַחִנּוּךְ וּמִתַּחֲנַת הַחִנּוּךְ לְתַחֲנַת הַקִּרְבָה. ﴿הִתְקָרֵב﴾ כִּמְבַקֵּשׁ, ﴿שָׁב﴾ כְּפָלִיט. ﴿הִתְקָרֵב﴾ כִּמְעוֹרֵר, ﴿שָׁב﴾ כְּכָרוֹז. ﴿הִתְקָרֵב﴾ כְּמִי שֶׁנַּעֲנָה, ﴿שָׁב﴾ נָסוּךְ בַּקִּרְבָה [הָאֱלֹהִית]. ﴿הִתְקָרֵב﴾ כְּעֵד, ﴿שָׁב﴾ כְּצוֹפֶה.

			§24

			﴿עַד שֶׁהָיָה כִּשְׁנֵי מְטַחֲוֵי קֶשֶׁת﴾ (סוּרָה 53: הַכּוֹכָב, פָּסוּק 9) הוּא כִּוֵּן לַמַּטָּרָה שֶׁל «הֵיכָן» בַּחֵץ שֶׁל «בֵּין הַשְּׁנַיִם». הוּא הִכְרִיז שֶׁאָכֵן הָיוּ ﴿כִּשְׁנֵי מְטַחֲוֵי קֶשֶׁת﴾ כְּדֵי לְוַדֵּא אֶת הַמָּקוֹם הַמְדֻיָּק, אוֹ בְּשֶׁל חֹסֶר הַהַשָּׂגָה שֶׁל הַמַּהוּת, קְצָת קָרוֹב יוֹתֵר בְּמַהוּת הַמַּהוּת. סָבוּר אֲנִי שֶׁדְּבָרַי לֹא יִהְיוּ מוּבָנִים אֶלָּא רַק לְמִי שֶׁהִגִּיעַ לִמְטַחֲוֵי «הַקֶּשֶׁת הַשְּׁנִיָּה», שֶׁהֵם מֵעֵבֶר לַ«לּוּחַ», שֶׁהָאוֹתִיּוֹת שָׁם אֵינָן הָאוֹתִיּוֹת שֶׁל הָאַלְפָא בֵּיתָא הָעַרְבִי פְּרָט לְאוֹת אַחַת — «הַמֵּ"ם», הַמְצַיֶּנֶת אֶת הַשֵּׁם [הָאֱלֹהִי] «הָאַחֲרוֹן», הַמַּתְאִים לַמֵּיתָר שֶׁעַל הַקֶּשֶׁת «הָרִאשׁוֹנָה» שֶׁמְּתוּחָה מִכַּף הַיָּד.

			§25

			מְלֶאכֶת הַדִּיּוּן הָרְאוּיָה הִיא זוֹ שֶׁמַּשְׁמָעוּתָהּ מוֹבִילָה לְהִתְקָרְבוּת. הַמַּשְׁמָעוּת שַׁיֶּכֶת בִּמְלוֹאָהּ רַק לִמְצִיאוּת הָאֱמֶת, וְלֹא לְשִׁיטַת הַבְּרוּאִים. וּלְפִיכָךְ הִתְקָרְבוּת הִיא בְּתוֹךְ מַעְגַּל הַדַּיְּ   קָנוּת. אֲמִתַּת «אֱמֶת הָאֲמִתּוֹת» נִמְצֵאת בְּדִיּוּק הַדַּקֻּיּוֹת מֵחֲוָיוֹת קוֹדְמוֹת, מִנְּטִילַת סַם נֶגֶד, מִנְּקֻדַּת מַבָּט שֶׁל נִתּוּק הַהִתְקַשְּׁרֻיּוֹת [עִם הַנִּבְרָאִים], בְּכָרִיּוֹת הַמּוֹשָׁב שֶׁל אֵלּוּ שֶׁיַּגִּיעוּ יַחְדָּו לִמְקוֹם הָעֲצִירָה, בְּהַתְמָדַת הָאֲסוֹנוֹת, בְּהַבְחָנַת הַדַּקֻּיּוֹת, בְּמִלַּת הַגְּאֻלָּה [הַמְשַׁחְרֶרֶת] מֵהַנָּתִיב הַפַּרְטָנִי הַמִּשְׁתַּנֶּה מֵאָדָם לָאָדָם. מֶרְחַב הַהִתְקָרְבוּת הוּא עֲנָק כְּדֵי לְאַפְשֵׁר לְבַעַל תְּבוּנַת הַלֵּב, הַצּוֹעֵד בִּנְתִיבֵי הַמָּסֹרֶת הַנְּבוּאִית, לְהָבִין.

			אָדוֹן יַתְ֗רִיבּ הַמְרוֹמָם [הַנָּבִיא מֻחַמָּד] הִזְכִּיר לָנוּ בְּעִנְיַן [הַתַּחֲנָה הָרוּחָנִית הַזֹּאת] שֶׁהִיא מוּגֶנֶת וּשְׁמוּרָה הֵיטֵב ﴿בְּסֵפֶר חָבוּי﴾ (סוּרָה 56: הַמְּאֹרָע, פָּסוּק 78) כְּפִי שֶׁהִזְכַּרְנוּ «בְּסֵפֶר כָּתוּב» (סוּרָה 52: הָהָר, פָּסוּק 2), הַמַּצִּיג אֶת הַמַּשְׁמָעוּת שֶׁל ﴿שְׂפַת הָעוֹפוֹת﴾ (סוּרָה 27: הַנְּמָלִים, פָּסוּק 16).

			§26

			הָבֵן, אִם הִנְּךָ יָכוֹל לְהָבִין, הוֹ אַתָּה הַמִּשְׁתּוֹקֵק! הָאֱלוֹהַּ מְדַבֵּר רַק עִם אֲנָשָׁיו אוֹ עִם הַיְדִידִים שֶׁל אֲנָשָׁיו אוֹ עִם הַיְדִידִים שֶׁל הָאַחֲרוֹנִים. לִהְיוֹת אֶחָד מֵאֲנָשָׁיו מַשְׁמָעוֹ לִהְיוֹת זֶה שֶׁאֵין לוֹ מוֹרֶה וְלֹא חָנִיךְ, שֶׁאֵין לוֹ בְּחִירָה אוֹ הַבְחָנָה, יִעוּד אִישִׁי אוֹ הַנְחָיָה. שֶׁשּׁוּב אֵין לוֹ דָּבָר שֶׁהוּא שֶׁלּוֹ, אוֹ מִשֶּׁלּוֹ לֹא כְלוּם. יֵשׁ בּוֹ רַק מַה שֶּׁיֵּשׁ בּוֹ. הוּא בּוֹ מִבְּלִי לִהְיוֹת בּוֹ, מִדְבָּר בְּתוֹךְ מִדְבָּר, סִימָן בְּתוֹךְ סִימָן. 

			שִׂיחוֹ הַצִּבּוּרִי נוֹבֵעַ מֵרַעְיוֹנָיו. רַעְיוֹנָיו מִמִּשְׁאֲלוֹתָיו, מִשְׁאַלְתּוֹ הוֹלֶכֶת לְמֵרָחוֹק. דַּרְכּוֹ תַּקִּיפָה, שְׁמוֹ «מְהֻלָּל», אִפְיוּנוֹ יְחִיד סְגֻלָּה, תְּבוּנָתוֹ בַּעֲרוּתוֹ, אִי יְדִיעָתוֹ אֲמִתָּתוֹ. חֶטְאוֹ בִּטְחוֹנוֹ. שְׁמוֹ דַּרְכּוֹ. סִימָנוֹ בְּעֵרָתוֹ.

			§27

			מַזָּל בִּישׁ תְּכוּנָתוֹ, הַחֹק הָאֱלֹהִי תָּאֳרוֹ, הַשְּׁמָשׁוֹת זִירָתוֹ, הַנְּשָׁמוֹת נַחֲלָתוֹ, הָאִינְטִימִיּוּת חַיָּיו, הַכִּלָּיוֹן עִנְיָנוֹ, לְמִידָתוֹ בִּרְאִיָּתוֹ, הַמְאֹרָסִים בֻּסְתָּנוֹ, הַמְּחִיקָה בִּנְיָנָיו. אֲדוֹנָיו מִקְלָטִי, יְסוֹדוֹתָיו מַתְּנָתִי, רְצוֹנוֹ מַשְׁקִי, תְּמִיכוֹתָיו מַחֲסִי, אֶחָיו חֲבוּרָתִי, סְבִיבוֹתָיו יְשִׁימוֹן, מַהֲלָכָיו עָפָר וָאֵפֶר, אֲמִירוֹתָיו [כְּמַשְׂמְרוֹת] נְטוּעִים. דַּי בְּכָךְ! כָּל הַשְּׁאָר מְיֻתָּר. בִּידֵי אַלְלָּהּ הַהַצְלָחָה.

		
	
			فَصْل ٦:

			طَاسِينُ الْأَزَلِ

			§٢٨

			مَا صَحَّتِ الدَّعَاوَى لِأَحَدٍ إِلَّا لِإِبْلِيسَ وَأَحْمَدَ، غَيْرَ أَنَّ إِبِلْيِسَ سَقَطَ عَنِ الْعَيْنِ وَأَحْمَدَ كُشِفَ لَهُ «عَيْنُ الْعَيْنِ». قِيلْ لِإِبْلِيسَ: «اسْجُدْ!» وَلِأَحْمَدَ: «انْظُرُ!» هَذَا مَا سَجَدَ، وَأَحْمَدُ مَا الْتَفَتَ يَمِينًا وَلَا شِمَالًا. ﴿مَا زَاغَ ٱلۡبَصَرُ وَمَا طَغَىٰ﴾. أَمَّا إِبْلِيسُ فَإِنَّهُ ادَّعَى، لِكِنَّهُ مَا رَجَعَ عَن حَوْلِهِ. وَأَحْمَدُ ادَّعَى وَرَجَعَ عَن حَوْلِهِ بِقَوْلِهِ: «بِكَ أَحُولُ، وَبِكَ أَصَولُ» وَبِقَوْلِهِ: «يَا مُقَلِّبَ الْقُلُوبِ!» وَقَوْلِهِ: «لَا أُحْصِي ثَنَاءً عَلَيْكَ!».

			§٢٩

			وَمَا كَانَ فِي أَهْلِ السَّمَاءِ عَابِدٌ مُوحِّدٌ مِثْلُ إِبْلِيسَ، وَلَكِنِ الْتبَسَ عَلَيْهِ الْعَيْنُ، وَهَجَرَ اللُّحُوظَ والْأَلْحَاظَ فِي السَّيْرِ، وَعَبْدَ الْمَعْبُودَ عَلَى التَّجْرِيدِ، وَلُعِنَ حِينَ وَصَلَ إِلَى التَّفْرِيدِ، وَطُرِدَ حِينَ طَلَبَ الْمَزِيدَ. 

			قَالَ لَهُ[الْحَقُّ]: اسْجُدْ! 

			قَالَ[إبْلِيسُ]: «لَا لِغَيْرِ»

			قَالَ لَهُ: ﴿وَإِنَّ عَلَيۡكَ لَعۡنَتِيٓ إِلَىٰ يَوۡمِ ٱلدِّينِ﴾

			قَالَ: «لَا ضَيْرَ! وَمَا لِي إِلَى غَيْرِكَ سَبِيلٌ، وَإِنِّي مُحِبٌّ ذَلِيلٌ».

			
				
					
					
				
				
					
							
							جُحُودِي فِيكَ تَقْدِيسُ 

							وَمَا آدَمُ إِلَّاكَ؟

						
							
							وَعَقْلِي فِيكَ تَهْوِيسُ 

							وَمَنْ في البَيْنِ إبْلِيسُ؟

						
					

				
			

			§٣٠

			أَبَى واسْتَكْبَرَ، تَوَلَّى وَأَدْبَرَ، وَأَقَرَّ وَمَا أَصَرَّ.

			قَالَ لَهُ: «اسْتَكْبَرْتَ!» 

			قَالَ: «لَوْ كَانَ لِي مَعَكَ لَحْظَةٌ، لَكَانَ يَلِيقُ بِيَ التَّكَبُّرُ وَالتَّجَبُّرُ، فَكَيْفَ، وَقَدْ قَطَعْتُ مَعَكَ الْأَدْهَارَ؟ فمَنَ أَعَزُّ مِنِّي وأجَلُّ؟ وَأَنَا الَّذِي عَرَفْتُكَ فِي الْأَزَلِ. ﴿أَنَا خَيْرٌ مِنْهُ﴾ لِانَّ لِي قِدَمَةً فِي الْخِدْمَةِ، وَلَيِسَ فِي الْكَوْنِ أَعْرَفُ مِنِّي بِكَ. لِي فِيكَ إِرَادَةٌ، وَلَكَ فِيَّ إِرَادَةٌ، إِرَادَتُكَ فِيَّ سَابِقَةٌ، وَإِرَادَتِي فِيكَ سَابِقَةٌ. إِنْ سَجَدْتُ لِغَيْرِكَ فَإِنْ لَمْ أَسْجُدْ، فَلَا بُدَّ لِي مِن الرُّجُوعِ إِلَى الْأَصْلِ، لِأَنَّكَ ﴿خَلَقۡتَنِي مِن نَّارٖ﴾ وَالنَّارُ تَرْجِعُ إِلَى النَّارِ. وَلَكَ التَّقْدِيرُ وَالْاخْتِيَارُ».

			فَمَا لِيَ بُعْدٌ بَعْدَ بُعْدِكَ بَعْدَمَا

			  تَيَقَّنْتُ أَنَّ القُرْبَ والبُعْدَ واحِدُ

			وإِنِّي وإنْ أُهْجِرْتُ فالهَجْرُ صَاحِبِي

			  وَكَيْفَ يَصِحُّ الهَجْرُ والحُبُّ واحِدُ

			لَكَ الحَمْدُ في التَّوْفيقِ في مَحْضٍ خالِصٍ

			  لِعَبْدٍ زَكِيٍّ ما لِغَيْرِكَ سَاجِدُ

			§٣١

			قَالَ لَهُ [الْحَقُّ]: «لِمَ لَا تَسْجُدُ يَا أَيُّهَا المَهِينُ؟»

			قَالَ[إِبْلِيسُ]: أنَا مُحِبٌّ، وَالُمِحبُّ مَهِينٌ، إِنَّكَ تَقُولُ: مَهِينٌ! وَأَنَا قَرَأْتُ فِي ﴿كِتَابٍ مُّبِينٍ﴾ مَا يَجْرِي عَلَيَّ، يَا ذَا الْقُوَّةِ الْمَتِينِ! كَيْفَ أَذِلُّ لَهُ؟ وقد ﴿خَلَقْتَنِي مِن نارٍ وَخَلَقْتَهُ مِن طِينٍ﴾ وَهُنَا ضِدَّانِ لَا يَتَوَافَقَانِ. وَإِنِّي فِي الْخِدْمَةِ أَقْدَمُ، وَأَنَا فِي الْفَضْلِ أَعْظَم،ُ وَفِي الْعِلْمِ أَعْلَمُ، وَفِي العُمْرِ أَتَمُّ.

			§٣٢

			قَالَ لَهُ الْحَقًّ: الِاخْتِيَارُ لِيَ، لَا لَكَ،

			قَالَ [إِبْلِيسُ]: الِاخْتِيَارَاتُ كُلُّهَا لَكَ، واخْتِيَارِي لَكَ، قَدِ اخْتَرْتَ لِي يَا بَدِيعُ، وَإِنْ مُنِعْتُ عَنِ السُّجُودِ، فَأَنْتَ الْمَنِيعُ. وَإِنْ أَخْطَأْتُ فِي الْمَقَالِ، فَلَا تَهْجُرْنِي، فَأَنْتَ السَّمِيعُ، وَإِنْ أَرَدْتَ أَنْ أَسُجُدَ لَهُ، فَأَنَا المُطِيعُ، لَا أَعْرِفُ فِي الْعَارِفِينَ أَعْرَفَ بِكَ مِنِّي:

			لا تَلُمْنِي، فاللَّوْمُ مِنِّي بَعِيدُ

			  وَأَجِرْ، سَيِّدِي، فَإِنِّي وَحِيدُ

			إِنَّ في الوَعْدِ: وَعْدِكَ الحَقِّ حَقًّا

			  إِنَّ فِي البَدْءِ: بَدْءَ أَمْرِي شَدِيدُ

			مَنْ أَرَادَ الْكِتَابَ هَذَا خِطَابِي

			  فَاقْرَأُوا واعْلَمُوا بأَنِّي شَهِيدُ

			§٣٣

			الْتَقَّى مُوسَى وَإِبْلِيسُ عَلَى عَقَبَةِ الطُّورِ، 

			فَقَالَ لَهُ: «يَا إِبْلِيسُ، مَا مَنَعَكَ عَنِ السُّجُودِ؟» 

			فَقَالَ: «مَنَعَنِي الدَّعْوَى بِمَعْبُودٍ وَاحِدٍ، وَلَوْ سَجَدْتُ لِآدَمَ لِكُنْتُ مِثْلَكَ. فَإَنَّكَ نُودِيتَ مَرَّةً وَاحِدَةً ﴿ٱنظُرۡ إِلَى ٱلۡجَبَلِ﴾ فَنَظَرْتَ. وَنُودِيتُ أَلْفَ مَرَّةٍ: «أُسْجُدْ أُسْجُدْ!» فَمَا سَجَدْتُ لِدَعْوَايَ بِمَعْنَايَ».

			§٣٤

			َقَالَ لَهُ [مُوسَى]: «تَرَكْتَ الْأَمْرَ؟» 

			قاَلَ [إِبْلِيسُ]: «كَانَ ذَلِكَ ابْتِلَاءً لَا أَمْرًا. 

			فَقَالَ لَهُ: «لَا جَرَمَ قَدْ غَيَّرَ صُورَتَكَ» 

			قَالَ: «يَا مُوسَى، ذَا تَلْبِيسُ، وَهَذَا إِبْلِيسُ! وَالْحَالُ لَا مُعَوَّلَ عَلَيْهِ، فَإِنَّهُ يُحَوَّلُ. لَكِنِ الْمَعْرِفَةُ الصَّحِيحَةُ كَمَا كَانَتْ، وَمَا تَغَيَرَتْ وَإِنْ كَانَ الشَّخْصُ قَدْ تَغَيَّرَ. 

			فَقَالَ مُوسَى: «الآنَ تَذْكَرُهُ؟» 

			فَقَالَ: «يَا مُوسَى الذِّكْرُ لَا يُذكَرُ. أَنَا مَذْكُورٌ وَهُوَ مَذْكُورٌ».

			ذِكْرُهُ ذِكْرِي وَذِكْرِي ذِكْرُهُ     هَلْ يكونُ الذَّاكِرَانِ إِلَّا معًا؟

			خِدْمَتِي الآنَ أَصْفَى، وَوَقْتِي أَجْلَى، وَذِكْرِي أَجْلَي، لِأَنِّي كُنْتُ أَخْدِمُهُ فِي الْقِدَمِ لِحَظِّي، وَالآنَ أَخْدِمُهُ لِحَظِّهِ.

			§٣٥

			رَفَعْنَا الطَّمْعَ عَن الْمَنْعِ وَالدَّفْعِ والضَّرِّ والنَّفْعِ. أَفْرَدَنِي، أَوْجَدَنِي حِينَ طَرَدَنِي، لِئَلَّا أَخْتِلَطَ مَعَ الْمُخْلَصِينَ. مَنَعَنِي عَنِ الْأَغْيَارِ لِغَيْرَتِي. غَيَّرَنِي لِحَيْرَتِي. حَيَّرَنِي لِغُرْبَتِي. غَرَّبَنِي لِخِدْمَتِي. حَرَمَنِي لِصُحْبَتِي. قَبَّحَنِي لِمدْحَتِي. أَحْرَمَنِي لِهجْرَتِي. هَجَرَنِي لِمُكَاشَفَتِي. كَاشَفَنِي لِوِصْلَتِي. أَوْصَلَنِي لِقِطْعَتِي. قَطَعَنِي لِمَنْعِ مُنِيَّتِي. وَحَقِّهِ مَا أَخْطَأَتُ فِي التَّدْبِيرِ وَلَا رَدَدْتُ التَّقْدِيرَ وَلَا بَالَيْتُ بِتَغْيِيرِ التَّصْوِيرِ، وَلَا أَنَا عَلَى هَذِهِ الْمَقَادِيرِ بِقَدِيرٍ. إِنْ عَذَّبَنِي بِنَارِهِ أَبَدَ الْآبِد، مَا سَجَدْتُ لِأَحَدٍ، وَلَا أُذَلُّ لِشَخْصِ جَسَدٍ. وَلَا أَعْرِفُ ضِدًّا وَلَا وَلَدًا. دَعْوَائِي دَعْوَى الصَّادِقِينَ، وَأَنَا فِي الْحُبِّ مِن السَّابِقِينَ.

			§٣٦

			تَنَاظَرْتُ مَعَ إِبْلِيسَ وَفِرْعَوْنَ فِي بَابِ «الْفُتُوَّةِ» 

			فَقَالَ إِبْلِيسُ: إِنْ سَجَدْتُ سَقَطْتُ عَنِّي اسْمُ الْفُتُوَّةِ. 

			وَقَالَ فِرْعَوْنُ: إِن آمَنْتُ بِرُسُولِهِ سَقَطْتُ مِن مَنْزِلَةِ الْفُتُوَّةِ. 

			وَقُلْتُ أَنَا: إِن رَجَعْتُ عَن دَعْوَائِي وَقَوْلِي سُقِطْتُ مِن بِسَاطِ الْفُتُوَّةِ. 

			فَقَالَ إِبْلِيسُ: ﴿أَنَا خَيْرٌ مِنْهُ﴾ حِينَ لَمْ يَرَ غَيْرَهُ غَيْرًا.

			وَقَالَ فِرْعَوْنُ: ﴿مَا عَلِمۡتُ لَكُم مِّنۡ إِلَٰهٍ غَيۡرِي﴾ حِينَ لَمْ يَعْرِفْ فِي قَوْمِهِ مَن يُمَيِّزُ بَيْنَ الْحَقِّ وَالْبَاطِلِ.

			§٣٧

			وقلتُ أنا: إِنْ لَمْ تعرفُوهُ، فاعْرِفُوا آثارَهُ، وَأَنَا ذَلِكَ الأَثَرُ، و«أَنَا الْحَقُّ»، لِأَنِّي ما زِلْتُ أَبَدًا بِالْحَقِّ حَقًّا! فَصَاحِبَايَ وَأُسْتاَذَايَ إِبْلِيسُ وَفِرْعَوْنُ. وَإِبْلِيسُ هُدِّدَ بِالنَّارِ، وَمَا رَجَعَ عَن دَعْوَاهُ وَلَمْ يُقِرَّ بِالْوَسَائِطِ. وَلَكِنَّهُ قَاَل: ﴿ءَامَنتُ أَنَّهُۥ لَآ إِلَٰهَ إِلَّا ٱلَّذِيٓ ءَامَنَتۡ بِهِۦ بَنُوٓاْ إِسۡرَٰٓءِيلَ﴾. أَلا تَرَى أَنَّ اللهَ عَارَضَ جِبْرِيلَ فِي بَابِهِ، فَقَالَ: «لِمَ حَشَوْتَ فَاهُ رَمْلًا؟» وَأَنَا وَإِنْ قُتِلْتُ وصُلِبْتُ وقُطِعَتْ يَدَايَ وَرِجْلَايَ، فَمَا رَجَعْتُ عَن دَعْوَايَ.»

			§٣٨

			اشْتُقَّ اسْمُ «إِبْلِيسَ» مِنَ اسْمِهِ «عَزَازِيل» فَالْعَيْنُ لِعُلُوِّ هِمَّتِهِ، وَالْزَايُ لِازْدِيَادِ الْزِيَادَةِ فِي زِيَادَتِهِ، وَالْأَلِفُ آرَاؤُهُ فِي آنِيَّتِهِ، والزَّايُ الْثَانِيَةُ لِزُهْدِهِ، فِي رُتْبَتِهِ، وَالْيَاءُ حِينَ يَأْوِي إَلَى سَابِقَتِهِ، وَاللَّامُ لِمُجَادَلَتِهِ فِي لُمْيَّتِهِ.

			§٣٩

			وَفِي أَحْوَالِ عَزَازِيلَ أَقَاوِيلٌ: أَحَدُهَا أَنَّهُ كَانَ فِي السَّمَاءِ دَاعِيًا وَفِي الْأَرْضِ دَاعِيًا. فِي السَّمَاءِ دَعَا الْمَلَائِكَةَ يُرِيهِمُ الْمَحَاسِنَ، وَفِي الْأَرْضِ دَاعَا الْإِنْسَ وَالْجِنَّ يُرِيهِمُ الْقَبِائِحَ. لِأَنَّ الْأَشْيَاءَ تُعْرَفُ بِأَضْدَادِهَا، وَالْثَوْبُ الرّقِيقُ يُنْسَجُ مِنْ وَرَاءِ الْمَسْحِ الْأَسْوَدِ. والمَلَكَ يَعْرِضُ الْمَحَاسِنَ، وَيَقُولُ لِلْمُحْسِنِ: «إِنْ فَعَلْتَهَا جُزِيْتَ» وَإِبْلِيسُ يَعْرِضُ الْقَبَائِحَ يَقُولُ: «إِنْ فَعَلْتَهَا جُزِيْتَ». وَمَنْ لَا يَعْرِفِ الْقَبِيحَ لَا يَعْرِفِ الْحَسَنَ.

			§٤٠

			يَا أَخِي، سُمِّيَ «عَزَازِيلُ» لِأَنَهُ عَزَلَ134 وَكَانَ «مَعْزُولًا» فِي وِلَايَتِهِ. مَا رَجَعَ مِنْ بِدَايَتِهِ إِلِى نِهَايَتِهِ، لِأَنَّهُ مَا خَرَجَ مِنْ نِهَايَتِهِ. خُرُوجُهُ مَعْكُوسٌ فِي اسْتِقَرارِ تَأْرِيسِهِ، مُشْتَعِلٌ بِنَارِ تَعْرِيسِهِ وَنُورِ تَرْوِيسِهِ. مِيرَاضُهُ مُخَيَّلٌ رَمِيصٌ، مَقِيَاضُهُ مُعَلٌّ وَمِيضٌ، شَرَاهِمُهُ بَرْهَمِيَّةٌ. صَوَارِمُهُ مُخِيلِيَّةٌ، عَمَايَاهُ فَطْهَمِيةٌ. يَا أَخِي، لَوْ فَهِمْتَ لَتَرَسَّمْتَ الرَّصْمَ رَسْمًا، وَتَوْهَّمْتَ الْوَهْمَ وَهْمًا، وَرَجَعْتَ غَمًّا، وَفَنَيْتَ همًّا.

			§٤١

			فُصَحَاءُ الْقَومِ عَنْ بَابِهِ، خَرَسُوا، وَالْعُرَفاءُ، عَجَزُوا عَمَّا دَرَسُوا، هُوَ الَّذِي كَانَ أَعْلَمَهُم بِالسُّجُودِ وَأَقْرَبَهُم مِنَ الْمَوْجُودِ، وأَبْذَلَهُم لِلْمَجْهُودِ، وَأَوْفَاهُمْ بِالْمَعْهُودِ، وَأَدْنَاهُمْ مِنَ الْمَعْبُودِ. سَجَدُوا الْمَلَائِكَةُ عَلَى الْمُسَاعَدَةِ، وَإِبْلِيسُ جَحَدَ السُّجُودَ لِمُدَّتِهِ الطَّوِيلَةِ عَلَى الْمُشَاهَدَةِ، [فَاخْتَلَطُ أَمْرُهُ، وَسَاءَ ظنُّهُ، فَقَالَ: ﴿أَنَا خَيْرٌ مِنْهُ﴾ وَبَقِيَ فِي الْحِجَابِ وَتَمَرَّغَ فِي التُّرَابِ، وأُلْزِمَ بِالْعِقَابِ إِلَى أَبَدِ الآبَادِ]. مُشْخَاصُ عَوَائِدِهِ، مَنَاصُ زَوَائِدِهِ. نَتِيجَةٌ ابْرَمَهُ، مُنْتِجَةٌ ألْزَمَهُ. مَهِيلُهُ صَرِيمَةٌ، عَادَتُهُ كَرِيمَةٌ.

			פֶּרֶק 6:

			טַא־סִין הַנִּצְחִיּוּת

			§28

			אֵין טְעָנוֹת אֲמִתִּיּוֹת לְאַף אֶחָד, פְּרָט לְאֵלּוּ שֶׁל אִבְּלִיס וְשֶׁל מֻחַמָּד. הַהֶבְדֵּל בֵּינֵיהֶם הוּא שֶׁאִבְּלִיס סָטָה מֵהַמַּהוּת, וְאִלּוּ בִּפְנֵי מֻחַמָּד נֶחְשְׂפָה «מַהוּת הַמַּהוּת». לְאִבְּלִיס נֶאֱמַר: «הִשְׁתַּחֲוֵה!» וּלְמֻחַמָּד, «רְאֵה!» אֲבָל אִבְּלִיס לֹא הִשְׁתַּחֲוָה, וּמֻחַמָּד לֹא הֵסִיר מַבָּטוֹ לֹא יָמִינָה וְלֹא שְׂמֹאלָה, ﴿לֹא סָר הַמַּבָּט וְלֹא חָרַג﴾ (סוּרָה 53: הַכּוֹכָב, פָּסוּק 17). אָמְנָם אִבְּלִיס טָעַן טַעֲנָה, אַךְ לֹא חָזַר בּוֹ מִמַּטְּרָתוֹ הַמְּקוֹרִית. וְאִלּוּ מֻחַמָּד טָעַן טַעֲנָה וְחָזַר בּוֹ מִמַּטְּרָתוֹ הַמְּקוֹרִית, וְאָמַר: «לְךָ נוֹלַדְתִּי, וּלְךָ אֲנִי מַשְׁלִיךְ עַצְמִי!»; וְאָמַר: «הוֹ הַמְשַׁנֶּה לְבָבוֹת!»; וְאָמַר: «אֵינִי יוֹדֵעַ כֵּיצַד לְשַׁבֵּחֲךָ כָּרָאוּי לְךָ».

			§29

			אֵין בְּקֶרֶב שׁוֹכְנֵי מָרוֹם אַף מַאֲמִין מְיַחֵד שֶׁיִּשְׁוֶה לְאִבְּלִיס. כַּאֲשֶׁר הֻטְּלָה עָלָיו הַקְּלָלָה, הוּא בָּרַח מֵהַמַּבָּטִים וְהִבִּיט אֶל תּוֹךְ הַסּוֹד, וְהֵחֵל לַעֲבֹד אֶת הַנִּשְׂגָּב בְּהַפְשָׁטָה. הוּא קֻלַּל כְּשֶׁהִשִּׂיג יִחוּדִיּוּת, וְסֻלַּק [מֵהַנּוֹכְחוּת הָאֱלוֹהִית] כַּאֲשֶׁר הֵעֵז לְבַקֵּשׁ יוֹתֵר 

			אָמַר לוֹ [הָאֱמֶת]: «הִשְׁתַּחֲוֵה!»

			הֵשִׁיב [אִבְּלִיס]: «לֹא בִּפְנֵי מִישֶׁהוּ אַחֵר זוּלָתְךָ!» 

			אָמַר לוֹ: ﴿מְקֻלָּל תִּהְיֶה עַד יוֹם הַדִּין﴾ (סוּרָה 15: אל־חִג֗ר, פָּסוּק 35) 

			הֵשִׁיב: «אֵין רַע בְּכָךְ! אֵינִי מוֹצֵא דֶּרֶךְ אֶל זוּלָתְךָ, וַאֲנִי מְאַהֵב שְׁפַל נֶפֶשׁ!» 

			הִתְכַּחֲשׁוּתִי לְךָ קִדּוּשׁ

			   וְשִׂכְלִי בְּךָ טֵרוּף 

			מַהוּ אָדָם אִם לֹא אַתָּה? 

			   וּמִי הַמְאַחֵד גַּם מַפְרִיד, אִבְּלִיס

			§30

			בָּז וְהִתְגָּאָה, הִפְנָה עֹרֶף וְהִסְתּוֹבֵב, הִתְעַקֵּשׁ וְלֹא וִתֵּר. 

			אָמַר לוֹ: «הִתְגָּאֵיתָ». 

			הֵשִׁיב: «אִלּוּ הָיָה לִי אִתְּךָ הֶרֶף עַיִן, הָיָה בְּכָךְ דַּי לְהַצְדִּיק אֶת יְהִירוּתִי וּרְהַבְתָּנוּתִי; הָכֵיצַד, הֲרֵי עָבַרְתִּי אִתְּךָ נְצָחִים? מִיהוּ אָצִיל וּמְכֻבָּד מִמֶּנִּי? וַאֲנִי זֶה שֶׁיָּדַע אוֹתְךָ מֵאָז וּמֵעוֹלָם, ﴿טוֹב אֲנִי מִמֶּנּוּ﴾ (סוּרָה 7: מִמְּרוֹם הַחוֹמָה, פָּסוּק 12), כִּי שֵׁרַתִּי אוֹתְךָ זְמַן רַב יוֹתֵר! אֵין בָּעוֹלָם מִי שֶׁיְּדָעֲךָ יוֹתֵר מִמֶּנִּי! רְצוֹנִי בְּךָ וּרְצוֹנְךָ בִּי, רְצוֹנְךָ בִּי קָדוּם כְּמוֹ שֶׁרְצוֹנִי בְּךָ קָדוּם. בֵּין אִם אֶשְׁתַּחֲוֶה בִּפְנֵי מִישֶׁהוּ זוּלָתְךָ אוֹ לֹא אֶשְׁתַּחֲוֶה, עָלַי לַחֲזֹר לִמְקוֹרִי. מֵאַחַר שֶׁ﴿בָּרָאתָ אוֹתִי מֵאֵשׁ﴾ (סוּרָה 7: הַגְּבָהִים, פָּסוּק 12), וּמְקוֹר הָאֵשׁ בָּאֵשׁ, לְךָ הַהַחְלָטָה וְהַבְּחִירָה».

			אֵין לִי רִחוּק לְאַחַר רִחוּקְךָ, מֵאָז

			   שֶׁנּוֹכַחְתִּי לָדַעַת שֶׁהַקִּרְבָה וְהָרִחוּק חַד הֵם.

			אֲפִלּוּ יִטְּשׁוּנִי, הַנְּטִישָׁה בַּת־לִוְיָתִי 

			   הֲיִתָּכֵן שֶׁנְּטִישָׁה וְאַהֲבָה אַחַת הֵן.

			לְךָ הַשֶּׁבַח עַל הַהַצְלָחָה וְעַל הַטֹּהַר הַצָּרוּף

			   שֶׁל עַבְדְּךָ בַּר הַלֵּבָב שֶׁאֵינוֹ מִשְׁתַּחֲוֶה לְזוּלָתֶךָ

			§31

			אָמַר לוֹ [הָאֱמֶת]: «מַדּוּעַ אֵינְךָ מִשְׁתַּחֲוֶה, הוֹ הַשָּׁפָל?» 

			הֵשִׁיב [אִבְּלִיס]: «אֲנִי הַמְאַהֵב וְהַמְאַהֵב שָׁפָל. אַתָּה קוֹרֵא לִי 'שָׁפָל'? אֲבָל אֲנִי קוֹרֵא בְּ﴿סֵפֶר בָּרוּר﴾ (סוּרָה 27: הַנְּמָלִים, פָּסוּק 1) מַה שֶּׁהִתְעַתֵּד לִפֹּל בְּגוֹרָלִי. הוֹ רַב הָעָצְמָה! הוֹ רַב הָעֱזוּז! הָכֵיצַד אוּכַל לְהַשְׁפִּיל עַצְמִי בְּפָנָיו [בִּפְנֵי אָדָם]? שֶׁהֲרֵי ﴿אוֹתִי בָּרָאתָ מֵאֵשׁ וְאוֹתוֹ בָּרָאתָ מִטִּין﴾ (סוּרָה 38: צ. פָּסוּק 76); שְׁנֵי נִגּוּדִים אֵלֶּה אֵינָם עוֹלִים בְּקָנֶה אֶחָד. יְתֵרָה מִזֹּאת, שֵׁרַתְתִּיךָ זְמַן רַב יוֹתֵר הֵימֶנּוּ, מַעֲלָתִי גְּבוֹהָה יוֹתֵר הֵימֶנּוּ, אֲנִי חָכָם בַּמַּדָּעִים יוֹתֵר הֵימֶנּוּ, וְחַיַּי מֻשְׁלָמִים יוֹתֵר הֵימֶנּוּ».

			§32

			אָמַר לוֹ הָאֱמֶת: «הַבְּחִירָה הִיא שֶׁלִּי, לֹא שֶׁלְּךָ». 

			הֵשִׁיב [אִבְּלִיס]: «כָּל הַבְּחִירוֹת, אֲפִלּוּ הַבְּחִירָה שֶׁלִּי, שֶׁלְּךָ הֵן, כְּבָר בָּחַרְתָּ בִּשְׁבִילִי, הוֹ הַיּוֹצֵר! אִם תֶּאֱסֹר עָלַי לְהִשְׁתַּחֲווֹת, אַתָּה הָאוֹסֵר; אִם טוֹעֶה אֲנִי בִּדְבָרַי אַל תִּטְּשֵׁנִי, שֶׁהֲרֵי אַתָּה הַשּׁוֹמֵעַ. אם תַּחְפֹּץ שֶׁאֶשְׁתַּחֲוֶה לוֹ, אֲנִי הַמְצַיֵּת. אֵינִי יוֹדֵעַ אִישׁ בְּקֶרֶב נְבוֹנֵי הַלֵּב הַמַּכִּיר אוֹתְךָ טוֹב מִמֶּנִּי:

			אַל תַּאֲשִׁימֵנִי, הָאַשְׁמָה רְחוֹקָה מִמֶּנִּי

			   שָׁמְרֵנִי אֲדֹנָי כִּי בּוֹדֵד אָנִי

			נֶאֱמָן אֲנִי לְהַבְטָחַת הָאֱמֶת שֶׁלְּךָ

			   לְכַתְּחִלָּה קָשֶׁה הָיָה עִנְיָנִי

			מִי שֶׁחָפֵץ בַּסֵּפֶר, הִנֵּה שִׂיחִי

			   קִרְאוּ וְתֵדְעוּ, שַׁהִיד אָנֹכִי

			§33

			מֹשֶׁה פָּגַשׁ אֶת אִבְּלִיס לְמַרְגְּלוֹת הַר סִינַי.

			אָמַר לוֹ: «הוֹ אִבְּלִיס! מַה מְּנָעֲךָ מִלְּהִשְׁתַּחֲווֹת?» 

			הֵשִׁיב: «מַה שֶּׁמְּנָעַנִי הוּא הִתְעַקְּשׁוּתִי עַל נֶעֱבָד יָחִיד; אִלּוּ הִשְׁתַּחֲוֵיתִי לְאָדָם, הָיִיתִי הוֹפֵךְ לִהְיוֹת כָּמוֹךָ. כִּי אַתָּה נִקְרֵאתָ רַק פַּעַם אַחַת, ﴿הַבֵּט לְעֵבֶר הָהָר!﴾ (סוּרָה 7: מִמְּרוֹם הַחוֹמָה, פָּסוּק 143) וְאַתָּה הִבַּטְתָּ; וְאִלּוּ אֲנִי נִקְרֵאתִי אֶלֶף פְּעָמִים «הִשְׁתַּחֲוֵה! הִשְׁתַּחֲוֵה!» וְלֹא הִשְׁתַּחֲוֵיתִי בְּשֶׁל מַשְׁמָעוּת הַצְהָרָתִי».

			§34

			אָמַר לוֹ [מֹשֶׁה]: «נָטַשְׁתָּ אֶת הַצַּו». 

			הֵשִׁיב [אִבְּלִיס]: «הָיָה זֶה נִסָּיוֹן וְלֹא צַו». 

			אָמַר לוֹ: «אֵין פֶּלֶא שֶׁשִּׁנָּה צוּרָתְךָ». 

			הֵשִׁיב: «הוֹ מֹשֶׁה! זֶה תַּעְתּוּעַ וְזֶה אִבְּלִיס! הַמַּצָּב אֵינוֹ קָבוּעַ, הוּא יִשְׁתַּנֶּה. אֲבָל הַיְדִיעָה נְכוֹנָה כְּפִי שֶׁהָיְתָה בִּתְחִלָּתָהּ, אֲפִלּוּ אִם הַפְּרָט הִשְׁתַּנָּה». 

			אָמַר מֹשֶׁה: «הַאִם אַתָּה זוֹכֵר אוֹתוֹ כָּעֵת?» 

			הֵשִׁיב: «הוֹ מֹשֶׁה! הַהַזְכָּרָה אֵינָהּ זוֹכֶרֶת. אֲנִי הַנִּזְכָּר וְהוּא הַנִּזְכָּר:

			הַזְכָּרָתוֹ הִזְכַּרְתִּי וְהִזְכַּרְתִּי הַזְכָּרָתוֹ 

			   הַיְכוֹלִים שְׁנַיִם לְהַזְכִּיר, בִּלְתִּי אִם אֶחָד הֵם? 

			עֲבוֹדָתִי עַכְשָׁו טְהוֹרָה יוֹתֵר, זְמַנִּי חָפְשִׁי יוֹתֵר, הַזְכָּרָתִי גְּדוֹלָה יוֹתֵר; כִּי עָבַדְתִּי אוֹתוֹ עַד כֹּה לִשְׂבִיעוּת רְצוֹנִי שֶׁלִּי, וְעַכְשָׁו אֲנִי עוֹבְדוֹ לִשְׂבִיעוּת רְצוֹנוֹ!»

			§35

			«שְׁנֵינוּ הִרְחַקְנוּ חַמְדָנוּתֵנוּ מֵאִסּוּר וַהֲגַנָּה, נֶזֶק וְתוֹעֶלֶת. [הָאֱלוֹהַּ] בּוֹדְדַנִי, יְצָרַנִי כַּאֲשֶׁר גֵּרְשַׁנִי, כְּדֵי שֶׁלֹּא אֶתְיַדֵּד עִם טְהוֹרֵי הַלֵּב. הִרְחִיקַנִי מֵאֲחֵרִים בְּשֶׁל קַנָּאוּתִי. עִוֵּת צוּרָתִי כִּי נְבוּכוֹתִי. הֱבִיכַנִי בְּשֶׁל גָּלוּתִי. הִגְלַנִי בְּשֶׁל עֲבוֹדָתִי. אֲסָרַנִי בְּשֶׁל יְדִידוּתִי. כִּעֲרַנִי כִּי הִלַּלְתִּיו. קִדְּשַׁנִי בְּשֶׁל עֲלִיָּתִי לָרֶגֶל. נְטָשַׁנִי בְּשֶׁל זַכּוּת רְאִיָּתִי. זִכֵּךְ רְאִיָּתִי בְּשֶׁל אִחוּדִי. אִחֲדַנִי כִּי נִתְּקַנִי. נִתְּקַנִי בְּשֶׁל מְנִיעַת גּוֹרָלִי.

			חֵי אֱלֹהַי! לֹא חָטָאתִי בְּיַחַס לַהַנְהָגָה, לֹא קָרָאתִי תִּגָּר עַל הַגּוֹרָל, וְעִוּוּת צוּרָתִי אֵינוֹ מַדְאִיגֵנִי. אֵינִי יָכוֹל לְשַׁנּוֹת הַגְּזֵרָה. אֲפִלּוּ יְעַנֵּנִי בְּאִשּׁוֹ לְנֵצַח נְצָחִים, לֹא אֶשְׁתַּחֲוֶה בִּפְנֵי אַחֵר זוּלָתוֹ. לֹא אֶכְרַע אַפַּיִם אַרְצָה בִּפְנֵי דְּמוּת וְגוּף וְלֹא אַכִּיר בּוֹ כְּיָרִיב אוֹ שְׁאֵר בָּשָׂר. טַעֲנָתִי טַעֲנַת אַנְשֵׁי אֱמֶת. וַאֲנִי בָּאַהֲבָה מְנַצֵּחַ!»

			§36

			[אָמַר אל־חַלַּאג֗] הִתְוַכַּחְתִּי עִם אִבְּלִיס וּפַרְעֹה בִּשְׁאֵלַת «אֲצִילוּת הַנֶּפֶשׁ». 

			אִבְּלִיס אָמַר: «אִלּוּ הָיִיתִי מִשְׁתַּחֲוֶה, הָיָה נִלְקָח מִמֶּנִּי תֹּאַר אֲצִילוּת הַנֶּפֶשׁ». 

			פַּרְעֹה אָמַר: «אִלּוּ הָיִיתִי מַאֲמִין לִשְׁלִיחוֹ [מֹשֶׁה], הָיִיתִי מֻשְׁלָךְ מִתַּחֲנַת אֲצִילוּת הַנֶּפֶשׁ».

			וַאֲנִי אוֹמֵר: «אִם הָיִיתִי חוֹזֵר מִטַּעֲנָתִי וְדַעְתִּי הָיִיתִי מֻשְׁלָךְ מִשְּׁטִיחַ אֲצִילוּת הַנֶּפֶשׁ». 

			אִבְּלִיס אָמַר: ﴿אֲנִי טוֹב מִמֶּנּוּ﴾ (סוּרָה 7: מִמְּרוֹם הַחוֹמָה, פָּסוּק 12), מֵאַחַר שֶׁלֹּא רָאָה דָּבָר מִלְּבַדּוֹ. פַּרְעֹה אָמַר: ﴿לֹא יָדוּעַ לִי שֶׁיֵּשׁ לָהֶם אֱלוֹהַּ רָאוּי מִלְּבַדִּי﴾ (סוּרָה 28: סִפּוּר הַמַּעֲשֶׂה, פָּסוּק 37). הוּא לֹא הִכִּיר אִישׁ בְּקֶרֶב בְּנֵי עַמּוֹ שֶׁיָּכוֹל לְהַבְחִין בֵּין הָאֱמֶת וּבֵין הַשֶּׁקֶר.

			§37

			וַאֲנִי אוֹמֵר: «אִם אֵינְכֶם יוֹדְעִים אוֹתוֹ, דְּעוּ עִקְבוֹתָיו. אֲנִי הָעִקְבָה הַזֹּאת, "אֲנִי הָאֱמֶת", מִכֵּיוָן שֶׁלֹּא הִפְסַקְתִּי לִהְיוֹת אֱמֶת דֶּרֶךְ הָאֱמֶת! בְּנֵי הַלְּוָיָה שֶׁלִּי וּמוֹרַי הֵם אִבְּלִיס וּפַרְעֹה. אִבְּלִיס אֻיַּם בְּאֵשׁ וְלֹא חָזַר בּוֹ מִטַּעֲנָתוֹ. פַּרְעֹה טֻבַּע בַּיָּם וְלֹא חָזַר בּוֹ מֵהַצְהָרָתוֹ, וְלֹא אִשֵּׁר אֶת הָאֶמְצָעִים, אֶלָּא אָמַר: ﴿מַאֲמִין הִנְנִי! אֵין אֱלוֹהַּ מִבַּלְעֲדֵי זֶה אֲשֶׁר בְּנֵי יִשְׂרָאֵל הֶאֱמִינוּ בּוֹ﴾ ( סוּרָה 10: יוֹנָה, פָּסוּק 90). הַאֵינְךָ רוֹאֶה שֶׁאַלְלָּהּ הִתְנַגֵּד לְגַבְרִיאֵל בְּעִנְיָנוֹ, וְשָׁאַל: «מַדּוּעַ מִלֵּאתָ אֶת פִּיו [שֶׁל פַּרְעֹה] בְּחוֹל?» בְּעוֹד שֶׁאֲנִי, אֲפִלּוּ שֶׁהוֹרְגִים אוֹתִי וְצוֹלְבִים אוֹתִי וְקוֹטְעִים יָדַי וְרַגְלַי, אֵינִי חוֹזֵר בִּי מֵהַצְהָרָתִי!

			§38

			שְׁמוֹ שֶׁל אִבְּלִיס נִגְזַר מִשְּׁמוֹ עֲזָאזִיל: 

			ע                שְׁאַפְתָּנוּתוֹ.

			ז                 הַהַגְזָמָה הַחוֹרֶגֶת מֵהַגְזָמָתוֹ שֶׁלּוֹ.

			א                הַשְׁקָפוֹתָיו בַּאֲשֶׁר לְמַהוּתוֹ.

			ז                 וִתּוּר עַל מַעֲמָדוֹ הַהִירַרְכִי.

			י                 חִפֵּשׂ מִפְלָט בִּידִיעַת מַה שֶּׁהָיָה לְפָנָיו.

			ל                הַפֻּלְמוּס בְּשֶׁל סֵרוּבוֹ.

			§39

			סְבָרוֹת רַבּוֹת הֹעֲלוּ בְּיַחַס לְמַצָּבָיו שֶׁל עֲזָאזִיל: אַחַת מֵהֶן גּוֹרֶסֶת (שֶׁהֻטַּל עָלָיו) לִדְרֹשׁ בַּשָּׁמַיִם וּבָאָרֶץ. בַּשָּׁמַיִם דָּרַשׁ בִּפְנֵי הַמַּלְאָכִים, בְּכָךְ שֶׁהֶרְאָה לָהֶם מַעֲשִׂים טוֹבִים, וְעַל פְּנֵי הָאֲדָמָה דָּרַשׁ בִּפְנֵי בְּנֵי הָאָדָם וְהַשֵּׁדִים, בְּכָךְ שֶׁהֶרְאָה לָהֶם מַעֲשֵׂי תּוֹעֵבָה. מִשּׁוּם שֶׁהֲבָנַת הַדְּבָרִים תְּלוּיָה בַּהֲבָנַת הִפּוּכָם, (וּכְפִי שֶׁנִּתָּן) לִרְקֹם מַלְבּוּשׁ עָדִין עַל בְּסִיס לֶבֶד שָׁחֹר. בְּדוֹמֶה לְכָךְ הַמַּלְאָךְ מַצִּיג אֶת הַמַּעֲשִׂים הַטּוֹבִים וְאוֹמֵר לְשׁוֹחֵר הַטּוֹב: «אִם תַּעֲשֵׂם תִּזְכֶּה לִגְמוּל». אִבְּלִיס מַצִּיג מַעֲשִׂים רָעִים, וְאוֹמֵר: «אִם תַּעֲשֵׂם תִּזְכֶּה לִגְמוּל. וּמִי שֶׁאֵינוֹ יוֹדֵעַ הָרַע לֹא יֵדַע הַטּוֹב».

			§40

			הוֹ אָחִי! הוּא כֻּנָּה «עֲזָאזִיל» מִכֵּיוָן שֶׁהִדִּיחַ הֻדַּח מִכְּהֻנָּתוֹ. הוּא לֹא חָזַר [בִּתְשׁוּבָה] מֵרֵאשִׁיתוֹ וְעַד אַחֲרִיתוֹ, שֶׁכֵּן לֹא נָטַשׁ [כְּפִירָתוֹ] בְּאַחֲרִיתוֹ. נִסְיוֹנוֹ לַעֲזֹב סֻכַּל עַל יְדֵי קִבָּעוֹן שֶׁל חֶבְלֵי עִגּוּנוֹ. הוּא נִלְכַּד בֵּין הָאֵשׁ שֶׁהִצִּיתָה נְוֵה מְנוּחָתוֹ לְבֵין הָאוֹר הָאֱלוֹהִי שֶׁל גְּזֵרַת גּוֹרָלוֹ. מִמּוּשׁ תְּשׁוּקָתוֹ הָיָה סֵבֶל מִתְמַשֵּׁךְ. עִוּוּתוֹ הַפְּנִימִי הָיָה הָעִלָּה לְהַשְׁפָּלָתוֹ. תַּאֲוַת בִּצְעוֹ הוֹתִירַתְהוּ מְתֻסְכָּל. חַרְבוֹתָיו דִּמְיוֹנִיּוֹת, עִוְרוֹנוֹ מוֹלִיךְ שׁוֹלָל.

			הוֹ אָחִי! אִם הֵבַנְתָּ אוֹ־אָז הִרְהַרְתָּ בְּצָרוּתוֹ שֶׁל הַמַּעֲבָר הַצַּר, בָּחַנְתָּ בְּמַבָּטְךָ אֶת הַדִּמְיוֹן בִּמְלֹא אַשְׁלָיָתוֹ, וְשַׁבְתָּ מִמֶּנּוּ מִבַּעַד לָעֶצֶב, מָלֵא חֲרָדָה. 

			§41

			מֵיטַב צַחֵי הַלָּשׁוֹן שֶׁל בְּנֵי חֲבוּרַת הַצּוּפִים הֻכּוּ בְּאֵלֶם בְּעִנְיָנוֹ, וְלֹא הָיָה לְאֵל יָדָם שֶׁל הַמְלֻמָּדִים לְבַטֵּא מַה שֶּׁנּוֹדַע לָהֶם עַל אוֹדוֹתָיו. [אִבְּלִיס] הָיָה בָּקִי מֵהֶם בְּהִשְׁתַּחֲוָיָה; קָרוֹב מֵהֶם לַקַּיָּם [הָאֲמִתִּי]; הִקְדִּישׁ עַצְמוֹ בְּמַאֲמָץ רַב מֵהֶם; דָּבַק בִּשְׁבוּעָתוֹ יוֹתֵר מֵהֶם; הִתְקָרֵב יוֹתֵר מֵהֶם לָאָדוֹן. הַמַּלְאָכִים הִשְׁתַּחֲווּ בִּשְׁבִיל הַתְּמִיכָה, אַךְ אִבְּלִיס סֵרֵב לְהִשְׁתַּחֲווֹת, בְּשֶׁל הַזְּמַן הָרַב שֶׁבּוֹ הָיָה שָׁקוּעַ בְּהִתְבּוֹנְנוּת. [הוּא הָיָה מְבֻלְבָּל, מַחֲשַׁבְתּוֹ טָעֲתָה, וְאָמַר: ﴿טוֹב אֲנִי מִמֶּנּוּ﴾ (סוּרָה 7: מִמְּרוֹם הַחוֹמָה, פָּסוּק 12). הוּא נוֹתַר מְצֹעָף, מִתְבּוֹסֵס בְּבֹץ, רֻתַּק לְעָנְשׁוֹ לְנֵצַח נְצָחִים]. הוּא הִתְבַּלֵּט בְּמַעֲשָׂיו, הִתְבַּצֵּר בְּהַגְזָמוֹתָיו, דָּחַק קִצּוֹ, נֶאֱלַץ לְהַמְשִׁיךְ עִם סֵרוּבוֹ, זֵרֵז מִרְצוֹ, והִתְנַהֲגוּתוֹ הָיְתָה אֲצִילִית.

		
	
			فَصْل ٧: 

			طَاسِينُ الْمَشِيئَةِ

			§٤٢

			الدَّائِرَةُ الْأُولَى مَشِيئَتُهُ، وَالثَّانِيَةُ حِكْمَتُهُ، وَالثَّالِثَةُ قُدْرَتُهُ، وَالرَّابِعَةُ مَعْلُومَاتُهُ الْأَزَلِيَّةُ. 

			قالَ إِبْلِيسُ: «إِنْ دَخَلْتُ فِي الدَّائِرَةِ الأُوْلَى ابْتُلِيْتُ بِالثَّانِيَةِ، وَإِنْ حُصِّلْتُ فِي الثَّانِيَةِ ابْتُلِيْتُ بِالثَّالِثَةِ، وَإِنْ مُنِعْتُ عَنِ الثَّالِثَةِ، ابْتُلِيْتُ بالرَّابِعَةِ. فَلَا وَلَا وَلَا وَلَا! فَبَقِيْتُ عَلَى «لَا الْأَوَّل» فلُعِنْتُ إِلَى «لَا الثَّانِي»، وَطُرِحْتُ إِلَى «لَا الثَّالِث»، وَأَيْنَ مِنّي الرَّابِعُ؟ لَوْ عَلِمْتُ أَنَّ السُّجُودَ لِآدَمَ يُنَجِّيْنِي لَسَجَدْتُ، وَلَكِنِّي قَدْ عَلِمْتُ أنَّ وَرَاءَ تِلْكَ الدَّائِرَةِ دَوَائِرُ [أُخْرَى]، فَقُلْتُ: فِي حَالي، هَبْ أَنِّي نَجَوْتُ مِنْ هذِهِ الدَّائِرَةِ، كَيْفَ أَنْجُو مِن الثَّانِيَةِ، وَالثَّالِثَةِ، وَالرَّابِعَةِ؟» 

		
	
			פֶּרֶק 7: 

			טַא־סִין הָרָצוֹן הָאֱלוֹהִי

			§42

			הַמַּעְגָּל הָרִאשׁוֹן רְצוֹנוֹ, הַשֵּׁנִי חָכְמָתוֹ, הַשְּׁלִישִׁי עָצְמָתוֹ, הָרְבִיעִי יְדִיעָתוֹ הַנִּצְחִית. 

			אָמַר אִבְּלִיס: «אִם אֶכָּנֵס לַמַּעְגָּל הָרִאשׁוֹן אֶבָּחֵן בַּשֵּׁנִי. אִם אַשִּׂיג הַשֵּׁנִי אֶתְיַסֵּר בַּשְּׁלִישִׁי. אִם אֲנִי מְשֻׁלָּל מִשְּׁלֹשֶׁת הַמַּעְגָּלִים אֶתְיַסֵּר בָּרְבִיעִי. הִלְכָּךְ לֹא וָלֹא, לֹא וָלֹא! אִלּוּ נִשְׁאַרְתִּי בָּרִאשׁוֹן הָיִיתִי מְקֻלָּל בַּשֵּׁנִי, דָּחוּי בַּשְּׁלִישִׁי, וּמָה אִכְפַּת לִי בְּיַחַס לָרְבִיעִי. אִלּוּ רַק יָדַעְתִּי שֶׁהַהִשְׁתַּחֲוָיָה בִּפְנֵי אָדָם תַּצִּילֵנִי הָיִיתִי מִשְׁתַּחֲוֶה. אֲבָל יָדַעְתִּי שֶׁמֵּעֵבֶר לַמַּעְגָּל הָרִאשׁוֹן יָבוֹאוּ שְׁלֹשָׁה אֲחֵרִים, אָז אָמַרְתִּי: «בְּמַצָּבִי, נַנִּיחַ שֶׁאֵצֵא מֵהַמַּעְגָּל הַזֶּה, אַךְ כֵּיצַד אֶנָּצֵל מִן הַשֵּׁנִי הַשְּׁלִישִׁי וְהָרְבִיעִי?» 

		
	
			فَصْل ٨: 

			طَاسِينُ التَّوْحِيدِ

			§٤٣

			وَالْأَلِفُ الْخَامِسُ هُوَ «الْحَقُّ». وَالْحَقُّ وَاحِدٌ، أَحَدٌ، وَحِيدٌ، مُوَحَّدٌ. وَالْوَاحِدُ وَالتَّوْحِيدُ «فِي» وَ«عَنْ» وَ«مِنْهُ». 

			عِلْمُ التَّوْحِيدِ مُفْرَدٌ مُجَرَّدٌ. التَّوَحُّدُ صِفَةُ الْمُوَحِّدِ، لَا صِفَةُ الْمُوَحَّدِ، 

			إِنْ قُلْتَ: «أَنَا» فَلَكَ، لَا لَهُ. 

			وَإِنْ قُلْتَ: «رُجُوعُ التَّوْحِيدِ إِلَى الْمُوَحَّدِ» فَقَدْ جَعَلْتَ الْتَّوْحِيدَ مَخْلُوقًا.

			وَإِنْ قُلْتَ: «رُجُوعُ التَّوْحِيدِ إِلىَ الْمَوْحِّدِ»، فَمَنْ تَوَحَّدَ فَكَيْفَ يَرْجِعُ إِلَى التَّوْحِيدِ؟ 

			وَإِنْ قُلْتَ: «مِنَ المُوَحِّدِ إِلَى الْمُوَحَّدِ»، فَقَدْ نَسَبْتَهُ إِلَى الْحَدِّ.

		
	
			פֶּרֶק 8:

			טַא־סִין הָאַחְדוּת 

			§43

			הָאָלִיף הַחֲמִישִׁי הוּא הָאֱמֶת, וְהָאֱמֶת הוּא אֶחָד, יָחִיד, מְיֻחָד וְאָחִיד. הָאֶחָד וְהַיִּחוּד הֵם «בְּתוֹכוֹ», «בְּאֶמְצָעוּתוֹ» וּ«מִמֶּנּוּ». 

			מַדַּע הַיִּחוּד הִיא יֶדַע נִבְדָּל וּמֻפְשָׁט. הַיִּחוּד הוּא תְּכוּנָה שֶׁל הַמְיַחֵד, אַךְ אֵינוֹ תְּכוּנָה שֶׁל מֻשָּׂא הַיִּחוּד. 

			אִם תֹּאמַר: «אֲנִי», הֲרֵי זֶה הַיִּחוּד שֶׁלְּךָ לֹא שֶׁלּוֹ. 

			אִם תֹּאמַר: «מְקוֹר הַיִּחוּד בַּמְאֻחָד», הֲרֵי שֶׁאַתָּה מַמְשִׂיג מֵהַיִּחוּד מֻשָּׂג נִבְרָא.

			אִם תֹּאמַר: «מְקוֹר הַיִּחוּד בַּמְיַחֵד», מִי הַמְיַחֵד, וְכֵיצַד הוּא מְחַבְּרוֹ לַיִּחוּד? 

			אִם תֹּאמַר: «יֵשׁ קֶשֶׁר בֵּין הַמְיַחֵד לְבֵין מִי שֶׁמְּיַחֲדִים אוֹתוֹ», הֲרֵי שֶׁאַתָּה מְיַחֵס לוֹ גְּבוּל.

		
	
			فَصْل ٩:

			طَاسِينُ الْاسْرَارِ فِي التَّوْحِيدِ

			§٤٤

			الأَسْرَارُ مِنْهُ نَازِعَةٌ، وَإِلَيْهِ بَازِغَةٌ، وَبِهِ وَازِعَةٌ، لِأَنَّهُ لَازِقَةٌ. ضَمْرَةُ التَّوْحِيدِ صَائِرَةٌ لَا فِي الضَّمِيرِ، بَلْ ضَمِيرِ المُضْمَرِ. «هَاهُ هَاهُ!». 

			إِنْ قُلْتَ: «واه» قَالُوا: آه أَلْوَانٌ، وَأَنْوَاعٌ. وَالْإِشَارَةُ إِلَى الْمَنقُوصِ لَا يَلُوصُ. ﴿كأَنَّهُم بُنْيَانٌ مَرْصُوصٌ﴾ بَقِيَ حَدٌّ، وَالْحَدُّ لَا يُبْنَى عَلَيْهِ أَحَدِيَّتُهُ. فَالْحَدُّ حَدٌّ، وَأَوْصَافُ الْحَدِّ إِلَى المَحْدُودِ. وَالْمُوَحَّدُ لَا يَحُدُّ. الْحَقُّ مَا وَرَاءَ الْخَلْقِ. لَا الْحَقَّ مَا قَالَ التَّوْحِيدُ، لِأَنَّ مَقَالَ التَّوْحِيدِ وَالْحَقِيقَةِ لَا يَصِحُّ للخَلْقِ، فَكَيْفَ تَصِحُّ لِلحَقِّ؟

			§٤٥

			«ذَا، ذَا، لَا ذَا» فَذَا الْأَوَّلُ «ذَاتٌ» وَ[ذَا] الْثَانِي «ذَاتُ الْعِلْمِ» وَ[ذَا] الْثَالِثُ «ذَاتُ الْحَقِّ». «ذَا» يَكُونُ وَ«لَا» لَا يَكُونُ. وَ«اللّا» كَيْفَ يَكُونُ؟ إِنَّمَا يَكُونُ مَا لَا يَكُونُ. 

			إِنْ قُلْتَ: «التَّوْحِيدُ بَدَا مِنْهُ» فَقَدْ جَعَلْتَ الذَّاتَ ذَاتَيْنِ. لِأَنَّ الَّذِي بَدَا مِنْهُ ذَاتٌ، وَالِذَاتِ كَيْفَ لَا يَكُوُنَ ذَاتًا؟ فَذَا ذَاتٌ وَلَا ذَاتٌ، فَخَفِىيَ كَيْفَ بَدَا [وَالذَّاتُ] وَالْأَيْنُ خَفِيَ؟ وَلَا أَيْنَ وَلَا «مَا» وَلَا «ذَا» وَالْايْنُ لَا يَضُمُّهُ لِأَنَّ الْبُدُوَّ خَلْقُهُ وَأَلْايْنَ خَلْقُهُ.

			§٤٦

			إِنْ قُلْتَ: «صَحَّ بِهِ التَّوْحِيدُ»، فَكَيْفَ يَصِحُّ لَكَ وَمَا [هُوَ] لَكَ؟ وَالْمَعْقُولُ وَالْمَقُولُ مِنْ فُضُولِ فَضْلِ الذَّاتِ، لِأَنَّهَا عَوَارِضُ، وَالْعَوَارِضُ لَا تُعَارِضُ. وَالَّذِي يَحْمِلُ العَرَضَ لَا يَكُونُ إَلَّا جَوْهَرًا. وَالَّذِي يُفَارِقُ الْجِسْمَ لَا يَكُونُ جِسْمًا، وَالَّذِي يُفَارِقُ الرُّوحَ لَا يَكُونُ رُوحًا. رَجَعْنَا إَلىَ «مَا»: «مَا» ضَمَّةُ الْمَشْمُولَةِ، وَ«الَهَا» ضَمَّةُ الْمَقُولَهِ، وَ«الَهَا» شَمَّةُ الْمَحْمُولَةِ.

		
	
			פֶּרֶק 9: 

			טַא־סִין סוֹדוֹת הַיִּחוּד

			§44

			הַסּוֹדוֹת מִמֶּנּוּ נוֹבְעִים, אֵלָיו שָׁבִים וּבוֹ פּוֹעֲלִים, אֲבָל אֵינָם הֶכְרֵחִיִּים לוֹ. כִּנּוּי הַיִּחוּד אֵינוֹ נִמְצָא בַּכִּנּוּי אֶלָּא בַּכִּנּוּי שֶׁל הַכִּנּוּי: «הָא הָא!» 

			אִם תֹּאמַר: «וַא!», יֹאמְרוּ: «וַא» מַנִּיחַ סוּגִים וּמִינִים. הָרֶמֶז לְמַה שֶּׁחָסֵר אֵינוֹ מַרְאֶה דָּבָר, ﴿כְּמוֹ הָיוּ מִבְנֶה יָצוּק﴾ (סוּרָה 61: שׁוּרוֹת שׁוּרוֹת, פָּסוּק 4). 

			נִשְׁאֶרֶת הַגְדָּרָה, אַךְ לֹא נִתָּן לְבַסֵּס אֶת הַיִּחוּדִיּוּת עַל הַגְדָּרָה. הַהַגְדָּרָה הִיא הַגְבָּלָה וּתְכוּנוֹתֶיהָ מְיֻשָּׂמוֹת עַל הַמֻּשָּׂא שֶׁאוֹתוֹ הִיא מַגְדִּירָה. הַמֻּשָּׂא הַמְאֻחָד אֵינֶנּוּ יָכוֹל לְהַגְדִּיר אֶת הָאֱמֶת שֶׁהוּא מֵעֵבֶר לַבְּרִיּוֹת. לֹא הָאֱמֶת מַגְדִּיר יִחוּד; שֶׁכֵּן הַהֶגֵּד שֶׁל הַיִּחוּד וְהָאֲמִתּוֹת הָאֱלוֹהִיּוֹת אֵינוֹ מַתְאִים לַבְּרִיּוֹת, הָכֵיצַד יַתְאִים לָאֱמֶת?

			§45

			«יֶשְׁנוֹ, יֶשְׁנוֹ, אֵינֶנּוּ». הָרִאשׁוֹן מְתָאֵר אֶת הַמַּהוּת [הַנֵּיטְרָלִית]. הַשֵּׁנִי אֶת מַהוּת הַמַּדָּע. הַשְּׁלִישִׁי אֶת מַהוּת הָאֱמֶת. «דַ֗א» — יֶשְׁנוֹ; «לַא» –אֵינֶנּוּ. כֵּיצַד הַשְּׁלִילָה יְכוֹלָה לִהְיוֹת? יֶשְׁנוֹ מַה שֶּׁאֵינֶנּוּ. 

			אִם תֹּאמַר: «הַיִּחוּד נוֹבֵעַ מִמֶּנּוּ», אַתָּה מְפַצֵּל אֶת הַמַּהוּת. כִּי מַה שֶּׁמּוֹפִיעַ מִמֶּנּוּ הוּא מַהוּת, אָז כֵּיצַד הַמַּהוּת לֹא תִּהְיֶה מַהוּת? לָכֵן יֵשׁ מַהוּת וְאֵין מַהוּת. אִם הַמַּהוּת הָאֱלוֹהִית חֲבוּיָה, אָז כֵּיצַד הִיא הוֹפִיעָה וְהֵיכָן הִיא חֲבוּיָה? אֵין «הֵיכָן», «מָה» אוֹ «יֵשׁ». הַ«הֵיכָן» אֵינוֹ יָכוֹל לַהֲכִילוֹ, מֵאַחַר שֶׁמַּה שֶּׁיָּכוֹל לִנְבֹעַ מִמֶּנּוּ הוּא בְּרִיאָתוֹ, וְהַ«הֵיכָן» זוֹ גַּם בְּרִיאָתוֹ.

			§46

			אִם תֹּאמַר: «הַיִּחוּד מְאֻמָּת בְּאֶמְצָעוּתוֹ», כֵּיצַד יָכוֹל הוּא לִהְיוֹת מְאֻמָּת עֲבוּרְךָ? וּמַהוּ עֲבוּרְךָ? מַה שֶּׁנִּתַּן לִתְפִיסָה שִׂכְלִית וּלְבִטּוּי נוֹבֵעַ מֵהָעֹשֶׁר הַשּׁוֹפֵעַ שֶׁל הַמַּהוּת, אֵלֶּה תּוֹפָעוֹת מִקְרִיּוֹת, הַתּוֹפָעוֹת הַמִּקְרִיּוֹת אֵינָן מִתְרַחֲשׁוֹת מִתּוֹךְ עַצְמָן. מַה שֶּׁנּוֹשֵׂא אֶת הַמִּקְרֶה אֵינוֹ אֶלָּא עֶצֶם. מַה שֶּׁנִּבְדָּל מֵהַגּוּף אֵינוֹ גּוּף, מַה שֶּׁנִּבְדָּל מֵהָרוּחַ אֵינוֹ רוּחַ. לָכֵן אָנוּ חוֹזְרִים לְ«מַה» [שֶׁל הַמַּהוּת]: [שְׁאֵלַת] הַ«מַּה» מַקִּיפָה אֶת הַהַצָּעָה הַכְּלָלִית, וְהַ«הֵא» — מַקִּיפָה אֶת הַהַצָּעָה הַנֶּאֱמֶרֶת, וְהַ«הֵא» — אֶת הַשֶּׁפַע שֶׁנֶּאֱצָל מִמַּהוּתָהּ.

		
	
			فَصْل ١٠:

			طَاسِينُ التَّنْزِيهِ

			§٤٧

			الْأَوَّلُ مَفْعُولَاتُهُ، وَالْثَانِي مَرْسُومَاتُهُ، لِدَوَائِرِ الْكَوْنَيْنِ، 

			وَالنُّقْطَةُ مَعْنَىً لِلْتَوْحِيدِ، وَلَيْسَ التَّوْحِيدَ، وَإِنِ ٱنْفَصَلَتْ عَنِ الدَّائِرَةِ. 

			هَذِهِ [الدَّوَائِرُ] جُمْلَةُ الْجُمَلِ عَلَى أَقَاوِيلِ أَهْلِ المِلَلِ والْمِهَلِ وَالِمقَلِ وَالسُّبُلِ. 

			فَالدَّائِرَةُ الْأُولَى ظَاهِرُهُ، وَالْثَانِيَةُ بَاطِنُهُ، وَالْثَالِثَةُ إِشَارَتُهُ. 

			هَذِهِ [الدَّوَائِرُ] كُلُّهَا مَكْنُونَةٌ، مَكْنُوسَةٌ، مَرْجُوزَةٌ، مَطْرُوزَةٌ، مَشْمُوزَةٌ، مَرْكُوزَةٌ، مَغْرُوزَةٌ، مُبَهْرَزَةٌ فِي ضَمَائِرِ الضّمَارِ، فِي دَائِرِ الَحائِرِ وَالغَائِرِ وَالنَّائِرِ وَالْمَائِرِ.

			§٤٨

			فَإِنْ قُلْتَ: «هُوَ»، فَالتَّوْحِيدُ لَا يُقَالُ. 

			وَإِنْ قُلْتَ: «صَحَّ تَوْحِيدُ الْحَقِّ»، قُلْنَا: «مَتَى صَحَّ؟»

			وَإِنْ قُلْتَ: «لَا مَتَى»؟ قُلْنَا: فَالصِّحَّةُ فِي مَعْنَى التَّوْحِيدِ تَشْبِيهٌ، وَالتَّشْبِيهُ لَا يَلِيقُ بِأَوْصَافِ الْحَقِّ. وَالتَّوْحِيدُ لَا يُنْسَبُ إِلَى الَحقِّ وَلَا إِلَى الْخَلْقِ، لِأَنَّ الْعَدَّ حَدٌّ. فَإَذَا زِدْتَ فِيهِ التَّوْحِيدَ، صَارَتِ الزِّيَادَةُ حَادِثَهً، وَالْحَادِثَةُ لَا تَكُونُ مِنْ صِفَاتِ اللهِ. الذَّاتُ ذَاتٌ وَاحِدٌ، لَا يَبْدُو مِنْهُ شَيْءٌ، وَلَا يُشْبِهُ شَيْئًا مِنْ مَعَانِي الْحَقِّ وَالبَاطِلِ.

			§٤٩

			وَإِنْ قُلْتَ: «التَّوْحِيدُ كَلَامٌ»، فَالْكَلَامُ صِفَةُ الذَّاتِ، وَلَيْسَ بِذَاتٍ. 

			وَإِنْ قُلْتَ: «أَرَادَ أَنْ يَكُونَ وَاحِدًا»، فَالإِرَادَةُ صِفَةُ الذَّاتِ، وَالْمُرَادَاتُ [هِيَ] خَلْقٌ. 

			وَإِنْ قُلْتَ: «الله» فَالتَّوَحِيدُ الذَّاتُ، وَالذَّاتُ هُوَ التَّوْحِيدُ. 

			وَإِنْ قُلْتَ: «اللهُ غَيْرُ الذَّاتِ» فَقَدْ سمَّيْتَهُ مَخْلُوقًا. 

			وَإِنْ قُلْتَ: «الِاسْمُ والمُسَمَّى وَاحِدٌ»، فَمَاذَا مَعْنَى التَّوْحِيدِ؟ 

			وَإِنْ قُلْتَ: «اللهُ اللهُ» فاللهُ اللهُ، وَالْعَيْنُ الْعَيْنُ وَهُوَ هُوَ. يَعْنِي: التَّوْحِيدُ هُوَ الذَّاتُ.

			§٥٠

			
				
					[image: ]
				

			

			«لَا» الْأَوَّلُ الْأَزَلُ، وَالْثَانِي الْأَبَدُ، وَالْثَالِثُ جِهَةٌ، وَالرَّابِعُ مَعْلُومَاتٌ وَمَفْهُومَاتٌ. بَقِيَ «لَا»: الذَّاتُ دُونَ الصِّفَاتِ. [الطَّالِبُ] الَأَوَّلُ دَخَلَ مِنْ «بَابِ الْعِلْمِ» فَمَا وَجَدَ. وَالْثَانِي دَخَلَ مِنْ «بَابِ الصِّفَاتِ» فَمَا وَجَدَ. وَالْثَالِثُ دَخَلَ «بَابَ الْمَعْنَى» فَمَا وَجَدَ. وَالرَّابِعُ دَخَلَ «بَابَ الْفَهْمِ» فَمَا وَجَدَ. التَّوْحِيدُ لَا يُبْنَى عَلَى «مَا»، وَلَا عَلَى «ذَا»، وَلَا عَلَى «شَا»، وَلَا عَلَى «قَا»، أَمَّا «الْمَا»، فَمَا وَصَفَ، وَ«ذَا» مَا كَانَ. وَ«شَا» مَا أَرَادَ. وَ«قَا» مَا قِيل.

			§٥١

			النَّقْشُ الْأَوَّلُ فِكْرُ الْعَامِّ، وَالْثَانِي فِكْرُ الْخَاصِّ، وَالدَّائِرَةُ «عِلْمُ الْحَقِّ». وَ[الدَّائِرَةُ] الْوَسْطَانِيَّةُ مَدَارُ الْانْتِهَاءِ. 

			وَ«اللَّاآتُ» الْمُحِيطَةُ، هِيَ النَّفْيُ مِنْ كُلِّ الْجِهَاتِ. 

			و«الحاآن» الْحَائِلانِ مِنَ الْجَوَانِبِ، [هِيَ] جَوَانِبُ الْأَجَانِبِ. 

			فَبَقِيَ التَّوْحِيدُ، وَمَا وَرَاءَهُ، كُلُّهَا حَوَادِثُ. 

		
	
			פֶּרֶק 10: 

			טַא־סִין הַנִּשְׂגָּב

			§47

			
				
					[image: ]
				

			

			הַמַּעְגָּל הָרִאשׁוֹן מְיַצֵּג אֶת פְּעֻלּוֹתָיו; הַשֵּׁנִי אֶת עִקְבוֹתֵיהֶן; הַמַּעְגָּל [הַמֶּרְכָּזִי] אֶת שְׁנֵי אָפְנֵי הַקִּיּוּם. 

			הַנְּקֻדָּה מְסַמֶּנֶת אֶת הַיִּחוּד, אַךְ אֵינָהּ הַיִּחוּד; גַּם אִם הִיא נִפְרֶדֶת מֵהַמַּעְגָּל. 

			הַמַּעְגָּלִים הַלָּלוּ כּוֹלְלִים אֶת רֹב הָאֲמִירוֹת שֶׁל דִּבְרֵי הָאֻמּוֹת, הַדָּתוֹת, הַשִּׁיטוֹת וְהַדְּרָכִים. 

			הַמַּעְגָּל הָרִאשׁוֹן — הַפְּשָׁט. הַמַּעְגָּל הַשֵּׁנִי — הַסּוֹד. הַמַּעְגָּל הַשְּׁלִישִׁי — הָרֶמֶז. 

			[כָּל הַמַּעְגָּלִים] הַלָּלוּ נִסְתָּרִים, חֲבוּיִים, טְמוּנִים, רְקוּמִים, מְרֻכָּזִים, מֻקָּפִים, רְשׁוּמִים, נִבְלָעִים בְּכִפְלֵי הַתּוֹדָעוֹת הַסּוֹדִיּוֹת, בַּמַּעְגָּל שֶׁל הַנָּבוֹךְ, הַקַּנַּאי, הַלּוֹהֵט וְהַסּוֹעֵר.

			§48

			אִם תֹּאמַר: «הוּא», אֲמִירָה זוֹ אֵינָהּ יִחוּד. 

			אִם תֹּאמַר: «יִחוּד הָאֱמֶת מְאֻמָּת», נֶאֱמַר: «מָתַי הוּא מְאֻמָּת?» 

			אִם תֹּאמַר: «אֵין מָתַי», נֶאֱמַר: «אִם מַשְׁמָעוּת הַיִּחוּד הִיא הַשְׁוָאָה, הֲרֵי הַהַשְׁוָאָה אֵינָהּ הוֹלֶמֶת אֶת תְּכוּנוֹת הָאֱמֶת. הַיִּחוּד אֵינוֹ קָשׁוּר לֹא לָאֱמֶת וְלֹא לַנִּבְרָא, מֵאַחַר שֶׁעֶצֶם הַסְּפִירָה יוֹצֶרֶת תְּנָאי מַגְבִּיל. בְּהַגְבָּלָה אַתָּה מוֹסִיף מַשְׁמָעוּת לַיִּחוּד שֶׁהוּא נִבְרָא, בְּעוֹד שֶׁהַנִּבְרָא אֵינוֹ תְּכוּנָתוֹ שֶׁל אַלְלָּהּ. הַמַּהוּת הִיא מַהוּת אַחַת, לֹא נוֹבֵעַ מִמֶּנָּה דָּבָר וְלֹא יִשְׁוֶה לָהּ דָּבָר מֵהַמַּשְׁמָעוּת שֶׁל הָאֱמֶת וְהַשֶּׁקֶר».

			§49

			אִם תֹּאמַר: «הַיִּחוּד הוּא דִּבּוּר», הֲרֵי שֶׁהַדִּבּוּר הִיא תְּכוּנַת הַמַּהוּת אֲבָל אֵינָהּ מַהוּת. 

			אִם תֹּאמַר: «הוּא חָפֵץ לִהְיוֹת אֶחָד», הֲרֵי שֶׁהָרָצוֹן הוּא תְּכוּנַת הַמַּהוּת, אַךְ הַדְּבָרִים שֶׁרוֹצִים אוֹתָם הֵם נִבְרָאִים. 

			אִם תֹּאמַר: «אַלְלָּהּ!», הֲרֵי שֶׁהַיִּחוּד הוּא הַמַּהוּת וְהַמַּהוּת הִיא הַיִּחוּד. 

			אִם תֹּאמַר: «אַלְלָּהּ אֵינוֹ הַמַּהוּת», הֲרֵי שֶׁאַתָּה מְאַשֵּׁר שֶׁהַיִּחוּד הוּא מֻשָּׂא נִבְרָא. 

			אִם תֹּאמַר: «הַשֵּׁם וּמְסֻמָּנוֹ הֵם אֶחָד», אֵיזוֹ מַשְׁמָעוּת תִּהְיֶה לַיִּחוּד? 

			אִם תֹּאמַר: «אַלְלָּהּ אַלְלָּהּ», הֲרֵי שֶׁאַלְלָּהּ הוּא אַלְלָּהּ, הַמַּהוּת הִיא הַמַּהוּת, הוּא הוּא, פֵּרוּשׁוֹ שֶׁהַיִּחוּד זֵהֶה לַמַּהוּת. 

			
				
					[image: ]
				

			

			§50 

			«לֹא» הָרִאשׁוֹן — הַנֵּצַח. הַשֵּׁנִי — הָאַחֲרִית. הַשְּׁלִישִׁי — מְמַדִּים. הָרְבִיעִי — הַמֻּשָּׂאִים הַנִּתָּנִים לִידִיעָה וְלִתְפִיסָה. נוֹתַר «לֹא» — הַמַּהוּת אֵינָהּ נְטוּלַת תְּכוּנוֹת. 

			[הֶחָנִיךְ] הָרִאשׁוֹן נִכְנָס דֶּרֶךְ «שַׁעַר הַמַּדָּע» אַךְ אֵינוֹ מוֹצֵא [אֶת הָאֱלוֹהַּ]. 

			הַשֵּׁנִי נִכְנָס דֶּרֶךְ «שַׁעַר הַתְּכוּנוֹת» אַךְ אֵינוֹ מוֹצֵא. 

			הַשְּׁלִישִׁי נִכְנָס דֶּרֶךְ «שַׁעַר הַמַּשְׁמָעוּת» אַךְ אֵינוֹ מוֹצֵא.

			הָרְבִיעִי נִכְנָס דֶּרֶךְ «שַׁעַר הַהֲבָנָה» אַךְ אֵינוֹ מוֹצֵא. 

			הַיִּחוּד אֵינוֹ נִבְנֶה עַל «מָה», לֹא עַל «יֵשׁ», לֹא עַל "רָצוֹן» וְלֹא עַל «אֲמִירָה». 

			«מָה» אֵינוֹ מְאַיֵּךְ, «יֵשׁ» אֵינוֹ קַיָּם, «רָצוֹן» אֵינוֹ רָצוֹן, וַ«אֲמִירָה» לֹא אוֹמְרִים.

			§51

			הַצִּיּוּר הָרִאשׁוֹן — מַחֲשֶׁבֶת הֶהָמוֹן. הַצִּיּוּר הַשֵּׁנִי — מַחֲשֶׁבֶת הַנִּבְחָרִים. הַמַּעְגָּל — «מַדַּע הָאֱמֶת» [הַמַּעְגָּל] הָאֶמְצָעִי מְיַצֵּג אֶת מַסְלוּל הַהַגָּעָה לְסִיּוּם.

			הַמִּלִּים «לֹא» הַמַּקִּיפוֹת מְיַצְּגוֹת אֶת שְׁלִילַת כָּל הַמְּמַדִּים. 

			שְׁתֵּי אוֹתִיּוֹת «הַחֵית» מְיַצְּגוֹת אֶת הַמִּכְשׁוֹלִים הַנִּצָּבִים בִּפְנֵי הַזָּרִים. 

			כָּךְ שֶׁנּוֹתָר רַק הַיִּחוּד, וְכָל מַה שֶּׁמֵּעֵבֶר לוֹ הֵם הַדְּבָרִים הַקּוֹנְטִינְגֵנְטִיִּים.

